text:
4894部30課102係(昭和46年10月1日)総務部業務部工務部庶務係庶務係庶務係庶務課人事係業務課業務第1係起債係調査係業務第2係企画係労務係庶務係調査係厚生係工務係庶務係経理第1係庶務係第1設計係経理課経理第2係計量係第2設計係出納係徴収係第3設計係管財第1係工事係庶務係管財課管財第2係田島出張所第1設計係用地係大師出張所第2設計係契約係庶務係第3設計係調度課検査第1係計量係管理係検査第2係徴収係施設係資材係工事係鷺沼配水所量水器係庶務係末吉配水所水源管理所計量係庶務係庶務係徴収係工務係管理係工事係庶務係工務係庶務係工務係浄水施設課設計係計量係工事係谷ヶ原取水所徴収係漏水防止係庶務係工事係庶務係水質課水質第1係庶務係工務係水質第2係計量係工事係庶務係徴収係漏水防止係施設係工事係庶務係浄水係工務係水質係工事係庶務係庶務係施設係工務係浄水係建設工事事務所第1工事係水質係第2工事係庶務係第3工事係施設係主 幹生田浄水場浄水係水質係稲田取水所庶務係施設係浄水係水質係平間浄水場労務課稲田営業所資材事務所管理課長沢浄水場潮見台浄水場給水装置課中央営業所御幸営業所中原営業所高津営業所第1配水工事事務所第2配水工事事務所第3配水工事事務所管理課企画課建設課配水施設課配水管理課工業用水課第1節 組織の変遷
元のページ ../index.html#527


c: text/html

text:
「讀書」
唔經唔覺由港島東搬咗嚟新界西兩年,當初都係希望郭大少有多啲地方走動同空氣會好啲.雖然從來未住過九龍同新界,而家就慢慢習慣咗.不過又開始諗郭大少讀書嘅嘢,所以又係時候諗下係唔係要搬去第二度.今時今日係香港讀書真係慘,但係無辦法個遊戲規則就係咁,如果政府同學校一日都唔改,最後唔係辛苦我哋嘅下一代,而係連父母都辛苦埋一份!
「三十」
郭大少話咁快就已經兩歲半,而家真係重到一個點連我抱佢都覺得有啲吃力!再過多半年就三歲,之後就真係真真正正咁開始三年嘅幼稚園.今日真係覺得我哋好勇敢,竟然約咗一班有機會一齊返學嘅小朋友同家長一齊去行山.平時叫佢自己行,佢就經常行兩行扭計話攰要我抱,不過真係抱唔得幾耐,事關佢真係好重.點知今日行足全程,兩個幾鐘頭都無話要抱,真係非常驚訝!有人一齊行係真係唔同啲!
「記錄」
今個月當然又係一個節目豐富嘅一個月,首先係去大棠摘士多啤梨,之後第一次帶佢去海洋公園,然後同佢去咗錦田鄉村俱樂部燒第一次嘢食,跟住又過咗去澳門一日遊兼且去咗玩 TeamLab 未來遊樂園.另外仲帶咗佢去元氣食壽司因為有火車送嘢食,佢見到超興奮,但係真係無乜嘢係啱佢食除咗玉子壽司同烏冬!而行山真係第一次,因為真係怕搵自己嚟搞,分分鐘天黑都未落到山!不過佢真係超額完成!
Also published on Medium.

robotstxt: allowed

filter: keep


text:
「節流」
係商業環境,開源節流係好平常嘅事.當然裁員係節流嘅常用手法!通常都係將一啲高人工,高年資,低價值嘅職位嚟開刀.而好多時資訊科技嘅部門都被視為高開支嘅部門,但係好多管理層其實忘記咗今時今日好多同營運有關嘅事務都係同科技有關.要提高工作效率,節省資源,其實都要靠科技.但係點解將自己嘅資訊科技嘅員工開除,之後再搵出面嘅公司承包?咁樣真係慳到錢?
「裁員」
今次國泰航空要裁員,其實唔係因為航空業嘅問題,最大問題係佢哋投資失誤,導致重大虧損!當然除咗呢個問題之外,就連本身核心業務嘅服務質素都下降,令好多乘客都轉投其他航空公司.所以導致今次大規模裁員係因為管理問題,有本業唔好好去做而走去投資燃油對沖,雖然航空業競爭激烈但係造成損失嘅主因係因為投資失誤,錯判燃油價格走勢.所以做生意係應該做好本業!
「質素」
一間原本令香港人自豪嘅航空公司,因為管理問題令原本係全球最佳航空公司慢慢跌出三甲之外.其實近年如果有坐過國泰嘅航班都會感覺到服務質素嘅下降,好多人都會講有得揀一定會避開座國泰.今次裁員牽涉到六百名員工,其實已經唔係一般嘅裁員!至於佢哋會點樣轉型同改革就真係要時間去證明.要挽回乘客對品牌嘅信心真係需要一段時間!
Also published on Medium.


text:
《鬥慘真係要戒》
睇到新聞所講日本過勞自殺女仔單CASE,一個月加班過百小時,相信好多香港既打工一族第一個感覺,可能除左係慘無人道之外,仲會有另一個諗法,相信就可能係:
過百小時一個月既OT,其實都唔係好多渣嘛...
單新聞一出,好多人都即刻係FB叫我保重身體.的確,如果計一個工作日超時工作五個鐘至少,單計二十二個工作天就已經超過一百小時,都仲未計譬如星期六日,或者岩岩聖誕節紅字踩足全日果堆,就算當八個鐘都好襟計.於是,你可能就會諗,車,其實我咪仲慘,我都未跳樓自殺啦,點解要咁樣浪費左自己大好既一生...
但得罪都要講句,如果你有咁既諗法,SORRY,你已經進入左鬥慘模式,一進入左鬥慘模式,你就萬劫不復.即係話就算你依家唔係好似上面管理層咁仆街無人性,到你有機會上左去,你都會好容易變成另外一隻魔鬼,因為到時你身為老海鮮,必然又會同下面講,我果陣時都係咁捱,一樣無事,點解你依家就要喊苦喊忽,要生要死?
我地應該反省下,由幾時開始,社會會有咁既一個意識形態,令到我地跌入左一個一定要捱到成為最慘烈既一個,先會成為英雄既一個錯覺.呢種文化,日本有,香港亦都唔會少.其實每個人可以承受既壓力都唔同.有D人可能不斷狂做都唔會病,唔會亂諗野,唔會抑鬱.有D人OT可能只係填下格仔入下FORM,但係有D人OT真係錯少少,就會累左成條TEAM或者成間公司.佢OT十個鐘同你OT八十個鐘,邊有得就咁比?
只能夠講,搞成咁,呢D新聞出下又一單出下又一單,社會已經去到一個極度扭曲既地步.而好多人仲會為左生存而樂此不疲,積極地去推廣鬥慘文化,完全係害延幾代.呢種做法一日唔清除,將成個風氣扭轉過黎,往後只會有更多悲劇,湮滅係社會入面.講真,病死既,生CANCER既,有幾多證實到係同自己份工太CHUR有關?根本就證唔到.保險亦唔會賠,公司當然只會講句ROTTEN LUCK.
鬥慘真係要戒.衷心祝願死者安息.


text:
(A&M Diary)日本係唔少香港人嘅鄉下,久違嘅日本旅行,最掛住嘅當然係日本美食啦!今日M佬就帶我嚟到位於尖沙咀The One嘅牛八和牛燒肉屋Express,嚟一次日本偽旅行!餐廳佈置成一個機場咁,細心到入座仲會一人有一張登機證添,之後就由機長Captain Gyuhachi喺呢2個小時帶我哋向日本出發啦!
牛八和牛燒肉屋Express
餐廳本身就有勁多打卡位,一於喺食飽肚腩凸出嚟之前打咗卡先啦!首先喺入嚟餐廳嘅時候,每人就會有一張代表唔同放題級別嘅登機證,真係好有feel呀!另外,喺天花上仲有航班資料,加上不定時嘅日文同英文登機廣播,真係夠晒細緻.當大家用QR code落order之後,你嘅飛機餐就會由牛八航空經跑道嘅自動送餐系統送上喇!
飛機餐
呢度嘅飛機餐分為午市套餐同4款放題選擇,今日為咗重拾日本嘅味覺,特別揀咗全84品嘅和牛放題!我哋食完之後,真心高度推薦呀!
自取區
喺等緊燒肉嘅時候,可以喺自取區攞嘢食先!驚喜嘅係韓式泡菜,真係好啱我口味,我堅食咗3碟呀!另外,呢度仲有唔少蔬菜選擇,例如:粟米,冬菇,秋葵,南瓜,茄子,翠玉瓜同生菜等等,記住蔬菜絕對唔少得,因為可以降低肉嘅油膩感,食得更多呀!除咗要燒嘅蔬菜,仲有沙律,前菜,熟食,飲品同甜品,尚算豐富.
日本黑毛和牛牛肋肉
呢個日本黑毛和牛牛肋肉係和牛放題獨有嘅選擇,真係食多幾碟都夠回本啦!因為帶俾你久違嘅入口即熔口感呀!上枱嘅時候已經見到雪花分怖非常平均,燒完之後,仲加添咗一份焦香感,和牛嘅油香喺整個口腔徘徊,非常滿足.
澳洲和牛牛肋肉
呢個澳洲和牛牛肋肉係和牛放題獨有嘅選擇,呢款和牛嘅油脂相對日本黑毛和牛牛助肉少,但牛肉味超香濃,各有所好!
澳洲和牛牛舌
牛舌厚切,經過大火燒烤嘅牛舌,肉汁被鎖住,肉質爽口,仲有好濃厚嘅牛肉香味.
海鮮
除咗和牛,海鮮就有魷魚,大蝦,清酒青口,橄欖油蒜香蝦等.特別推介大蝦,蝦身大大隻,爽口彈牙,而蝦頭仲有好多膏添!
其他食物
除咗海鮮同和牛,全部84品嘅嘢食仲包括雞肉,豬肉,牛肉,炸物同主食等,真係兩個胃都無可能全部食得晒呀!
雪糕
唔好以為張登機證只係用嚟影相打卡呀,記住用嚟換雪糕呀!每款放題套餐嘅雪糕都有所不同,而我哋呢個和牛套餐嘅雪糕就係京都抹茶庵嘅抹茶同焙茶口味,雪糕好滑,更重要係啲茶味好濃郁,令油膩感瞬間消失.


text:
浙江省高中畢業證樣本
浙江省高中畢業證組圖
杭州市高中畢業證樣本及學校名單:
杭州市高級中學,杭州師范大學附屬中學,杭州市學軍中學,杭州外國語學校,杭州市第十一中學,杭州市第十四中學,浙江大學附屬中學,杭州市夏衍中學,杭州長征中學,杭州市西湖高級中學,杭州余杭第二高級中學,杭州瓶窯中學,浙江省桐廬中學,富陽中學,臨安中學,杭州市第二中學,杭州市第四中學,杭州市第七中學,杭州市長河高級中學,杭州市第四中學,分校浙江蕭山中學,蕭山區第二高級中學,蕭山區第三高級中學,蕭山區第五高級中學,蕭山區第六高級中學,蕭山區第八高級中學,蕭山區第十高級中學,蕭山區第十一高級中學,桐廬分水高級中學,桐廬富春高級中學,富陽市第二中學,富陽市新登中學,富陽市場口中學,臨安於潛中學,臨安昌化中學,臨安天目高級中學,臨安天目外國語學校,杭州余杭高級中學,杭州市塘棲中學,杭州余杭中學,建德市嚴州中學,新安江校區建德市嚴州中學,梅城校區建德市新安江中學,壽昌中學,浙江省淳安中學,淳安縣第二中學,淳安縣汾口中學.
湖州市高中畢業證樣本及學校名單:
浙江省湖州中學,湖州市第二中學,湖州市菱湖中學,吳興高級中學,德清縣第一中學,德清縣高級中學,德清縣第三中學,德清縣綜合高級中學,浙江省長興中學,長興金陵高級中學,長興華盛虹溪中學,安吉高級中學,安吉昌碩高級中學,安吉孝豐高級中學,湖州市第五中學,菱湖中學,湖州市南潯中學,湖州市練市中學,湖州市雙林中學,湖州新世紀外國語學校,湖州市埭溪中學,安吉振民高級中學.
嘉興市高中畢業證樣本及學校名單:
嘉興市第一中學,嘉興市秀州中學,嘉興市第五高級中學,嘉興市第四高級中學,嘉興高級中學,嘉興秀水高級中學,嘉善縣高級中學,嘉善中學,嘉善縣第二高級中學,浙江省平湖中學,平湖市當湖高級中學,平湖市新華愛心高級中學,平湖市乍浦高級中學,海寧市高級中學,海寧中學,海寧市第一中學,海寧市第二中學,海寧市宏達高級中學,海鹽元濟高級中學,海鹽高級中學,桐鄉市高級中學,桐鄉市第一中學,桐鄉市第二中學,桐鄉市茅盾中學,桐鄉鳳鳴高級中學,嘉興市第三中學,北京師范大學南湖附屬學校,嘉興市南湖高級中學,海鹽縣第二高級中學.
舟山市高中畢業證樣本及學校名單:
浙江省舟山中學,浙江省定海第一中學,南海實驗學校,浙江省普陀中學,舟山市普陀第三中學,浙江省岱山中學,浙江省嵊泗中學,白泉高級中學,舟山市東海中學,舟山第二中學.
寧波市高中畢業證樣本及學校名單:
寧波市鎮海中學,寧波第三中學,寧波外國語學校,寧波中學,寧波市鄞州中學,寧海中學,余姚中學,奉化中學,寧波市第二中學,寧波市第四中學,寧波效實中學,寧波李惠利中學,寧波萬里國際學校,寧波市北侖中學,寧波市北侖區柴橋中學,寧波市北侖區明港中學,寧波市鎮海區龍賽中學,寧波市鎮海區蛟川書院慈溪中學,慈溪市觀城中學,慈溪市滸山中學,慈溪市三山高級中學,慈溪市周巷中學,慈溪市楊賢江中學,慈溪市育才中學,慈溪市實驗高級中學,余姚市第二中學,余姚市第四中學,余姚市第五中學,余姚市第七中學,余姚市高風中學,奉化市武嶺中學,奉化高級中學,浙江省象山中學,象山縣第三中學,寧??h柔石中學,寧??h知恩中學,寧海風華書院寧波市鄞州區姜山中學,寧波市正始中學,寧波市鄞江中學,寧波市鄞州區同濟中學,寧波市鄞州五鄉中學,寧波市鄞州高級中學.
紹興市高中畢業證樣本及學校名單:
紹興市第一中學,紹興市稽山中學,紹興市高級中學,紹興市第一中學,分校紹興縣柯橋中學,紹興縣鑒湖中學,紹興縣魯迅中學,紹興縣越崎中學,紹興中國輕紡城高級中學,紹興縣豫才中學,浙江省春暉中學,上虞市城南中學,浙江省上虞中學,浙江華維外國語學校,嵊州市第一中學,嵊州市第二中學,嵊州市崇仁中學,嵊州市黃澤中學,嵊州中學,浙江省新昌中學,新昌縣鼓山中學,新昌縣澄潭中學,浙江省諸暨中學,諸暨市牌頭中學,諸暨市學勉中學,諸暨市浬浦中學,諸暨市草塔中學,諸暨市湄池中學,諸暨市第二高級中學,諸暨市綜合高級中學,諸暨市海亮學校,諸暨市榮懷學校,天馬實驗學校,紹興中國輕紡城中學.
衢州市高中畢業證樣本及學校名單:
江山中學,衢州市第一中學,衢州市第二中學,衢州高級中學,浙江省衢州第三中學,浙江省龍游中學,龍游縣第二高級中學,常山縣第一中學,開化中學,江山市濱江高級中學,江山實驗中學,常山縣紫港中學,常山縣天馬中學,開化縣馬金中學,開化縣華埠中學,開化縣瑞園外國語學校,江山市第五中學,江山市第八中學,江山市江元中學,衢江區大洲中學,衢州市仲尼中學,龍游縣橫山中學,
金華市高中畢業證樣本及學校名單:
浙江省義烏中學,金華市第一中學,浙師大附屬中學,(金華分校)金華市湯溪中學,金華市艾青中學,蘭溪市第一中學,蘭溪市第三中學,蘭溪市第五中學,蘭溪市蘭蔭中學,永康市第一中學,永康市第二中學,武義縣第一中學,武義縣第三中學,浙江省東陽中學,東陽市第二高級中學,東陽市六石高級中學,東陽市巍山高級中學,東陽市南馬高級中學,東陽市中天高級中學,東陽市外國語學校,浙江省磐安中學,浦江縣浦江中學,浦江縣第三中學,義烏市第二中學,義烏市第三中學,義烏市大成中學.
臺州市高中畢業證樣本及學校名單:
臺州市路橋中學,臺州市第一中學,浙江省臺州中學,回浦中學,臺州市大田中學,臨海市第六中學,黃巖中學,黃巖第二高級中學,浙江省溫嶺中學,溫嶺市新河中學,溫嶺市第二中學,仙居中學,浙江省天臺中學,天臺平橋中學,天臺育青中學,浙江省三門中學,三門縣第二高級中學,玉環縣楚門中學,玉環縣玉城中學,臺州蓬街私立中學,臺州市洪家中學,椒江區書生中學.
溫州市高中畢業證樣本及學校名單:
溫州市第三中學,溫州市第四中學,溫州市龍灣中學,甌海中學,永嘉縣永嘉中學,蒼南中學,泰順縣第一中學,溫州中學,溫州市第二中學,溫州市第二十二中學,甌海區任巖松中學,樂清中學,樂清市虹橋中學,樂清市第二中學,樂成公立寄宿學校,永嘉縣羅浮中學,浙江省瑞安中學,瑞安市第四中學,瑞安市第十中學,平陽中學,平陽縣第二中學,平陽縣鰲江中學,平陽縣浙鰲高級中學,蒼南縣錢庫高級中學,蒼南縣龍港高級中學,蒼南縣求知中學,文成中學,浙江省泰順中學,永嘉第二高級中學.
麗水市高中畢業證樣本及學校名單:
浙江省麗水中學,麗水市第二高級中學,青田中學,龍泉市第一中學,慶元中學,浙江省縉云中學,縉云縣壺鎮中學,遂昌中學,松陽縣第一中學,景寧中學,麗水學院附屬高級中學,麗水市職業高級中學,松陽縣第二中學.
浙江省高中畢業證圖片說明
1,圖片大?.?78KB
2,圖片尺寸:600PX*400PX
3,圖片格式:PNG高清
4,圖片備注:所有圖片來源于網絡,如有圖片侵權,請直接聯系網站管理員及時相關刪除對應圖片內容信息,謝謝合作!
其他省份高中畢業證樣本
河北省高中畢業證,山西省高中畢業證,吉林省高中畢業證,遼寧省高中畢業證,黑龍江省高中畢業證,陜西省高中畢業證,甘肅省高中畢業證,青海省高中畢業證,山東省高中畢業證,福建省高中畢業證,河南省高中畢業證,湖北省高中畢業證,湖南省高中畢業證,江蘇省高中畢業證,安徽省高中畢業證,廣東省高中畢業證,海南省高中畢業證,貴州省高中畢業證,云南省高中畢業證,天津市高中畢業證,北京市高中畢業證,上海市高中畢業證,重慶市高中畢業證,新疆高中畢業證,內蒙古高中畢業證
標簽: 高中畢業證樣本


text:
[BK013] 收息股價值投資
先戴頭盔,隊長唔係乜野股票專家,同大部份人一样,都只係一名老散,而且係一名極少沾染股票的老散.當然,經驗可以話十足,不過係輸的經驗多,但係近年換左個角度,唔用炒炒賣賣的心態去睇股票,尚算有小小收穫,而呢家經驗話比我知,股票的價值開始浮現,而且比起樓市更加吸引. 係2016年4月,隊長同大家講買入 收息股 ,結果係點大家可以睇下下圖: 當然你當隊長負負碌碌又好,死好彩又好,的確我無去做任何分析咩圖表咩線,我只係知道當股息去到現水平超6%,價值已經浮現,就算話加息都好,都好過你放係銀行.當然有好多人又話咩貿易戰咩加息咩股災等等,的確會有可能繼續向下,但係如果用長線黎睇,你捱得過呢段時間,中長線點都會上番去. 好多人話,今次係股災,等緊終極一跌,不過講真所謂的終極一跌,你又點知道邊一下係呢?當美股跌800果日,係唔係?當美股跌600果日,係唔係?又或者,可能未算係,講真我都唔知,不過睇番圖,今年至今呢個慢熊跌足10個月咁劑,由33000跌到落而家25000,8000點,如果唔係分左十個月,早就已經係一個股災級的跌幅,但係香港經濟面你見唔到崩盤,當然你又可能話,或者未崩姐,又係果句,唔知,但價格已經話比你聽開始吸引. 唯一隊長有戒心的係,過往股災係環球一齊災的,但係港股跌8000,你睇下杜指跌左幾多?而要擔心的係,美股如果連跌都未開始跌,咁港股就真係係咁先,就當你跌一千我跌千,杜指跌番4000-5000一丁點都唔出奇,到期時港股再度oversell去到20000點都吹你唔漲,所以安全計呢,分注入下以保平安先係王道. 不過每個人都唔同,有好多朋友由33000點一路輸一路買,去到而家可能已經成倉都係股,要買都真係無晒子彈,咁就無乜好過.而隊長呢,一直都係旁觀者而已,去到呢個價位,身体力行的第一件事,MPF已先變全攻型,之後嘛,也許將會分段買入收息股玩下. 點都好,繼續戴頭盔,隊長股市唔係咩達人,亦無冧把建議,但如果你認同的話,不防買入收息股正股,然後忘記自己個密碼一年,或者一年後你會有唔錯的賺幅.最後套用股神一句,別人驚慌的時候不防貪婪,不過貪字又可能得個貧,投資決定自己決定. Babykindom原文


text:
隨住冬天蒞臨,莫莉變得越嚟越麻煩.佢朝朝早做嘢都遲到,話自己唔知醒瞓晏咗,又話自己呢度痛嗰度痛,偏偏佢胃口又好好喎.佢會用各式各樣嘅藉口嚟逃避工作,然後走去水池,傻更更噉望住自己水入面嘅倒影.不過,有啲傳聞嘅指控就更加嚴重.有一日,當莫莉一路撥住佢長長嘅尾巴,口裏面一路住乾草,輕輕鬆鬆噉走入前院,高露嬅拉咗佢埋一邊.
「莫莉,我有樣好嚴肅嘅嘢要同你講.今朝我見到你喺分隔動物農莊同狐木農莊嘅樹籬旁邊,有個旚瓊頓先生嘅手下企咗喺狐木農莊嗰邊嘅樹籬旁邊.而且……我知我當時好遠你哋,但我都幾肯定見到佢當時同緊你講嘢,而且你仲畀佢摸你個鼻.究竟點解會噉,莫莉?」
「吓!?冇呀,佢冇呀……我冇呀!冇呀!冇呀!」莫莉連連否認,心急得開始跳下跳下.
「莫莉!望住我!你敢唔敢向我保證嗰個男人冇摸你個鼻?」
「都話冇發生過噉嘅事咯!」莫莉再次否認,但係,佢始終唔敢面對面望住高露嬅.之後,佢就立即一支箭噉樣跑走咗.
高露嬅突然意識到一啲嘢.佢冇同其他動物提起呢件事,自己走咗去莫莉個馬棚度,用蹄翻開地上嘅禾稈草.喺禾稈草之下,原來埋藏咗一堆方糖同埋幾條唔同顏色嘅絲帶.
三日之後,莫莉突然消失咗.之後幾個星期,大家都冇聽到任何關於佢嘅消息,直至有白鴿報告返嚟,話佢哋喺威靈頓另一邊見過佢.佢企喺一間酒吧外面,一架紅黑兩色嘅雙輪馬車車軸之間.一個着住格仔馬褲,護腿腳套,肥頭耷耳,貌似係酒吧老闆嘅男人,一直撫摸住莫莉個馬鼻同餵佢食方糖.佢啲馬毛可以睇得出係最近修剪過,而且額毛上仲綁住一條緋紅色嘅絲帶.據白鴿所講,佢似乎顯得相當悠然自得.自此之後,就再冇動物提起過莫莉.
到咗一月份,天氣異常嚴寒.大地變成鐵板一樣,寸草不生.動物喺穀倉進行咗好多場會議,幾隻豬都為計劃來季嘅工作而埋頭苦幹.大家都同意,因為豬比其他動物聰明,所以農莊裏面嘅大小政策,全部都交由佢哋話事.不過佢哋嘅決定,最後都會交畀動物投票先可以通過.如果斯諾波同拿破崙兩個唔係不和嘅話,呢個做法本身其實可以運作得唔錯.但係佢哋兩個幾乎一有機會就包拗頸.如果一個話不如種多啲大麥,另一個就一定會要求種多啲燕麥.如果一個話某塊田適合種椰菜,另一個就會話塊田除咗菜頭之外就乜都種唔到.佢哋兩個各有各嘅支持者,兩派之間經常都有激烈嘅爭執.喺會議當中,斯諾波往往憑佢嘅三寸不爛之舌而贏得多數動物嘅掌聲,但拿破崙就比較善長喺會議之間為自己拉攏支持.而當中,佢對綿羊嘅遊說行動最成功.最近,綿羊開始辰時卯時都會叫起「四腳好,兩腳壞」,仲成日會喺會議期間,用呢句口號打斷斯諾波嘅發言.尤其係喺斯諾波演說嘅重要時刻,綿羊特別鍾意大叫「四腳好,兩腳壞」.斯諾波喺農舍搵到一疊《農夫與牧人》嘅過期雜誌,佢仔細噉研究過裏面嘅內容之後,諗咗好多創新同改善農莊嘅計劃.佢侃侃而談噉介紹田溝,青貯同鹼性熔渣,仲提出咗一套詳盡周密嘅制度,教動物點樣可以每日喺唔同地點直接喺田野上排泄,從而減少處理同搬運排泄物嘅麻煩.拿破崙自己並冇提出任何計劃,佢只係靜靜雞噉批評斯諾波嘅計劃最終都會徒勞無功,佢似乎係等待緊一個反擊嘅時機.而喺佢哋嘅爭拗之中,最激烈嘅一次可以話係喺風車嘅問題度.
喺距離大本營唔遠嘅長牧場上面,有個小山丘,係成個農莊裏面嘅最高點.斯諾波巡察咗四周之後,最後覺得呢度就係興建風車嘅最佳地點.佢打算用座風車推動一部發電機,從而為農莊提供電力.有電力之後,棚舍就可以燈火通明,冬天可以暖意融融,亦可以推動圓鋸,切草機,切麥芽機同埋電動揸奶機.由於農莊本身比較落後,只有最簡單嘅機械,一眾動物都冇聽過以上呢啲嘢,所以佢哋都好驚嘆噉聽住斯諾波構想,呢啲神奇嘅機器,點樣可以喺佢哋悠閒噉喺田上面食緊草嘅時候,又或者係透過閱讀同對話交流增長知識嘅時候,能夠幫到佢哋做嘢.
過咗唔使幾個禮拜,斯諾波就完成咗佢個風車大計嘅藍圖.當中嘅機械細節,主要都係嚟自鍾斯先生三本分別叫《一千件可以為間屋做嘅事》,《做自己嘅磚匠》同《電學初探》嘅書.斯諾波將本來用嚟孵蛋嘅雞棚當做自己嘅工作室,裏面有面平滑嘅木地板,最適合用嚟畫圖.佢喺入面一閉關就係幾個鐘.佢會用石砸住本打開嘅書,再用佢隻豬手夾住支粉筆,龍飛鳳舞噉喺地板上面繪圓劃線,樂在其中.佢嘅設計圖慢慢成形,演變成一堆佈滿手柄同齒輪嘅複雜圖像,足足佔去咗大半個地板嘅面積.其他動物嚟到見到,雖然完全睇唔明,但都非常讚嘆欣賞.班動物每日最少都嚟睇一次斯諾波嘅設計圖,就連母雞同鴨都有嚟,佢哋仲因為唔想踩到地下嘅粉筆字而苦惱.只有拿破崙一個對成件事冷冷淡淡噉,佢由一開始已經反對起風車嘅計劃.不過有一日,佢失驚無神噉嚟到,想研究下呢啲設計圖.佢圍住雞棚一路走,一路仔細噉研究設計圖嘅每個細節位.有時,佢會用個鼻嗦下地上嘅草圖,然後,佢會企定定喺度,眼角流露出不屑嘅眼神.佢有時會突然提起一隻腳,然後喺設計圖上小便,跟住粒聲唔出噉就離開.
農莊裏面嘅動物喺風車呢個議題上意見出現咗分歧.斯諾波唔否認要完成呢件創舉並唔係易事.要運石頭返嚟起牆,之後要織帆布,然後仲要搵埋發電機同電線(至於去邊度搵,斯諾波就冇交代過).不過,佢確信成個工程可以喺一年之內完成.佢拍晒心口噉話,完成之後,將會可以慳返好多勞力,所有動物每星期都只會需要工作三日.另一邊廂,拿破崙認為當務之急應該係要增加食物生產,如果大家都浪費時間喺呢座風車上面,最後只會攬住一齊餓死.於是,一眾動物分咗做兩大陣營,一邊以「票投斯諾波,三日工作生趣多」為口號,另一邊就以「票投拿破崙,槽滿肚飽享天倫」作為反擊.動物當中只有班哲文冇歸到邊.佢既唔相信大家能夠生產大量食物,亦唔覺得風車真係會有用.佢認為,有冇風車都好,生活都只會一如既往噉繼續——係同樣艱苦噉繼續.
除咗喺風車上嘅爭拗之外,另一個焦點係喺農莊嘅防衛問題上面.大家都明白到人類雖然喺牛棚之戰中敗退,但佢哋隨時可能發動另一波更猛烈嘅攻擊去嘗試攞返農莊,從而令鍾斯先生重新掌權.一個令人類更加可能噉做嘅原因,係因為佢哋戰敗嘅事一早已經傳遍鄉郊,鄰近農莊裏面嘅動物都開始蠢蠢欲動.一如既往,斯諾波同拿破崙再次意見相左.拿破崙認為,動物要做嘅,係要奪得槍火武器,並且訓練自己去運用佢哋.而斯諾波,就覺得佢哋必須要派出更多白鴿,煽動其他農莊嘅動物作出反抗.一邊就爭論,如果唔能夠作出有效防衛,佢哋遲早都會畀人打敗;另一邊就話,如果每一處都有反抗勢力,噉大家就唔需要再擔心防守.一眾動物聽下拿破崙嘅演說,又聽下斯諾波嘅陳詞,最後都揸唔定主意究竟邊個嘅講法更有道理.事實上,佢哋覺得,當下講緊嘢嗰個,好似都硬係比另一個更有道理噉.
最後,斯諾波終於完成咗佢嘅計劃藍圖.喺之後個星期日嘅大會上,大家就會投票決定到底要唔要實行風車嘅興建工程.當動物齊集咗喺穀倉之後,斯諾波企起身,喺間竭嘅羊咩聲之中,闡述佢提倡興建風車嘅理據.然後,拿破崙都企埋起身.佢好冷淡噉回應話座風車完全係天馬行空,佢唔建議任何動物支持呢個計劃.之後,就立即坐返低,發言前後都唔夠三十秒鐘時間,似乎完全唔在乎自己嘅說話有咩作用一樣.呢個時候,羊咩聲又開始響起,斯諾波突然企起身,向在場嘅羊群喝采,全場再次爆發出一片支持風車嘅歡呼聲.喺呢一刻之前,動物間可以話係平均分為兩派.但一瞬間,斯諾波嘅辯才風采就將佢哋全部吸引過嚟.佢用亮麗嘅句子描繪出一幅圖畫,喺畫裏面嘅動物農莊,動物嘅背脊上都釋下重擔,唔再需要艱辛噉勞動.佢想像中嘅世界,已經唔只局限喺切草機同切大頭菜機咁簡單.佢話,電力仲可以推動打麥機,犁,耖,磙子,收割機同束禾機,而且可以為每個棚舍提供自己嘅電燈,冷熱水同埋電暖爐.當佢演講完畢嘅一刻,大家對於要點樣投票已經再冇任何疑惑.但喺呢個時候,拿破崙企起身,用好奇異嘅眼神睥住斯諾波,然後發出一下空前絕後嘅尖叫.
就喺呢一瞬間,外面傳嚟一陣令人心寒嘅吼吠聲,然後九隻戴住銅釘頸圈嘅彪形大狗衝咗入穀倉.佢哋一入到嚟就撲向斯諾波,而斯諾波只能夠即刻跳起,僅僅避過佢哋嘅血盆大口.唔使一陣,佢已經奪門而逃,但幾隻狗依然緊隨其後.所有動物一湧而上企到門口睇佢哋追逐,大家都嚇到啞口無言.斯諾波一直跑到連接大路嘅長牧場.佢出盡力搏晒老命噉跑,但幾隻狗追得非常之貼.突然之間,佢一個唔覺意跣咗一跣,心諗今次實死冇生.但係竟然又畀佢起得返身,然後仲跑得快過之前.不過冇幾耐,啲狗又慢慢追返上嚟.其中一隻差啲就一啖咬住佢條尾,好彩斯諾波及時一閃,成功避開咗.跟住,佢踩拫油,喺同後面只有幾吋距離嘅形勢下,從樹籬中嘅一個窿捐咗出去,然後消失喺大家視野之中.
一眾動物嚇到擘大個口得個窿,唯有靜靜雞行返入穀倉.轉個頭,幾隻大狗又衝返入嚟.起初大家都唔知究竟呢幾隻野獸係喺邊度走出嚟,但好快佢哋就知道答案:原來,佢哋就係拿破崙先前從狗媽媽手上帶走,再私底下教養嘅狗仔.佢哋雖然仲未完全成長,但係已經好大隻,同野狼一樣咁兇猛.佢哋一直企喺拿破崙身邊,間唔中會向佢搖下尾.大家留意到,呢一幕,竟然就同以前其他狗向鍾斯先生搖尾嘅時候一模一樣.
拿破崙喺幾隻狗嘅陪同下,走咗上少校之前用嚟演說嘅平台上面.佢向大家宣布,由而家開始將唔會再有星期日大會.佢話,呢啲會議只係白白嘥時間,完全冇必要.以後,所有同農莊有關嘅事項,全部都會交由一個由佢帶領,其他豬組成嘅特別委員會處理.佢哋會進行閉門會議,然後將決定通知大家.每個星期日朝早,動物照舊要集合一齊向莊旗致敬,高唱《英島眾獸》,同埋接收嚟緊一個星期嘅任務.不過,就唔會再有辯論環節.
一眾動物雖然仲為驅逐斯諾波嘅事而驚惶未定,不過佢哋都對呢個宣布相當不滿.當中有幾個甚至覺得,如果自己諗到啲咩啱用嘅論點,一定會表示抗議.就連博煞都覺得唔係好對路.佢向後豎起對耳,揈咗執額毛幾下,嘗試去梳理下自己嘅脈絡,但最後都係諗唔到應該講咩好.有幾隻豬口才比較好,其中前排四隻後生啲嘅,發出咗啲不滿嘅尖叫聲,然後一齊企起身,準備開口發言.突然之間,坐喺拿破崙周圍嘅幾隻狗發出幾下低沉嚇人嘅吼聲,豬於是又合埋嘴,靜落嚟,坐返低.之後,綿羊群開始咩咩大叫「四腳好,兩腳壞」,一路叫咗足足成三個字.所以,大家都再冇機會作任何討論.
其後,史叫拿受命走到農莊各處,去向其他動物解釋新安排.
「各位同志,拿破崙同志願意為我哋承擔起額外嘅工作,我諗呢度每一隻動物都會非常欣賞佢所作出嘅犧牲.千祈唔好以為做領導係一件樂事!其實完全唔係噉,呢個反而係一個好沉重好艱巨嘅責任.冇任何動物比拿破崙同志更堅定噉相信所有動物都係平等嘅,如果可以留返畀你哋自己做決定,佢真係開心都嚟唔切.但係有時你哋都可能會做錯決定,各位同志,噉之後我哋會點呢?可能你哋真係會決定去跟隨斯諾波,去搞埋嗰啲咩荒謬嘅風車……斯諾波喎!我哋而家唔係已經清清楚楚睇到佢連一個罪犯都不如咩?」
「佢喺牛棚之戰當中好奮勇噉作戰㗎.」一隻動物反駁.
「淨係得個勇字係冇用㗎,」史叫拿答佢:「忠誠同服從先至更重要.至於牛棚之戰,我相信我哋有日會發現,其實斯諾波喺當中嘅功勞係遠遠誇大咗.紀律呀,各位同志,要鐵一樣嘅紀律!呢個就係我哋今日嘅關鍵詞.行錯一步,敵人就會搵到上門.同志,你哋肯定都唔會想鍾斯返嚟?」
一講到呢條問題,大家又再次無言以對.唔使講,所有動物都唔想鍾斯返嚟.如果星期日朝早嘅辯論可能會帶返佢返嚟,噉呢啲辯論就一定要停止.博煞呢一刻終於諗好想講嘅嘢,就向大家講出自己一個籠統嘅感覺:「如果拿破崙同志都係噉講嘅,佢一定冇錯.」由呢刻開始,博煞嘅座右銘除咗「我會更努力工作」之外,又加多咗個「拿破崙一定冇錯.」
嚟到呢個時候,天氣已經好轉,春耕亦啱啱開始咗.斯諾波之前用嚟畫風車藍圖嘅工作室已經鎖住咗,裏面地板上嘅藍圖相信亦都已經抹走晒.每個星期日朝早十點鐘,動物都會嚟到大穀倉接收嚟緊一個星期嘅指示.老少校嘅頭顱骨已經從果園掘咗出嚟,放置咗喺旗桿底下,獵槍旁邊嘅一個樹樁上面.每次升旗禮之後,動物都要心存敬意噉喺頭顱骨前魚貫經過,先可以進入大穀倉.而家佢哋唔再好似以前噉全部坐埋一齊.拿破崙,史叫拿,同埋另一隻作曲寫詩都好叻,叫麥理密嘅豬仔一齊坐咗喺前面嘅平台上.佢哋前面,有九隻年青力壯嘅大狗圍成一個半圓,而其他豬就坐喺佢哋後面.其他動物坐喺大穀倉嘅中間,面向住佢哋.拿破崙用一種軍事式嘅粗豪語氣讀出一星期嘅指示,然後喺唱完《英島眾獸》之後,一眾動物就四散而去.
喺驅逐斯諾波之後嘅第三個星期日,動物聽到個令佢哋都幾詫異嘅消息,拿破崙宣布話佢最後都係決定要興建風車.佢冇畀任何理由去解釋點解佢改變主意,但係就特別提醒一眾動物,呢件任務將會非常艱巨,佢哋所獲得嘅糧食配給甚至有可能會減少.不過,個計劃嘅每一個細節一早就已經諗好晒.由豬組成嘅特別委員會喺過去三個星期就係忙緊呢件事.風車嘅主建築同埋其他改善工程預計需要兩年完成.
嗰晚,史叫拿私下向其他動物解釋,拿破崙其實從來都冇反對過要起風車.相反,佢先係最初就支持呢個計劃嘅一個,斯諾波畫喺雞棚地下嘅草圖其實都係從拿破崙嘅文件中偷返嚟.事實上,起風車嘅主意本來就係拿破崙自己諗出嚟.有動物問,噉點解當日佢要咁強烈噉反對呢個計劃呢?聽到呢個問題,史叫拿露出一副狡狡猾猾嘅樣.佢話,呢個其實只係拿破崙同志嘅詭計.佢只係扮要反對個風車計劃,純粹作為一個手段去剷除斯諾波.因為,佢係一個好危險嘅人物,對大家都有壞影響.既然而家斯諾波已經唔喺度,個計劃就可以喺冇佢干涉嘅情況下繼續進行.呢種手法,史叫拿話,叫做策略.佢仲一路重覆咗幾次:「策略呀,同志,係策略呀!」同時笑住噉一邊跳嚟跳去,一邊揈佢條尾.一眾動物唔係太確定呢個詞語其實點解,但由於史叫拿講得太有說服力,而咁啱同佢一齊嗰三隻狗呢個時候又咆哮得有啲得人驚,所以佢哋就接受咗佢個解釋,冇再問落去.


text:
88歲鄧小平南巡深圳
30年前嘅一月,鄧小平乘坐嘅專列南下巡視,鄧公响深圳視察時就講咗好多對改革開放嘅睇法,亦係鄧公「南方談話」嘅重要部分.史友們不妨睇下當年嘅部分片段. 影片來源:CCTV《先行》
史片速遞 8月前
人大常委通過成立深圳經濟特區
對深圳特區嚟講,今日係一個好特別嘅日子,事關喺1980年嘅今日,正正就係呢個充滿奇蹟嘅地方成立嘅日子. 咁大家心目中可能都會有個問題,就係點解冇啦啦會成立一個經濟特區呢?其實早喺上世紀七十年代末,我國就已...
當年今日 1年前
香港臨時立法會喺深圳選舉產生
早兩日就同史友們講到中英雙方簽署《中英聯合聲明》,而巧合地喺1996年嘅當年今日,就發生咗一件因為《中英聯合聲明》而間接衍生出嚟嘅選舉,阿史所講嘅正正就係臨時立法會選舉. 要知道踏入80,90年代,當時因為《...
史檔 1年前
深圳特區「殺出條血路來」
「中央沒有錢,可以給些政策,你們自己去搞,殺出一條血路來.」就係呢句鄧小平嘅名言,造就深圳成為世界矚目嘅高新城市.咁呢句話出現嘅背景又係點嘅呢?去片睇睇.影片:CCTV《先行》
史片速遞 1年前
習仲勛調研促成特區出現
深圳特區出現,已故中共元老習仲勛扮演住重要嘅角色,佢主政廣東期間去咗寶安進行一次調研.到底呢次調研同深圳特區誕生有乜嘢關係呢?去片睇睇. 影片:CCTV《先行》
史片速遞 1年前


text:
因為今年嘅社會運動,唔少香港人都有種「政治覺醒」嘅感覺,積極參與政治活動.以今屆區議會選舉為例啦,投票人數有成2,943,842累積投票人數,比上一屆(2015年)多咗約一倍!睇嚟唔少人都希望以自己神聖嘅一票表達自己嘅立場同政見,喺履行公民義務之餘,仲可以選出啱心水嘅區議員幫自己發聲.不過唔講可能唔知,今年嘅當選區議員有成二百幾位係第一次參選㗎咋!大家未必識晒咁多個,但係你哋應該要識依二十大受網民熱議嘅新科區議員喇.事不宜遲,等DailyView用網路大數據帶大家睇吓佢哋係邊二十個啦!
DV小教室:網路溫度計透過《KEYPO大數據關鍵引擎》,觀測,爬梳港澳地區近萬個網站,頻道,其中包括新聞頻道,各大討論區,FB,IG以及Blog,從中取得資料樣本數,並以AI語意程式作數據分析.「網路熱度」為主題項目相關的網路posts和comments ,數值愈大代表主題項目的討論度愈高.
梁灝文當選田景嘅區議員真係可以話係眾望所歸㗎喇!成個選區4個候選人,佢一枝獨秀,超過得票第二多嘅對手成千二票.點解贏咁多?除咗佢由出世住田景住到依家,本住真心想改變田景嘅心態參選,用真誠打動咗街坊之餘,仲打動唔少眼角高嘅連登仔,喺連登開嘅post收獲到超過二千個正評,真係選民不負真心人啊!
相信唔少人都識得岑敖暉,皆因佢係前任「學聯」副秘書長,近幾年都積極參讓社會運動,時不時都會喺媒體到亮相.依粒閃亮亮嘅政治新星今年第一次參選區議會,就當選咗荃灣海濱區議員,仲要係擊敗咗喺該區已經連任咗28年嘅鄒秉恬,大勝對手超過三千票!收獲咁碩大嘅戰果,岑敖暉真係要好好做,唔好辜負選民!
黃兆健係「熱血公民」嘅成員,仲係《熱血時報》到擔任節目主持,健壯嘅身形令到唔少支持者都會親切咁叫佢「大隻仔」.佢今次參選運頭塘區議員嘅呼聲一直都好高,備受唔少街坊同網民聲援,支持,全因佢以前一直都好落力幫運頭塘嘅居民解決問題,大小事都親力親為,全力支援.「大隻仔」當選之後,真係要繼續努力啊!
袁嘉蔚係前任香港眾志副主席,參與左好多社會運動,而之前比較多人熟悉就係因為佢係羅冠聰女朋友.自從袁嘉蔚做咗區諾軒議員辦事處南區社區幹事之後,做事親力親為,俾人感覺又靚又乖,深得一眾街坊喜愛!今次參選田灣區議員,何韻詩仲為佢第一次落區拉票!得到咁多人幫忙,感覺佢真係親和力好夠,好適合地方工作!
喺香港依幾個月嘅社會運動入面,彭家浩以香港大學學生會嘅代表身份出現於大眾視野,冷靜兼夾講嘢條理分明嘅「港大仔」形象令人印象深刻.佢依個睇落去仲未褪去學生青澀嘅政治素人,著起西裝講佢嘅政綱嗰時,竟然唔比同選區嘅對手差,仲帶有一種年輕人嘅衝勁啊!今次當選西環區議員,應該會為地方帶嚟新氣息啊!
陳振哲依個名聽落好陌生,但當講到「機場大叔」就相信有好多人都有印象.佢喺813機場衝突現場展露嘅勇敢身影,相信大家都歷歷在目.而經網民起底後,大家先發現佢其實相當有料,曾任職四大會計師樓,之後轉行殯儀業,仲係法學碩士.今次佢空降大埔林村參與區選,而佢嘅付出都收穫咗好多支持,贏咗該區連任三屆嘅對手陳灶良!
如果問選區當中邊個最受矚目,咁就真係可以講係盧俊宇,因為佢嘅對手係現任立法會議員何君堯.傳聞佢喺參選期間收過多次恐嚇同跟蹤,俾唔少人威脅退選,但係盧俊宇面對各方攻勢依然堅持不懈,繼續參選,最後係成功當選樂翠區議員,仲俾何君堯勝出1200票!由各方畫面嚟睇,佢當選之際,現場人士係興奮到開香檳慶祝㗎!
有網民戲稱陳易舜呢個名同歌手陳奕迅同音,不過呢啲笑話講下就算喇,呢個年輕人一啲都唔簡單㗎!佢喺參選之前就就已經落區做咗好多社區工作,而喺藍田呢個佢成長嘅地方,佢發現自己想令呢個地方變得更好,經過幾個月努力,就收穫到平田街坊嘅支持.佢每次同街坊對答都好認真,或者呢個就係佢成功嘅原因,亦都係區議員應該有嘅特質!
呢個名對好多香港人嚟講都唔陌生,因為岑子杰係香港民間人權陣線嘅召集人,積極參與社活動.佢係好多香港人,特別係「和理非」非常關注嘅一位香港社運號召者.有啲人覺得佢只係一個遊行召集人,但事實上佢關注好多社會,人權,平權問題.而今次佢直接落區參選,希望扎根沙田瀝源嚟服務市民,好多人都感覺到佢將會帶嚟一番新氣象!
林浩波喺黃之鋒俾DQ嘅選區海怡西擊敗對手陳家珮,引起網民熱烈討論.一嚟係因為依個選區係黃之鋒本來參選但又畀人取消資格嘅地方啦,二嚟係因為對手陳家珮喺之前在任期間,處理一宗街坊自殺事件嘅時候竟然自拍,令到唔少網民唔多鍾意佢.今次林浩波當選海怡西區議員,好多網民同街坊都話「有請小鳳姐」啊!
分析說明:
本研究資料由《KEYPO大數據關鍵引擎》提供,分析時間範圍為2019年08月29日至2019年11月26日.
網路大數據系統觀測港澳地區上萬個網站頻道,包括新聞頻道,Facebook,Instagram及各大討論區,BLOG等,針對討論『區議員新人』相關文本進行分析,並根據網友就該議題之討論,作為本分析依據.
本文分析之結果,非參考投票,民調,網路問卷等資料,名次僅代表網路討論熱度大小,不代表網友正負評價.
DailyView曰:
希望佢哋好好服務市民!


text:
Table of Contents
前兩日,有一位朋友問:“Manos,你講嘅都係挖掘顧客痛點同提煉產品賣點嘅方法呢,感覺好新鮮,邏輯都非常縝密同清晰,但對於Estée Lauder咁嘅大牌子嚟講,賣點係產品上市之前營銷團隊都確定咗,顧客嘅痛點呢,都就係所有護膚品都差唔多.針對咁嘅情況,文案應該點寫呢?而且好多時候,對於尼類大牌子感覺文案嘅作用影響唔係好大.尼種情況咁點算尼,點樣突破呢?”
如果你有關注過千蚊大牌子,相信可能都會對尼位朋友嘅問題有所共鳴:對於sk2,Estée Lauder等大牌子呢,好多產品文案就係說明書式嘅介紹,並唔影響佢們幾萬,十多萬嘅銷量,抑或係好多人提前教好鬧鐘嚟搶訂.咁文案係唔係真係就唔重要呢?具體要從邊方面去寫呢?
我們先嚟想像一個場景:
有兩個靚仔,都追緊同一個女仔.其中,一個靚仔呢,就係冷漠寡言,一字千金嘅類型,而另一個特別善解人意,好明白女生心思嗰種,會講一啲甜言蜜語.咁如果你係尼位女仔,你會選擇邊個呢?
好顯然.會揀第二個,有錢係戀愛入面會加分,但並唔可以代替同對方溝通尼個重要環節.同樣嘅道理,對於大牌子護膚品嚟講,都係一樣嘅道理.
文案嘅本質係溝通,想銷量持續增長,你就要明白你嘅顧客,用佢鐘意嘅方式同佢溝通.尤其係宜家消費者越來越理性嘅時代.所以,對於大牌子嚟講,毋庸置疑,文案好重要.
但佢同普通化妝品仲係有區別,區別在邊度呢?因為價格放,你好難靠一篇文案就可以打動顧客直接落單購買.所以,你要持續高頻率嘅更新,持續反复洗顧客腦,只有咁,佢先可以上釣,去使成千蚊去買一枝眼霜.從尼個角度嚟講,文案嘅作用唔係唔重要,而係要求更高.你不但要保證質量,仲要保證頻率,更加要保證每次更新搵到新鮮嘅切入點.
喺具體寫作過程中,對於大牌子文案,邊啲係要注意嘅呢?我幫你總結咗4個要素:
第一,個性.
乜嘢係個性?就係睇得到嘅品牌態度,都係文案傳遞出嚟嘅品牌態度.就係語調同氛圍.尤其係對於大牌子嚟講,個性比實質上嘅語言仲重要,在讀完一句之前,我哋已經通過佢嘅字體,風格,色彩,排版,了解到佢要傳遞嘅態度.
如果你要幫某個大牌子寫文案,如果不了解佢嘅廣告個性,最直接嘅辦法,就係搵返佢之前所出嘅廣告,包裝,網站等一系列宣傳資料,從中尋找一D風格上嘅共同點,然後係新嘅文案中,繼續沿用共同點,進行套路嘅創新.
大牌子護膚品針對嘅目標人群有兩類,一類係高消費值嘅人群,實力與眼界都比較高.要打動他們,就要係廣告入面,呈現出同佢匹配嘅價值感:比如,畫面嘅精緻度,視覺元素精雕細琢,文案盡量表現出優越嘅氣質同“高級感”.
另一類人群就係25-30歲嘅年輕人.尼類人並無太多嘅積蓄同經濟實力,卻係外貌第一嘅小資主義,只要可以變靚,唔食唔肉,都要拎錢買大牌子.針對尼類人群,佢哋想要嘅就係一個夢境,或者係理想場景,以及“我用得起”嘅“優越感”.
第二,場景性.
搵護膚品嘅場景係護膚品軟文嘅核心.越高端嘅護膚品往往解決嘅問題越集中,美白就係美白,祛痘就係祛痘,有啲產品祛斑,有啲產品抗糖,通過深度某一個方面從而解決肌膚問題.所以根據產品嘅核心功效,拓展使用場景,就可以搵到你嘅忠實用戶.
如果你要為某大牌子敏感肌產品寫文案,你就可以人敏感肌尼個核心點拓展不同嘅場景,例如,打邊爐嘅時候,喜歡食辣就唔敢食.花粉季節嘅時候會點枝樣,等等.就可以令觀眾覺得就好似講自己一樣,唔睇價錢就直接落單.
另外,如果拓展唔到太大場景,可以寫出產品嘅:不同使用方式+結果.
第三,講好故事,塑造產品價值.
比如神仙水,如果你直接講“加速細胞代謝,令你嘅肌膚煥發生機”,估計好多人睇咗會無感覺,除非係鐵粉.但神仙水就先通過故事,塑造產品嘅高價值,再話畀你知加速肌膚代謝,令你嘅肌膚煥發生機,你就覺得好正喇.
神仙水嘅故事是這樣嘅:
1976年pitera之父吉井隆先生偶然參觀釀酒廠嘅時候發現年邁釀酒師臉部不滿皺紋雙手卻如嬰兒般細膩,秘密就在於神奇靈魂成分天然酵母pitera,釀酒師在生產過程中雙手長期得到佢嘅滋養,使其收不肌膚狀態保持於最完美嘅狀態.
Pitera可以幫助肌膚天然保濕因子,膠原蛋白和透明質酸嘅生產,幫助老化細胞嘅代謝,所以才能達到這麼好嘅護膚功效.
第四,化身明白顧客嘅品牌,多講人話.
比如,如果你要直接講:神仙水效果超級好,可以快速令你嘅皮膚吸飽水.就未免有啲自誇,觀眾睇咗都會無感覺.
比如下面尼個案例:
佢嘅效果咁好,係唔係有激素?
神仙水效果好,源自成分天然酵母pitera,一枝神仙水超過90%嘅pitera精華,快速恢復肌膚五大維度,每一滴神仙水都要經過完善嘅發酵,特殊培養等6個工序,而且只可以用日本琵琶湖水發酵.要釀出神仙水所用酵母極為複雜繁瑣,可不像在家用塑料瓶做酵素那麼簡單.
先企喺顧客嘅角度提出問題,再描述產品原料同工藝事實,再講產品功能同效果,就更容易喺顧客心中形成影響,刺激他馬上落單.
總之呢,無論係大牌子定係中小品牌,好嘅文案都可以提升2倍,甚至3倍嘅轉化.但對於大牌子嚟講,佢已經係你寫尼篇文案之前,完成咗品牌嘅塑造,對於你寫文案更有利,但並唔係文案唔重要.大牌子已經靠長期嘅宣傳同用戶認知積累培育咗好大一片魚塘,而銷售型文案,先係將魚從魚塘入面撈出嚟嘅殺手鐧.只要你嘅目的是賣貨,你就要完成同顧客嘅溝通工作.


text:
「銷售」
銷售真係一門好深嘅學問,因為唔係簡單咁簽幾張單,做一兩單生意就得.好多時都真係要有不屈不撓嘅精神,因為有時真係要試好多次先至有回報.當然有時係會浪費時間同精神,所以要知道邊啲要投放資源係好緊要.當然有時亦都要知道客戶嘅需要,如果無辦法滿足客戶要求,其實應該坦白直說.如果唔係到最後搞出一個爛攤子,損失嘅係自己嘅信譽.
「手法」
銷售嘅手法真係有好多種,但係就唔可以無道德.呃呃騙騙嘅手法真係見唔少,承諾太多但係到最後無辦法達到客戶嘅要求亦都唔少.當然好多時都會遇到一啲無理嘅要求,如果真係做唔到嘅話,其實真係唔可以勉強,因為到最後只會辛苦嘅係自己嘅團隊.所以銷售除咗為咗生意之外,其實都要自己嘅團隊可以孭得起先至得.正所謂無咁大個頭唔好戴咁大頂帽!
「心理」
每間公司都有自己嘅長處同短處,如果真係做唔到嘅真係唔好逞強.有時係要拒絕客戶嘅要求,做唔到就係做唔到.當然拒絕客戶要求係需要有啲技巧,但係有時少不免會受氣.不過唔緊要,今日唔得唔代表聽日唔得.如果客戶係欣賞你嘅,就算今日未必有機會合作,或者之後有機會呢.有時真係好難講,真係好睇時機.做銷售要有一個好嘅心理質素係非常重要!
Also published on Medium.


text:
塑料機械網> 全部分類> 橡膠機械> 橡膠擠出機> 硅橡膠擠出機更新時間:2022-08-29                            返回產品中心
東莞市瑞創機械有限公司
東莞市瑞創機械有限公司
東莞市中匯翰騎自動化設備有
東莞市中匯翰騎自動化設備有
東莞市精昱塑料機械技術有限
東莞市精昱塑料機械技術有限
東莞市精昱塑料機械技術有限
東莞市精昱塑料機械技術有限
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
泊頭市恒德塑料機械設備制造
河北偉源橡塑設備有限公司
深圳市眾創鑫科技有限公司
秦皇島博創國際貿易有限公司
秦皇島博創國際貿易有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司
東莞市臣澤智能裝備有限公司


text:
深圳三康牙科連鎖_羅湖牙醫分院 香港電話:65250082 WhatsApp:+852 65250082 深圳電話:+86 13143880082 敬請預約!
你瞭解種植牙嘅新技術嗎?
隨著植體設計同種植技術系統嘅發展,越嚟越多新嘅種植技術出現.新技術主要係將整體植牙過程所需嘅時間縮短,效果亦更美觀.
一次性植體種植手術
傳統嘅方法係分兩次進行手術,但個別情況亦可以只進行一次手術.植體嵌入牙槽骨後,隨即安裝牙齦癒合基臺,無須等3至6個月再進行另一次手術.
即時植體種植手術
掹牙後,即時或者喺短期內(幾禮拜內)放入植體,好處係唔單單縮短成個療程所需嘅時間,亦可以減少手術嘅次數,更可以有效嘅保留牙齦組織同牙槽骨,將嚟鑲配嘅假牙喺外觀上更加理想.但唔係所有病人都適合以呢種方法植牙,例如掹去嘅牙齒必須冇受嚴重感染,牙槽骨要有足夠厚度等,牙醫會根據臨床診斷嘅結果確定適唔適合.·
即刻負載植體種植手術
呢種方法係喺嵌入植體後立即裝上臨時或者永久性假牙.重要嘅係必須確保植體嵌入後有足夠嘅支持以達到理想嘅穩定性,因此,需要按照牙醫嘅臨床判斷決定係唔係適合用呢個方法.
深圳牙科醫院嘅醫生提醒您:採用邊種植牙方法及治療方法,需要根據患者嘅身體及頜骨狀況,牙科醫生所接受過嘅專業訓練以及費用而定.你可以同醫生溝通清楚,然後先作出選擇.
WeChat QR Code


text:
近排去咗曼谷玩幾日,不過今次去玩嘅日期唔知點解唔少酒店標價都好貴,上次介紹過嘅萬麗更加只係賣淨套房添咋~見對面洲際嘅價錢同平日差唔多,於是就決定試一試啦!今日為大家介紹同樣位於Ratchaprasong購物區內嘅-InterContinental Bangkok 曼谷洲際酒店~
洲際酒店嘅位置喺正大馬路,所以感覺上較萬麗更近BTS車站,不過就唔及得旁邊同一集團嘅Holiday Inn啦!InterContinental位於President Tower之內,除咗地下幾層係大堂,餐廳同宴會廳等設施之外,較低嘅樓層都係辦公室嚟,要去到中層以上先至係酒店房,變相房外景觀都算開揚~至於戶外泳池就設係頂層37樓,泳池設計比較傳統,唔係近年大受歡迎嘅無邊際泳池.
酒店一共有3款房型以及6款套房,入門級嘅豪華房已經有45平方米(484呎)大,對兩個人嚟講非常闊落!酒店仲有提供加床服務以及相連客房 (Connecting Rooms)~至於景觀方面,主要係兩個方向,一係望CentralWorld,一係望Central Embassy~今次間房就望CentralWorld嗰邊,高樓大廈唔算太多,而且本身間房所在嘅層數都唔低,所以景觀都唔錯~
曼谷洲際所行嘅路線比較傳統,喺房間設計方面就睇得最清楚~雲石浴室用返牆壁間隔,亦都無採用乾濕分離設計.好處當然係同朋友去旅行嘅時候唔會因為廁所太開放而尷尬,不過壞處就係無得兩人分別如廁同沖涼~電視同電話等設備嘅款式亦都比較舊,但就保養得好妥當!另外值得一讚嘅係佢哋依然有提供歡迎果盤~我仲係IHG嘅基本會員,所以我諗歡迎果盤應該人人都有~依家已經越嚟越少酒店會人人都送歡迎果盤啦~
曼谷InterContinental有好幾間餐廳,而Espresso就係供應自助早餐嘅餐廳~食物嘅款式好多元化,涵蓋西式,泰式,中式,日式等等~就算係生果,果汁等嘅選擇亦都非常多,所以我深信呢度嘅早餐應該滿足到任何人!若然你係住喺呢度嘅話,記得一定要預時間朝早落樓嘆個早餐先出發!
總括而言,曼谷洲際係一間面面俱圓嘅酒店.佢唔夠摩登酒店新潮,亦都唔夠奢華酒店咁豪,但就非常之沉穩,樣樣都係一線嘅水準.洲際兩個字始終都算係信心保證,既然價錢合理,選擇佢基本上都唔會錯嘅~順帶一提,龍蝦名店Burger and Lobster就係酒店旁邊嘅Gaysorn Village~由酒店行1分鐘就到,近過飛十幾個鐘好多,無理由唔試啦!
大家如果你有任何關於旅遊嘅問題,亦都歡迎您留言或者Inbox問㗎~
曼谷洲際酒店官網:bangkok.intercontinental.com
電話:+66 (0) 2656 0444
參考價錢:房價連自助早餐每晚6500泰銖 (連稅及服務費,折合約港幣1547元)
地址: 973 Phloen Chit Road, Lumpini, Pathum Wan, Bangkok 10330
交通:乘搭BTS 素坤逸線 (Sukhumvit Line) 前往Chit Lom站 (E1),出站後經6號出口旁邊的樓梯到地下即達.


text:
一隻營,雖然布本身有 waterproof,但因為做外型時,會做到裁剪,之後重新車線做接合.啲接口車線位,自然會成為入水位,有某啲大廠,技術夠,會裁剪後幫線口位重上一條壓膠,令到線口位都有waterproof.亦有部分廠家,需要加錢先會幫做 seam seal,不然就自己做了.
另外 Silnylon 嘅布係上唔到壓膠,所以需要 seam seal.做 seam seal 有幾種唔同方法
1. Seam seal 壓帶
同補窿做法差唔多,就係將一條防水膠帶,沿住車線位貼上去,好方便,一貼完就用得.不過有啲 Silnylon 就做唔到.
2. Seam seal 膠水
一種快乾,防水嘅塗劑,通常仲會配埋個掃頭,方便掃入死角同線口底.
3. Silicone 膠
即係玻璃膠,三種方法內最平但最麻煩嘅做法.需要自己用白電油開稀 (比例約1:5),再用掃掃上線口.另外都相當長時間先會完全乾透,所以要有心理準備.
注意
至於 Seam seal 做法同補窿大致一樣.要留意番係:
- 係 seal 個底,唔係個底,所以可以將個 shelter 反轉開.
- 係 seal 個線口底.
- Seal 完要等佢乾先可以收埋.
買營前,可以留意有無寫 seam sealed or 睇咗 review 先,甚至問埋有無得代 seal.雖然唔難自己做,不過唔係人人有地方開隻營.
老hike都去camp Facebook專頁
老hike都去camp 網站
分享連結:


text:
「谷氣」
有時做嘢真係好怕啲公司係有壓價唔係又壓價.其實佢哋真係知唔知乜嘢係專業服務?當然你可以搵到比我更平嘅公司去做同樣嘅工作.老實講,我過去五年都無加過價,反而好多公司次次見面都只會不斷同我講無錢.如果要揸頸就命,辛苦自己,辛苦員工,其實真係無必要.有時有啲位真係要堅守,唔係就會得吋進尺.有錢真係唔係大晒的!
「好怕」
其實我真係真係好怕啲人講「好簡單啫」嚟幾隻字!因為好多嘢真係唔係睇表面就得,正所謂台上一分鐘,台下十年功.好多嘢你以為好容易,但係叫你做有嫌麻煩,甚至得個講字.次次淨係識得講風涼話,老實講我都係嗰句,唔好用錢或者工作嚟威脅我.你揀人時我揀你,我做事係有原則,你擺姿態時我都會.就算真係無咗一單半單生意,老實講我真係唔太在意.
「價值」
正如我之前所講,要收集數據唔難,要做分析唔難,但係要翻譯數據就好難.有時真係坐係咖啡室都聽到啲人同客講會收集數據,但係從來無人會講點樣可以幫到佢哋.其實數據分析最難嘅係應用層面,要公司上上下下都要知道數據嘅重要性.如果只係交功課,其實真係無乜意思.就正如啲股票經紀淨係話俾你聽今日恆生指數係幾多點一樣,完全無價值!
Also published on Medium.


text:
噚日 (9月21號) 民航處公佈咗新嘅機票價格展示規定,以及燃油附加費嘅新安排,兩者都同各位息息相關,唔單止買機票會有影響,連帶換獎勵機票都一樣有!而呢兩項變動會喺11月1號起正式生效.
先睇機票價格展示規定,根據新規定,航空公司必須時刻都標示最終價格,亦即係連稅同所有附加費後嘅價錢,唔可以再以淨票價作招徠.呢項規定涵蓋航空公司嘅所有直銷途徑,例如航空公司網站等.換言之,喺新規定實施後,航空公司就唔可以再用「1蚊機票」等嚟做促銷~票價更加透明,咁乘客就可以更加容易咁去比較唔同航空公司嘅優惠.
不過,因為規定係針對航空公司嘅直銷途徑,所以旅行社同旅遊網站並未列入規管範圍當中.如果旅遊網站依然可以用未連稅嘅價錢做推廣嘅話,大家嚟緊格價嘅時候就要小心比較啦!Flyerlog喺為大家介紹機票優惠嘅時候,一直都盡量顯示最終價格比大家睇.雖然呢個並唔係法例嘅要求,但作為一個提供資訊嘅平台,我哋相信所有嘢寫得清清楚楚先係最重要.
新規定下,好似額外行李收費同旅遊保險等嘅加購項目,航空公司須要喺乘客自己選擇後先可以將佢加入訂單之內,而唔可以自動為乘客加入呢啲收費項目.咁樣大家就唔使擔心唔記得Untick而俾多咗錢~
之但係燃油附加費嘅新安排就未必合乘客心水啦~民航處決定放寬對燃油附加費嘅規管,喺11月1號或之後發出嘅機票,航空公司可以自行決定係咪要收取燃油附加費.放寬規管後對普通機票價格嘅影響可能唔大,不過對獎勵機票嘅影響就大啦!
如果大家睇返仲有燃油附加費嘅時候啲機票價錢,同依家比,其實唔差得好多.咁係因為以前航空公司大多都不過係將燃油附加費從票價分拆出嚟標示,而依家就將兩者合二為一,最後嘅總數並無太大嘅分別.反而獎勵機票就唔同,里數部份不論票價高低都係收咁多分.依家分拆返燃油附加費出嚟,獎勵機票就變相要俾多啲錢啦~
新規定有辣有唔辣,至於對你嘅影響大唔大,相信都係取決於你用錢買機票,定用分換機票,你又點睇呢?
民航處新聞稿全文:www.info.gov.hk
封面圖片由Jimmy Chan (JimBear) 拍攝,並根據CC0 1.0許可協議於本篇文章內使用,特此鳴謝.


text:
唔知大家收過幾多款rundown呢?我見過嘅rundown款仲多過我着姊妹裙嘅款呀!姊妹裙都話唔同款你都可以着得好靚,rundown就冇呢支歌仔唱喇.我收過一啲款係寫得好仔細好清楚嘅,即係點呀?即係啲字好似寫論文咁多囉!嗰日咁忙其實真係睇唔到㗎⋯⋯Big day嗰日,好多時都係喺突發嘅情況下,你要急住睇返張rundown.我企喺度望住張嘢,搵返屬於我自己嘅嗰一欄,再掃左邊搵返去到邊一個時間(time slot個row係可以細分到斷分鐘計),啲時間咪咁樣溜走晒囉!
我見過好多嘅rundown都會分好多欄位,每個兄弟姊妹各一欄,咁樣好似分得好仔細,但係我個人就覺得有個唔好處,就係每個人淨係會掛住睇自己嗰欄做啲乜嘢,唔會理其他人做咩,到big day嗰日,可能做到某一part嘅時候,就會有好多人喺度問:「呢樣嘢邊個負責架?」「嗰樣嘢又係邊個負責架?」咁樣,要避免呢一個情況呢,我就會建議分欄最多就淨係分四欄(兄弟,姊妹,伴郎,伴娘,各一欄),咁大家就會好清楚每一個人嘅職責,睇起上嚟呢亦都方便好多.
大家有做過兄弟姊妹都明白,到嗰一日情況其實好容易會比較混亂,好多時本身你係要做呢樣嘢嘅,你又要去幫手做其他嘢,但你要明白呢個世界真係好多人好鬼鐘意推三推四,原本唔係佢負責嘅,但真係想搵佢幫手嘅時候,佢真係會唔做,又或者喺度阿吱阿咗,呢啲兄弟或者姊妹,就好似你公司啲老屎忽咁,無得你揀(之前都有講過啦,兄弟姊妹你未必個個識架,就算本身係好朋友呀,平時玩就話啫,真係做嘢嘅時候又未必係嗰個樣架嘛!),咪講笑,真係大有人在.
我試過見過有人話其實佢冇睇過份rundown,佢連自己要做乜嘢都唔知,成日好似喺度發緊夢咁,見佢係兄弟/姊妹咋,唔係真係想兜巴車埋去再嗌佢返屋企!其實做兄弟姊妹,就好似喺公司做嘢咁,食嘢唔做嘢嘅有(真係淨食唔做,頂佢!),鍾意側側膊求求其嘅又有(喂你好朋友嘅人生大事,好話唔好聽得一次架咋大佬!),老細落嘅order唔清楚,同事根本上好難跟好難做,盡責都話呀, 但Hea住做嘅大有人在,個project咪好易亂囉!
仲有呀!Rundown多數會包埋物資表呀咁,方便兄弟姊妹對嘢同埋執嘢,呢啲物資表通常都要分場地去排嘅(好似酒店呀,教堂呀,男女家屋企呀咁),我見過有啲物資表係亂到唔make sense嘅⋯⋯例如明明嗰樣嘢唔需要去教堂,但係又寫住要喺出門嘅時候跟手拎去教堂呀咁,再細問一吓,先知道原來佢嘅意思係因為出門嘅酒店同夜晚嘅酒店係唔同地方,出門之後其實係要清場嘅⋯⋯咁其實你就應該寫得清楚啲,出門清場嘅物資要分開兩個地方,一個就係去酒店,一個就去教堂,大家就會清楚好多,亦都唔驚有甩漏啦.(唔好睇小個表,試過去到教堂發現副油畫唔知去咗邊架真係!)
當然都好明白一對新人有好多嘢要攪,有時有啲位未必諗得咁仔細,或者寫得唔清楚,唔緊要架!早啲俾份rundown我哋啲兄弟姊妹,咁多對眼幫手睇,比完意見一對新人,返去執返份嘢俾一個final version大家,咁就清楚好多啦!但如果你係結婚前一日先俾份嘢大家嘅話,咁對唔住喇,唔係唔想幫你,但真係無能為力,到時真係好易攪到大家又亂又辛苦,有啲嘢可以last minute,但有啲就⋯⋯最好唔好啦!
#其實真係唔會有心機睇論文式rundown
#呢單嘢唔係我跟開
#老屎忽老是常出現
#我做得多姊妹但我不是老屎忽
#唔睇rundown不如你返屋企訓啦
#亂嘅物資表仲慘個做audit對數
原圖來源:電視截圖


text:
收順啲啦!(設計對白)
我條氣唔順呢!(設計對白)
于文鳳同周星馳從未試過俾人影到公開拖手仔,最多都只係呢類撐枱腳相.呢張係 06年嘅相,而呢餐仲要係于文鳳俾錢!
媽咪姐
周星馳于文鳳 分手總要分埋錢
好多時,一對情侶分咗手,先係連串糾纏嘅開始.同居嘅,可以爭傢俬爭雪櫃再爭埋隻貓;無同居嘅,可以瀟灑少少,但少不免都係要計錢!好似于文鳳啱啱就入稟高等法院,向分手兩年嘅前愛人周星馳追討 7千萬投資佣金,兩個人話唔定好快就要喺法庭見.
講開又講,于文鳳其實幾旺星爺,佢 97年開始做「星女友」之後,兼任埋私人投資顧問, 13年間不斷投資股票物業,好似發展尖沙嘴 gi商場同山頂「天比高」項目等,粗略估計幫星爺賺近 10億!最近就有報道話由星爺出任執行董事嘅上市公司比高集團( 8220),呢兩年蝕咗 2億幾,唔少業務大計嘅進度又未如理想.咦,唔通真係無于文鳳睇住就差咁啲?
不過,當一個想嫁一個唔想娶,目標咁唔一致,呢段關係都係算罷啦!或者 40歲嘅于小姐都啱,既然留唔住個人,就不如留多啲錢傍身做 facial.做女人,有時真係唔到我哋唔實際㗎!
星爺無咗于文鳳做私人顧問,事事要親力親為.上年尾佢就力撐唐英年做特首,押錯注囉.
于文鳳係上市公司香港建設(前稱熊谷組)創辦人于鏡波個女,富家女其實唔憂嫁.同星爺分手後,佢同廖創興後人廖堯城撻着,仲喜愛夜蒲㖭.


text:
(文:戰術研究學會)
十一已經過去,今次想同大家傾下而家成場運動嘅局勢.
兩部分,先講下而家場運動面對既問題,再拋磚引玉諗下有咩新招可以出
長話短說,睇左圖先:
(圖片來源:〈6 月 9 日遊行後的事(一):社會運動的週期危機〉- 楊政賢, 原圖來自 Ayni Institute,楊政賢作中文翻譯.)
呢張圖係上年運動早期出現,而家我地已經步入左最後兩個階段.
無可否認,今年嘅抗爭已經大不如前,無論街頭勇武抗爭,定係和理非式文宣,都已經買少見少.但係講緊嘅唔單止係動員力,戰鬥力等等,仲有創造力
先係到而家列出而家面對緊嘅三大問題,再續一解釋
————
如果大家仲記得,係上年高峰期果幾個月,我地係不斷諗到新抗爭手段,差唔多個個星期都係玩緊唔同野,亦都因此令香港人憑創意揚威海外.
但到左今年,我地已經再冇新招,每次嘅號召都只係玩到爛嘅遊行集會,唱歌SHOPPING.適應/進化唔單止係講緊抗爭者,亦係講緊政權一方,當抗爭者冇新嘅手段,狗隊自然可以每次都憑過往經驗應對,一次比一次輕鬆
但點解會有咁嘅問題,就請你睇埋第二同第三個問題
至於點解決,係第二部分我會拋磚引玉試下引發返大家對抗爭嘅想像力
戰意唔單止係講緊有幾想贏,亦都係講緊有幾想打.我地成日聽人講「唔會打冇勝算嘅仗」,就係講緊對勝利嘅想像係會影響到對戰鬥嘅動力.
好多人都認為,自從理大一役之後,街頭勇武抗爭就陷入左樽頸.武力差距越黎越大,彷彿就好似勝算越黎越細咁,佢地會認為如果贏唔到,就不如諗下點樣保住條命好過,好過出去「送頭」.久而久之,當政權全方位進行打壓,佢地就選擇全方位保命,「唔打就唔會輸」.
呢種想法唔能夠話完全錯誤,但有一個致命嘅問題,就係將勝利同武力劃上等號.
咁係因為大家冇諗清楚武力係呢場運動中實際嘅角色係咩.於是導致一個二分出現:失去戰意嘅就視運動已死唔再做野;尚有戰意嘅就留戀武力,成日幻想吹大雞出去打一場就會贏.
結果就係不斷有人嘗試號召街頭抗爭,形式亦都同以往無別,就係因為大家都有個希望可以好似上年咁打返個江山返黎.
但現實係點,其實大家心裹有數,我亦都有係舊文分析過街頭抗爭嘅樽頸係邊
希望大家睇一睇,重新思考武力嘅定位:
(街頭策略|集思廣益)A:「你唔出係咪當手足 condom?」B:「吓,你出係咪想送頭??」- 分享自 LIHKG 討論區
街頭抗爭嘅形勢,係上述嘅舊文已經有分析過.
我用一句概括:
街頭抗爭本來就係此消彼長,而家實力已經減少到冇辦法再觸碰對方既底線,更莫講話打贏對家.
但除咗街頭抗爭嘅形勢,仲有群眾心理嘅形勢.適應期唔單止係適應打壓,仲好可能係習慣打壓.
當打壓持續,好容易會出現嘅情況就係民眾開始習慣種種打壓,每日都發生,只要冇咩新野都覺得冇咩特別,冇特別就唔會特登出黎反抗.
換句話說,就係動員會越黎越困難,因為越黎越難挑動民心.當動員難度變高,但動員方式不變甚至退化,只會有一個可能:就係動員失敗.
回想上年69我地嘅文宣係用左幾耐去做,民陣係提早幾多入紙;
再睇下最近嘅十一,連入紙都只係行動前兩三日先入,更莫講其他宣傳.
呢年嘅唔少行動都有同樣嘅問題,如果硬係要話「冇諗過會咁少人」云云,然後周圍鬧人港豬垃圾唔值得救,恐怕只係自欺欺人,好聽講就係錯判形勢
咁點先可以返去上年咁?如果係講街頭抗爭,恐怕要等下一個運動週期,即係好似一開始果張圖咁,蘊釀下一波嚴重事件,然後一口氣爆發.呢段時間可能好長,甚至最悲觀可能會係永遠.
但係請謹記咁唔代表呢段時間冇其他野可以做,街頭抗爭同其他抗爭手段從來都唔係二元對立.
例如成日見人將上前線同食黃店黎比較,完全係為鬧而鬧,係前線手足會罷食黃店定係食完黃店唔上得前線?會上前線嘅食完黃店都係會上,唔會上前線嘅都唔會因為食左黃店而走上前線,兩樣野近乎係冇關係
———–
「講咁多咪又係想鬧手足,又分化」
為免誤會,我都澄清返以上種種問題都唔係只係歸因於手足,而係我想指出一D我地可以改善嘅因素.政權全方位打壓,狗隊無限買裝等等固然都係導致呢D問題嘅因素之一,但並非我地可以改變,既然改變唔到佢地,就嘗試改變自己,而有好多時我地思考嘅惰性都會限制左我地對成場抗爭嘅想像.
「錦鯉有咩高見?」
接住落黎我都會嘗試拋磚引玉,不過我自問都冇咩創意,所以都自覺唔會係咩高見.但旨在勾返起大家嘅創造力,我一個諗唔到,就靠大家一齊諗.
————
係拋磚之前都仲會有一個小問題想講,希望大家可以花多少少時間睇埋落去.
無論係抗爭嘅高峰期定係今年開始疲弱,我地討論行動目標時都總會提到「畫面要靚」,要做俾人睇.但係好多時我地都會有個錯覺就係,「做咩都會有人睇」
不過現實其實係,畫面唔單止係取決「你做D咩」,更重要嘅係「人地影D咩」
我係上面引述嘅舊文都有提到一點:「唔新鮮,姐係唔JUICY.唔JUICY,媒體就唔會報導」
今年我地都有好幾次大型行動,都不外乎遊行集會.得到嘅畫面自然都係警暴嘅畫面居多,但係引得起關注嘅畫面已經唔再係咩圍捕,扑爆頭,而係打大肚婆,打細路呢D比較新鮮嘅畫面,國際關注嘅亦都一樣
換句話說,如果要有效地繼續抗爭,最緊要「新」,呢個就好考大家嘅創意,如果我地可以好似上年咁諗到咁多花樣,得到嘅關注自然都會好似上年咁一次比一次多
————
進入第二部分,我隨便拋磚引玉,希望大家擺脫懷舊MODE,唔好將抗爭形式變到例行公事咁:
大時大節你周圍放狗,搞到出街都有罪咁,咁就成全你,一齊留係屋企,全日唔出街,大時大節成條街得返班狗係到戒嚴咁,影出黎個畫面仲唔靚死?
仲要手足們唔洗驚俾人拉,坐係屋企就可以光復香港,今鋪你點同我玩
以國慶為例,紅日間間鋪頭都落閘,你要威要型,我就要你好似經濟大蕭條咁,旅遊之都呀拿
仲要紅日,手足冇藉口做少日生意啦
成棟樓都晾黑衫,影出黎張相幾壯觀,個畫面靚到
晾衫又唔犯法,手足又贏
呢D都係隨便拋出黎,但係如果你有認真諗,其實所謂畫面靚,要嘅基本上就係多人做,如果夠多人做,一齊唔做野已經可以係做左野,只要事前事後俾返個名義佢,而唔需要下下用到被捕師做祭品.
但係問題係要點號召到咁多人做,呢樣野就好考大家嘅創意.特別係而家大部分人都以自保為先,鍾意走精面,咁嘅情況下仲不停號召以前大家捨身搏鬥嘅活動或者不停互鬧,只會固步自封,倒不如諗下有咩方法可以吸引到呢班人再幫手.
希望呢篇文可以重新擴闊大家嘅想像.
我一個人諗唔到嘅野,我相信大家一齊思考就會諗到.
保持思考,我地會贏.
黎明終會來臨.
(作者簡介:致力研究抗爭戰術.「戰術唔單止係用黎應付對手,更係用黎反省自己.」)


text:
他們不是我生命的全部,但我的生命是他們的全部.
唔好誤會,寫呢篇網誌嘅時候,我兩隻狗阿卑(Baileys)同阿堅(Guinness)仲健在,呢篇文章並唔係佢地嘅福壽版,但係佢哋因為年紀大,雖然冇患大病絕症,身體正在急速衰退中.
十幾年前,有一日同老婆行過旺角花墟,見到志願團體擺檔,為幾隻拯救返嚟嘅唐狗尋找新主人.「我ready 㗎啦!」當我雙眼望住老婆嘅時候,佢已經知我問乜.我自己未養過狗,但係我老婆由細到大養過幾隻.兩星期冷靜期過去,我哋去南丫島接阿卑返屋企.阿卑同周潤發一樣都係南丫島原居民,佢同佢兄弟剛剛出世之後,同父母失散,被義工係一個公廁救返去收容所.當義工打開狗籠抱起才幾個星期大嘅阿卑交比我,佢幾個兄弟都全身顫抖,呢個影像一世都記得.阿卑係典型唐狗,金黃色,有啲似拉布拉多.比起佢其他兄弟,佢毛色更加金黃,上身兩邊膊頭各有一行白色毛,我哋覺得似係天使嘅一對翼.當日去南丫島,多次遇見同一位滿臉笑容嘅中年鬼婆,又聊過幾句,佢每日都經過收容中心見到阿卑.最後撞到佢係當日返到香港落船,佢重話,「you’re a lucky puppy.」有時我覺得呢位鬼婆都係天使化身,將另外一位天使送去我屋企暫住,守護我地.
阿卑喺我地屋企住左半年,我地希望為佢搵個伴,幾次去RSPCA睇狗,都冇一隻同阿卑夾得到.直到有一日,老婆放工經過街市買餸,經過菜檔打電話比我,「菜檔老闆娘話比一隻我呀,超得意㗎,我要呀.」「喂你停一停諗一諗喎.」最後我老婆當然只係通知我一聲,一個屈尾拾就見到一隻狗女BB喺我新裝修屋企廚房門口.阿堅都係雜種唐狗,佢毛色黑中帶少少啡色,幼細而蓬鬆,好似一杯慢慢倒出嚟嘅大杯黑啤,幼細泡沬從底部升起.我地決定叫佢做Guinness,阿堅.阿堅係中環街市出世,佢阿媽長住街市菜檔多年,同另外一隻流浪狗生左阿堅,但生完之後,喺街市咬人,所以比魚農處捉咗.阿堅同兄弟姊妹冇狗媽媽照顧,菜檔阿嬸將佢哋送晒俾有心人.話說有一次去灣仔睇獸醫,巧遇阿堅個阿媽,真係一模一樣樣,咁啱比義工喺狗房接出去睇醫生剪毛.果次係阿堅最後一次見佢親生阿媽,義工冇地方冇能力養佢,相信漁農署之後都會做嘢.
我地住嘅地方好多鬼佬,我地放狗時係咁叫Baileys 同Guinness ,喺人都知我地鍾意飲返兩杯.阿卑同阿堅習慣同我哋大被同眠,一張雙人床就瞓咗一家四口.喺老婆生完大仔出院之前一晚,我同佢兩隻講,「媽媽返嚟你哋唔可以再瞓床啦.」佢地真係有性,之後一步都冇再入過我地睡房.
隨住細女出世,人口增加,我地亦不停搬屋.為方便養狗,先搬去新界村屋.好快移民簽證又批出,一家六口移民澳洲.雖然狗狗移民過程比人類仲繁複,我哋從冇一刻諗過放棄佢哋.經過30日檢疫之後,阿卑同阿堅返屋企一家團聚.
今天阿卑十四歲,已失去走路能力,阿堅十三歲,都係勉強用三隻腳走路.我同老婆商量好,全力盡量照顧佢哋,等佢哋舒舒服服行埋呢段路.雖然行動不便,身體不斷衰退,不過情況尚算穩定.望住佢哋每日都失去某種身體機能,係一種折磨.世紀疫症大流行其中一個好處,就係我哋一家人喺屋企花時間同佢地相處,照顧佢哋.
阿卑同阿堅雖然不再活躍,但仍然愛吃,堅持活著.不過直覺話我知,佢哋距離返天國會合其他天使之期不遠.作為一家之主,我將會面對兩個非常困難嘅決定.我估我自己大約已經準備好,當務之急喺為家人作心理準備,因為呢個療程唔可以喺佢地離去先開始.帶佢地睇醫生,做輪椅,其實醫佢地又醫我地一家心寧.我地後園有一個好似一把大遮嘅樹,小朋友好種意喺嗰度玩,我準備嗰到成為阿卑同阿堅安息之處,但希望嗰一刻遲啲先來臨.
P.S,我少睇日劇又冇睇過金城武呢套劇,只係覺得劇名反映我心情.
P.S.S, 小小呼籲,請大家不要買寵物,支持領養.
如果你喜歡呢嗰網誌,請你幫手subscribe,亦可add我Facebook,下面有連結.謝謝!


text:
鐵皮屋大牌檔 大坑炳記茶檔
被稱為銅鑼灣後花園嘅大坑,中,日,西,泰,越,星馬菜等等嘅特色食店都有.雖然依家嘅大坑比以前失色唔少,但都有唔少人氣排隊熱店,例如呢間喺街邊嘅炳記茶檔,賣點係鐵皮屋大排檔風味,每次weekend經過,都會大排長龍,所以我哋特登平日嚟,試吓佢嘅嘢食同埋奶茶啦!
豬扒煎蛋麵
呢度嘅食物款式貴精不貴多,而作為大排檔又點少得公仔麵呢!老闆用自家秘方將豬扒醃過夜,所以豬扒帶有濃郁嘅黑椒味,夠晒juicy惹味.而為咗食得方便,所以細心切件上枱.至於雞蛋就略為過熟,想食蛋黃嘅,記住轉做太陽蛋喇!A姐就話欣賞佢加上幾條菜,感覺健康少少喎.最後,記住加埋枱面嘅麻油,即刻味道層次double up!
凍奶茶
大排檔嘅精髓又點少得奶茶呢?凍奶茶嘅茶味香濃,奶又夠滑,夏天飲番杯,夠晒解渴.以飲得凍奶茶,提議你唔好叫少甜,咁先飲得出佢完美嘅奶同茶嘅比例!
炳記茶檔
地址:大坑施弼街5號側
電話:+852 2577 3117
營業時間:星期二至日 07:00 – 15:30
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
金融學
金融(finance),又叫做財經,係研究點樣籌錢,分配同點樣用錢財.響唔同時間,會考慮埋佢個風險.金融係可以個人,商業同團體嘅.打理錢財亦都叫財務.
一般來講,金融係包呢幾方面:
- 研究錢同埋其他財產.
- 管理控制財產.
- 分析管理財務風險.
- 同業務籌錢.
基本概念[編輯]
金融係點樣用技巧去管理個人同法人財務,尤其睇重喺收入支出嘅差異,同埋投資風險.
一者收入多過支出嘅話,佢可以借錢出來,又者用多咗嘅錢投資.相反,少過嘅話,佢可以借人錢,又或者賣資產,用少啲錢,或者搵多啲錢.借錢人可以搵想借錢嘅人,中間可以搵中介人,好似銀行,又或者債券市場買債券.借錢畀人可以收利息,借人錢嘅息高過借畀人嘅息嘅話,中介人就可以袋埋中間差價.
銀行集合咗借貸活動.銀行一邊收借錢人存款,畀利息佢;另一邊就將存款借畀人.咁銀行就可以協調唔同大小借貸.空間來睇,銀行可以補足唔同地方嘅借錢人同貸款人.而時間來睇,佢補足唔同時嘅借貸,因為理論上,借人錢都會還.
機構來講,佢可以賣股票畀投資銀行,而投資銀行會轉手賣畀公眾.股票分咗機構嘅擁有權.例如一間公司總共有一百股,你有一股就佔公司百分一.你有百分一公司嘅資產負債差.公司賣股票出來嘅錢,可以用來搞大業務.除咗股票之外,亦可以賣債券集資.
財務關係到個人,政府,公司同埋各個機構,點樣用到金融工具達到佢哋嘅目標.


text:
「臥底」
唔知係唔係最近大台有播嗰套電視劇,睇到某啲新聞竟然諗起臥底呢樣嘢.因為做臥底不能黑定白,真係要一步一步咁滲入去個機制同組織入面.而嚟種滲透式嘅方法所需要嘅時間好長,唔係一時三刻就可以做到.做戲都有得做啦,三年又三年,三年又三年.只不過如果真係發生係現實社會嘅話,咁你會點?會唔會覺得好安全?其實或者現實真係發生緊!
「警察」
唔知大家有無留意到嚟單新聞關於一個內地學生嚟香港讀碩士,之後留咗係香港接近七年.最奇怪嘅係佢竟然想考見習督察,不過失敗咗.原因係佢仲未係香港居民,但係問題就出現啦.真係唔好話我陰謀論,如果按照咁嘅情況,即係可以有好多內地學生借讀書為名,之後留係香港工作.夠七年就申請成為香港永久居民,仲可以投考警察!咁之後同內地公安有乜分別呢?
「滲透」
先唔好討論個別事件,但係如果香港警察慢慢係由內地移居香港嘅永久居民去擔當維護香港治安嘅角色.我諗真係會比依家嘅警察會有更加多嘅問題.如果一個住滿七年嘅內地人,有一個碩士學位,咁樣就可以投考見習督察嘅話.講真係唔係要檢討嚟個招聘模式呢?分分鐘過多幾年,所有督察大部份會係內地人,咁其實同公安有乜分別?
Also published on Medium.


text:
「時間」
依家講故仔已經去到一個地步唔使睇錶都大約知道講咗幾多嘢,當然有時都會不自覺講多咗.要將好多好複雜嘅資料,好多唔同嘅信息,消化完再簡化但係又要易明,真係除咗要度個故仔之外,每一頁重要掌握好時間,嚟個真係好鬼難.當然我仲未係去到一個境界可以完全演譯得好好,但係真係睇過好多人講故仔嘅時候,唔知點解好簡單,好易明同好有張力!真係有排都未到家!
「講故」
依家發覺自己除咗係一個打雜之外,真係名正言順嘅講故佬.去到一個地步真係自己都覺得有啲離譜,因為一頁紙得嗰幾張圖,幾粒字,但係就要將個故仔嘅重點講出嚟.當然講故佬同吹水怪係好唔同,因為唔係天馬行空.我諗我遲啲會唔會去到一張白紙都可以講故事,因為真係越嚟越簡化.如果係咁,齋講得啦,只不過到時啲人又會話你吹水,因為連一張紙都無!
「語言」
自己做個唔同嘅工種,當然發現咗唔同嘅工種會有自己嘅一套溝通方法,但係嗰啲術語就未必個個人明.香港好多時都會中英夾雜,已返咗嚟香港咁耐,依家用廣東話多過英文,甚至煲冬瓜都少咗好多.其實我自己真係習慣用英文講故仔比較多,不過而家疏於練習,真係唔知可唔可以返轉頭.有時覺得自己嘅英文不斷倒退,但係就因為日日寫嘢,啲中文就反而好咗啲.乜嘢玩法呢?
Also published on Medium.


text:
TVB重頭劇《白色強人》正在熱播,除咗劇情緊湊貼地之外,手術場面同患者受傷場面都好逼真,令觀眾仿佛身臨其境,出街之後更加系收視口碑雙豐收,成績驕人!
除咗醫療情節之外,一眾演員嘅感情線都幾有睇頭,喺劇中飾演副顧問護士韋文意(吳沚默飾演),與醫生何廣沛,馮盈盈有一段三角戀,相信一定會擦出唔少火花.
傾到呢次飾演護士,吳沚默就直言其實自己對醫生呢個職業好熟悉,雖然自己冇做過醫生,但由于有屋企人做醫生,自細就喺醫院出入,加埋今次都并非首次飾演護士,因此拍攝起來唔覺得陌生.
但正正因為對角色熟悉,所以喺拍攝過程中會更加重視細節,佢話:「雖然護士要講嘅專業名詞唔算多,但要落手落腳做,一樣要表現得好神似,現場有真護士教路,例如做醫生睇病嘅時候,護士要做啲有用嘅嘢,令觀眾信服,呢啲嘢都要注意.」
至於劇中嘅感情線,最終何廣沛,馮盈盈有情人終成眷屬,但系就唔系影響佢救人嘅品質,仍可以與「情敵」一齊攜手救人,同時都表達出醫護人員嘅理性.
直認角色與其感情感情觀相似,佢話:「我哋都唔系主動嘅人,我諗我要改善下,不過講系咁講,我感情方面好木獨,以後都系要男仔主動啲.」
一班演員喺一個劇組中日對夜對,自然感情越嚟越深厚,而吳沚默都直言喺拍攝過程中同大家相處融洽,不過由于喺拍攝期間,有屋企人過生需要緊急回鄉,卻令佢心情好難過,佢話:「明明自己飾演救護人員,但現實中冇辦法幫到家人,好傷感.」
1990年出世嘅吳沚默,加入到TVB已經有7年時間,期間佢參與拍攝咗唔少嘅劇集,期待佢喺《白色強人》中更加精彩噶演出,都希望佢可以繼續畀我哋帶嚟更好噶作品,加油!
Like MisshkNews Facebook!不出门也能知天下事~


text:
18 NOVEMBER 2018(SUN)
香港公園....對我嚟講係一個重要地方(我咪係嗰度簽紙成為吳太),亦都係小小豬愛好嘅地方之一(佢連學校專題研習都係揀依個地方做標題),我地嚟就嚟得多,唔知係公園內玩親子定向會係點呢?
由知道我報名之後,小小豬就開始好期待,終於等到今日可以嚟做「森林野人王」啦~
定向活動之前小小豬都參加過一次(按此重溫),有左上一次經驗再加上今次又係一個佢熟識嘅地方舉行,佢嘅信心度又自然大大提升,非常有信心可以係75分鐘內搵齊25個CHECK POINT嚟完成定向任務呀!
由於有個心急豬,所以我地一早就已經嚟到集合場地準備出發啦~
等左一陣大會就開始派發地圖,依兩父子一收到張地圖就開始計劃點行,話要係最快時間搵齊25個CHECK POINT哦~
一切準備就緒,只欠大會出發提示,睇下小小豬充滿信心嘅傻樣...哈哈哈~
終於都出發啦~
小小豬拎住個地圖又急步跑,講真....我都真係唔係好夠氣,所以就係佢兩父子嚟去衝,我就慢慢跟住行啦~
搵到CHECK POINT啦~
係搵CHECK POINT嘅同時都會有三大任務小遊戲,其實都係想玩戶外定向之餘又可以俾小朋友互動學習一啲環保小知識~
老實講..平日行香港公園都唔覺得好辛苦(可能之前我地都係HEA住行),但今日真係由公園頭行到公園尾,再返公園中,又要傾路又樓梯,所以都真係幾攰~
但依隻豬就越行越起勁,佢話目標唔係要做最快(因為知道一定唔得...哈哈),只望可以搵齊25個CheckPoint,既然佢咁有恆心,我亦都相當支持佢,繼續捨命陪主子啦~
不過其實今次係要俾個叻DADDY,因為DADDY之前跑步整親隻腳,所以佢話唔係主力玩,話係旁邊慢慢行嚟支持我地.點知....最後就全程陪住個仔去搵CheckPoint,所以我都話佢係一名切切實實嘅愛豬號,為左陪個仔咩都唔記得啦~
最後我地唔洗75分鐘就可以完成任務啦!
收到獎牌後依個小小豬都不知幾有成功感,咁佢又真係叻過我啲啲,起碼全程冇話過攰,又係自己有份睇地圖搵CheckPoint,所以都要俾個叻叻佢啦~
依個傻豬仔話玩得好開心,仲話出年要再繼續參加,要搵得快過今次嚟挑戰自己咁話.都係嘅,做人唔係同人比較,只期望可以挑戰自己,所以如果出年時間上可以的話,我地又報名參加啦!


text:
星期四本想帶阿仔返學, 點知自己星期三夜晚開始唔舒服, 仲發燒! 燒到40.4度! 食完飯就去訓左陣, 差唔多12點果時就成條死屍咁行出去量體溫, 因我知自己已經發緊燒! 發冷! 好辛苦! 跟拎左感冒藥同退燒藥食.之後係退左燒, 但係個頭都痛痛地!
到星期五, 起身果時都係唔多妥, 不過都帶左阿仔返學.跟住冇返屋企, 去做左好多野! 攪到接阿仔都遲左! 原本12點9食完飯走, 但去到已經1點3左右.
又成星期冇返學, 今次接阿仔時佢仍然係喊喊地咁, 係訓覺房已經望到我, 走到埋黎之後好快就冇再喊! 而且同之前有D唔同! 佢可以愉快地同老師拜拜, 心情亦都比之前任何一日都好! 相信佢係開始適應了! 希望下星期可以有更大既進步啦! 不過要等到星期三先返學, 因為中秋假期.
雖然未睇醫生, 但星期三果晚話左星期四入大埔, 而且禮賢會既交FORM最後日期係星期五, 所以今日無論如何都要入去! 先搭9個字車去坑口拎證件相, 然後再搭車去觀塘, 再搭半個幾鐘頭車入大埔! 搭巴士都搭到頭暈呀!! 到大埔仲要食一陣野又交埋FORM去浸信會, 先至去睇醫生食藥, 勁辛苦! 成個人冇力! 好在食完藥慢慢咁好返D, 個人有力左同精神返D! 再去禮賢會交FORM.
正校D職員俾我感覺係…麻麻地! 有個阿姐我唔知佢係咪老師, 唔係好似囉! 望左我個仔幾次, 但係毫無表情! 真奇怪! 你覺得我個仔有問題? 定係覺得佢得意先望佢丫? 咁望法但又冇表情, 難免令人感到不安! 同不滿!! 一直以黎我都係咁! 同阿仔出街, 有人係咁望佢, 但又冇同佢玩或笑之類, 都會令我覺得奇怪, 繼而覺得討厭!!
今日中秋節 (星期日), 我起身又好累了! 經過一輪梳洗之後個人都係唔多舒服, 本來打算帶阿仔入大埔玩, 但係都係由爸爸代勞啦! 我係屋企又再睇幼稚園既野, 跟住訓左陣, 起身後個頭仲更更更痛!! 唉~ 未好返哂尋晚就唔應該飲啤酒啦!! 低B!!


text:
同女朋友9號開咗房,係尼期間全程有戴套,之後射完果陣我又喐咗幾下,發現根部嘅毛有精液,同埋啲床單有,我有同女朋友講去食事後藥,但係佢話應該冇精液流入,可能出嚟果陣先漏咗出嚟.
隔咗咁耐,我都係覺得有少量精液流入佢體內,加上佢28號嚟m,我驚我哋開房果日係排卵期,更加容易中.日日睡覺前都係諗尼個問題好內疚.
我想問如果真係有咗,去家計會係不通知家長的情況下可唔可以落咗佢?同埋排期要等幾耐?
我女朋友22歲
同女朋友9號開咗房,係尼期間全程有戴套,之後射完果陣我又喐咗幾下,發現根部嘅毛有精液,同埋啲床單有,我有同女朋友講去食事後藥,但係佢話應該冇精液流入,可能出嚟果陣先漏咗出嚟.
你好呀~首先多謝你嘅問題先~
了解到你地全程都有戴安全套,呢個行為其實係好好嘅~可以阻止性器官之間直接接觸,同時亦都可以阻止精子(包括係尿道球腺液及精液內嘅精子)進入陰道,而且亦都有好高嘅成效~完美使用可以達到98%,而平常使用亦都可以有85-92%.所以其實只要有喺整個性交過程都正確使用安全套係可以得到好大嘅避孕成效㗎~
咁另外聽到你講見到陰毛上面有精液,同埋床單都有,有機會係係因為安全套嘅尺寸唔適合,導致有精液倒流,或者除套嘅時候未有小心處理而令精液流出.係完事/射精後,要盡快緊握安全套底部再將陰莖退出身體,而除套時最好係遠離對方身體,而且用紙巾包住安全套前端,再連同紙巾將安全套除落,避免入面嘅分泌物係過程中飛賤出嚟.其實都仲有其他會導致失效嘅原因,可以參考一下我哋嘅ig post~ 了解有關正確使用安全套嘅步驟同令安全套失效嘅原因~
選擇適合尺寸嘅安全套:Login • Instagram
安全套正確使用方式: Login • Instagram
令安全套失效嘅原因: https://www.instagram.com/p/CM4ereiDmIl/?igshid=YmMyMTA2M2Y=
如果因為以上原因而導致有分泌物意外直接接觸到陰部,的確係會有導致懷孕嘅風險.但如果分泌物係如同女朋友所講,只係喺除套過程中意外濺出,並無接觸到陰部,咁其實係唔構成懷孕風險嘅.不過,事後其實可能準確地回想起當時情況嘅細節,而且而家亦已經超過咗可以進行緊急避孕嘅時間(性行為後120小時內可以透過處方事後丸或子宮環緊急避孕),所以現時你哋可以考慮驗孕.最快喺性行為發生7日後已經可以用驗孕棒測試去得到初步結果,而喺11日後或者預計月經嘅日子驗結果就會更加準確.如有需要,記住跟從説明書的指示驗孕及避免使用已過期嘅驗孕棒去進行測試.
另外你提及關於排卵期嘅問題,其實一個月經週期係由嚟月經當日開始起計,直至下一次月經前一日為止.而因為有太多外在及內在因素會影響月經周期以及排卵嘅日子,例如;情緒波動,荷爾蒙變化,生病,服用藥物,生活作息有改變等等,所以雖然經常會聽到話「一個月經週期係28天,會係第14天排卵」其實並唔可以代入去每一個人嘅情況.一般都只可以係月經出現後先可以大概推算番上一個週期係幾時排卵,無辦法準確推算下一次排卵嘅日子.加上卵子係體內最長可以生存1-2天,而精子係體內一般最長可以生存2-3天,所以單憑一紙有時只係差咗一日都會不同嘅風險程度,所以並唔建議大家單憑計算日子去評估會唔會懷孕嘅風險,亦唔建議以安全期作為避孕方法.
而如果真係意外懷孕,因為女朋友已經超過18歲,已經年滿香港嘅合法性交年齡,亦係一個成年人,如果需要係家計會進行終止懷孕手術的話,原則上都係唔需要得到家長同意嘅.不過如果真係懷孕,係情況許可下,我哋都會建議大家同屋企人商量一下,始終終止懷孕手術都係一個醫療程序,有屋企人嘅理解同照顧都會比較安全.如果去家計會求診,一般由第一次面診直到進行手術大概需要2-3星期時間,但實際情況都要視乎當時求診嘅人數安排.而且家計會只會接受身體健康良好,無任何長期病患,而且懷孕期係十周之內嘅人士求診,如果情況唔適合喺家計會診所進行終止懷孕,家計會會將個案轉介去其他醫院.所以,如果真係發現自己意外懷孕,而又確定自己唔想繼續懷孕,盡快去求診會比較好.
咁其實睇完你嘅描述之後,你哋懷孕嘅機會都係比較低嘅~不過如果都係覺得好擔心嘅話,亦都可以同對方溝通下,嘗試去使用驗孕棒進行驗孕,.日後都要小心留意安全套嘅正確使用方法,咁就可以令性行為過程變得更安心,事後亦唔駛提心吊膽啦.
(Intern同學 Ken Ngan)
多謝你嘅詳細解答,依家就等7日後驗孕
你好啊,17號係我哋開房後嘅第八日,我女朋友係朝頭早驗咗係冇中嘅,咁依家係咪唔算最準確?定係唔需要再驗過?
如果性行為後7日進行驗孕就會有初步嘅結果, 11日後就會有較準確嘅結果,你可以同伴侶商量之後睇吓需唔需要喺11日後再進行驗孕
驗咗啦 係冇中嘅


text:
又到左送禮嘅季節啦,人有千百種,個性喜好都唔一樣,想要好好表達心意,令收到嘅人能對你印象深刻,甘到底要點樣才會送禮送中對方嘅心呢?呢個真系令送禮嘅人傷透腦筋啦,不過如果你甘岩知道對方是咩星座,或許就有D參考方向,一起來睇睇啦~
-
風象星座(雙子,天平,水瓶):療癒性商品
天使型嘅風象星座最適合療癒性嘅商品,其實「療癒」呢個詞來源於日本,原意系指解除痛苦,傷痛復原,如今則演變成,令心靈獲得撫慰,內心獲得快樂.而人成日利用情感寄託系物品上,來轉化佢地嘅情緒,呢個就系點解市面上好多商品掛上「療癒性商品」嘅字詞,因為只要透過買物品,就可以治癒自己,甘唔系好正咩!送禮亦不外乎希望可以比對方一個好嘅心情,甘最好嘅就系辦公室嘅綠色小盆栽,即使你工作無法立即奔向大自然紓壓,甘種下小植物,睇睇綠色嘅野,撫慰一下各位煩躁焦慮嘅工作情緒
-
火象星座(牡羊,獅子,射手):創意禮物
總系充滿熱情,做事大咧咧,好似火一樣嘅火象星座,鍾意驚奇有活力嘅事物,送個聖誕創意禮物,好似毛巾蛋糕,精巧逼真嘅包裝令人一時分辨唔出系食物定系毛巾,呢種出奇不易嘅驚喜必定深受佢地嘅喜愛,亦令聖誕節更加歡樂.
-
水象星座(巨蟹,天蠍,雙魚):外型取勝
對於難以捉摸有D挑剔嘅水象星座,搵出個人平日鍾意用嘅用品,並附上完美嘅外型,例如平日愛搭配各種唔同嘅手袋,手袋唔只系收納用,更系講究外型嘅,因此你就可根據時下流行嘅款式做挑選,選擇富有設計感,有造型嘅手袋,甘樣對症下藥就絕對萬無一失啦!當然你平日嘅觀察力亦唔可以少,如果唔系點樣收集資料了解對方嘅喜好呢~
-
土象星座(金牛,處女,魔羯):實用性商品
向土一樣,樸實穩重,踏實以及理性嘅土象星座,對佢地來講果D擺著好睇卻長灰塵嘅東西,不如比佢地實質上有幫助性嘅產品,來得更實在.隨著網際網路嘅發達,電腦儼然成為現代人不可或缺嘅工具,當然周邊嘅配備更不可少,大容量細機身嘅USB,唔單止可以隨時儲存資料,亦可以方便攜帶,對於務實嘅土象星座,送USB,佢地肯定會帶系身上用,且念舊固執嘅佢地,一用東西就是好耐,令佢地可以時時刻刻想到送禮嘅人呀~
雖然星座只可以幫忙歸類大概嘅個性,無辦法百分百對準某個人嘅全部喜好,送聖誕創意禮物亦都系希望收到嘅人能夠開心,無論禮物本身系米真系好有創意,都系要同精心準備嘅人講聲多謝阿~(甘先系有禮貌嘅乖寶寶~誤


text:
21 AUGUST 2015(FRI)依排其中一樣係FACEBOOK洗版嘅就當然係沙嗲王比卡超,想食好耐嘅我,終於有機會食比卡超落肚啦~
雖然我唔算係比卡超忠實粉絲,不過古靈精怪嘢就最啱我,所以都有少少期待呀~
沙嗲王為左今次同比卡超Crossover都出左好幾款指定食物同飲品~
先嚟叫杯凍飲先,我叫左杯藍桔荔枝梳打配啫喱(全名唔係好記得)~
個樣又真係幾靚,最特別就係上面嗰三塊藍色薄片,開頭以為係攪拌棒,但原來係硬糖嚟,不過味道就.......唔食都唔會好損失.
味道方面,飲落都好香荔枝味,忌廉都好細滑,以特飲嚟講都可以話合格.
好姐妹糖糖嘅比卡超芒果沙冰~
芒果沙冰配合了比卡超的鮮黃色,外表都幾可愛.糖糖話飲落係超多冰,所以飲兩啖就已經飲晒整杯飲品啦!味道方面,一個字『甜』,而且芒果味似是加入芒果糖漿.幸好尾段嘅涼粉粒都幾軟屬,所以都未算係最差.
先嚟一個小食牛油炸雞翼,其實每次嚟都一定食依個,同之前食嘅一樣,都係脆脆地,味道都唔錯~
終於我地嘅主角配上藍咖喱嘅比卡超咖喱豬排飯~
真係好可愛,唔係好捨得整爛佢呀~
不過...一個恐怖嘅糖糖將比卡超變成........好慘呀~
黑色嘅部分就係由黑糯米做成,只另比卡超的眼鼻口是用紙印出嚟,我諗都係唔食得啦.
係比卡超個正中位置切下,我搵左好耐都搵唔到啲豬扒,終於俾我搵到六粒細細嘅豬扒粒(我之前見朋友仔介紹係原塊豬扒嚟呀),而且仲要係非常乾身同好韌呀.個黃薑飯都唔係好得,因為真係超硬.整個飯唯一我覺得幾好就係個藍咖喱,甜甜地但又唔算太辣~
滿心期望去匯一匯比卡超,點知就失望而回.其實係唔係因為係旺角依關係,所以質素差啲呢?不過唔深研了,應該唔會有下次啦!


text:
因為EX 我成為左一個禿頭嘅毒撚 然後遇到一隻猫: 4. 心動
「阿祖,今日去唔去巴富街跟隊?」平時一齊打開波嘅阿希係班房門口問我.
「唔喇,今日好似有少少發燒...抖一日先.」平時嘅我多半會答應,但今日嘅我狀態確實唔係幾好,所以我諗左陣後都係決定唔好逞強.
放是今日放學之後我並無好似平時咁流連波地或者同其他同學流落街頭,而係選擇左立刻去搭巴士返屋企.
(我記得喇!衣個係中三時嘅我,而就係因為衣程巴士,改變左我嘅一生!) 我係天上面望住地下二十年前嘅自己突然醒起.
平時嘅我唔會咁早就搭巴士返屋企,而正因為衣一日唔舒服,令我係巴士上遇見佢,仲因為咁經歷左我人生第一次因異性而黎嘅心動.
果日嘅我好好彩,過左馬路就見到架巴士正駛去巴士站,於是我雖然唔舒服,但最後都趕得切車尾及時上到巴士.車上都幾多人,我慣性走到上層,一見到仲有空位好快就坐低左.
混混噩噩咁過左兩個站後,我見前兩行突然有個女學生企左起身,原來佢係諗住讓坐比個老人家.佢笑容滿面咁起左身,好溫柔咁講左句 "婆婆小心慢慢呀",然後就扶住個阿婆幫佢慢慢坐低係佢自己原本個位上面.果刻望住衣個善良,充滿愛心,成身好似散發出聖女光芒嘅女仔,我覺得佢真係好似個白衣天使咁,好靚.
而當佢發現左係不遠處嘅我正眼甘甘咁望住佢,就對我露出左個淺淺嘅微笑,用口型輕輕咁講左句"咁岩嘅?",之後就走返落下層.因為上層已經無晒位坐,所以佢只可以落返下層企.
但佢衣個笑容就令我全身好似觸左電咁,整個世界彷彿都靜止左,你只係感受到自己嘅心臟仍然跳動,可以好清楚咁聽到佢每一下跳動嘅聲音,然後你會發現佢正不斷加速越跳越快,但除此之外你再思考唔到任何嘅野.果刻,我終於知道咩叫心動.
當日衣個畫面令我一世難忘,同時亦為我悲慘嘅下半生埋下左伏筆.衣個女仔就係當時我嘅同班同學,亦係我之後嘅初戀女朋友黃可欣,Grace.
戀愛有時真係可以發生係一瞬間.本身我地並唔熟絡,亦從來無交談,佢係班上嘅乖乖女,而我係班上嘅活躍份子.但就係因為衣次嘅偶遇,佢嘅一個天使舉動加上甜美嘅微笑令我從此鍾意左佢.
不過鍾意還鍾意,極其量其實都係我自己單戀,到到我地之後真係一齊,都仲有一段唔短嘅路要行.而衣件事發生後嘅第一個改變,就係我從此留意多左佢好多,亦好有興趣想知道更多關於佢嘅野.
就我之後嘅觀察,佢係一個文靜,好有禮貌嘅女仔,而作為學生更加係無可挑剔.上課專心,會主動舉手答問題,同學問佢功課佢都會好有耐性同禮貌咁解答.不過放學後除非要參加課外活動,唔係佢好似都會好快離開學校唔會點同其他同學一齊去玩.
但衣d觀察其實都只係好皮毛,我完全了解唔到佢個人真正性格同興趣係咩.然後我突然醒起我有個老死應該會比我更了解佢,因為佢地係讀同一間小學.
「阿釗,你之前好似有講過你同黃可欣係讀同一間小學?」有日放學我一邊玩手機一邊扮晒若無其事咁問我個老死阿釗.
「係呀,做咩?」阿釗亦一邊玩緊手機一邊答我.
我:「佢其實係個咩人黎架?」
釗:「乖乖女囉,所以雖然識得耐,但我同佢都唔算熟.做咩無啦啦咁問?」
「無呀,咁岩醒起問下咋嘛...」我繼續扮若無其事.
「史德祖...你塊面紅晒喎!」阿釗聽完後眼神突然從手機遊離到我臉上,再把臉靠近了我審視完一番,然後大聲說道.
「邊有呀,痴線!」我當然唔承認.
「識你咁耐都未見過你咁...你睇你一副春心蕩漾咁嘅樣,唔通你...鍾意左Grace!?」阿釗當然唔會咁易比我呃到.
「低能!費事睬你...」被說破心事我只想急速逃脫.
「唔駛走咁快喎...一世人兩兄弟,講黎聽下?或者我可以幫到你呢~」阿釗不懷好意咁突然搭住我膊頭笑笑口講道.
不過細想下阿釗講嘅都唔係無道理,衣個世界要收穫就先要付出相應嘅成本,有阿釗幫手或者成件事會易好多,而且我亦相信阿釗唔會周圍同人講,放是我就將巴士當日發生嘅野同埋自己嘅感覺講左比佢聽.
「都估到你係思春架喇,不過無諗過你會睇中Grace啫…老實講好高難度喎兄弟~」聽完我嘅自白阿釗繼續笑住咁講.
我:「鬼唔知咩,唔係都唔駛問你意見啦...之前我都無諗過,但果刻我真係好似中左電槍咁...」
「佢衣d乖乖女,成績好,文靜又有禮貌,感覺好高不可攀.第一我想像唔到佢會鍾意人,第二我想像唔到佢會鍾意你,第三我想像唔到佢會係衣個年紀拍拖... 所以諗諗下,不如你都係直接放棄啦...」阿釗諗左陣後開始苦口婆心咁勸我.
「頂你,我講完比你聽你同我講d咁嘅野!唔駛你幫喇,你淨係講下佢d資料我聽就得喇…」無人想聽殘酷嘅真話,我都唔例外,而且感情嘅野邊有可能試都未試就放棄?
「其實要講都差唔多講晒喇… 呀,據我所知,佢除左讀書叻,畫畫都好靚,小學果陣我記得佢贏過好多比賽,而且好似有學鋼琴,仲已經係演奏級添.」見我發脾氣阿釗諗多左陣後又講.
「點解你講嘅所有野好似都只係打擊我信心咁嘅...」我苦笑道.
「兄弟,事實永遠係殘酷架! 所以頭先勸你放棄我都係真心為你好..」阿釗繼續一副苦口婆心嘅語氣.
同阿釗傾完,我雖然好似了解黃可欣多左,但感覺卻只係更加失落,因為越了解佢就越發覺我地之間嘅距離係有幾大...
不過當我都漸漸諗住放棄唔再多諗嘅時候,一個月後上天卻突然為我創造左個契機.順帶一提,貓仙人衣個能力原來係有快鏡功能.所以一d唔重要嘅片段或者時間係可以極速飛過,唔係嘅話就真係唔知要係衣個世界呆等幾耐先完.


text:
各大護膚品牌的宣傳語句經常會出現「科研實證」,「革新科技」等字眼,一般人未必了解當中的原理,但聽落好似好厲害,自然會對產品多添兩分信心.再加上明星效應造就出色的宣傳效果,令某些知名品牌的產品即使索價過千元,各位貪靚的消費者亦甘願乖乖付款.
相信好多人心裡面都有個疑問,係咪真係一分錢一分貨,愈貴愈有效?大家又知唔知自己嘅肌膚最需要係啲乜?幾位香港城市大學應用生物學系畢業生,於2016年創辦的科研護膚品品牌Factiv,確信「護膚從來沒有奇跡」(No Fairy-Tales),講到明透過科研實證研發出適合香港人,且價錢公道合理的護膚品牌.唔止堅持全部產品香港製造,更將產品成分完全公開,用家搽咗啲咩都一清二楚.
講到明世上無童話,身為創辦人之一的配方師Agnes,就曾經歷過一段飽受暗瘡困擾的「爛面歲月」,今時今日之所以皮光肉滑,都係全靠自己護膚品自己整.究竟呢段慘痛經歷點樣成為佢嘅護膚啟蒙,甚至令佢加入Factiv,決意要調配出最適合香港人用的護膚品?不如由Agnes自己講講.
從錯誤中學習,還原靚靚肌膚由「化學嘢」開始
筆者認為配方師應該是穿上白色lab coat長駐實驗室做科學研究,每天就是日夜顛倒地將不同化學成分左溝右溝,而且是很正經死板的樣子,往往不會貪靚 …… 但訪問當日所見,化上淡妝,穿著皮褸與貼身牛仔褲的Agnes,完全打破了我對配方師的固有印象.言談間Agnes透露平日她最愛行街,行山,睇戲,聽歌,而且與一般年輕女生一樣,愛嘗試不同護膚品與化妝品.原來貪靚的特質更是從小養成,「我細個成日偷媽媽啲唇膏嚟搽,又會噴佢啲香水.同埋我好鍾意照鏡,所以我老竇成日話我『照爆鏡』,呢個都係我細個嘅花名.」
自小崇尚自然美的Agnes,自言從來唔敢亂搽護膚品上面,更冇諗過有一日會經歷滿臉暗瘡的折磨.「嗰陣剛考完DSE,應該係最輕鬆嘅時候.但唔知點解生咗好多瘡,兩邊臉頰滿晒,唔係好見得人.我就嘗試用遮瑕膏遮住佢,但後來發現情況愈嚟愈差,所以就去咗睇西醫.西醫見我塊面好似油淋淋咁,第一個問題就問『你係咪冇洗面㗎?」我自問都算花心思去護膚,但佢竟然咁質疑我.後來佢教我清潔方面做好啲,又食咗啲消炎藥同抗生素,嗰排係好番好多嘅.」同好多青春期嘅年輕人一樣,密集式出暗瘡通常係受荷爾蒙同壓力影響,睇西醫亦係治標不治本嘅方法.因此Agnes後來轉睇中醫,希望皮膚可以有改善,「中醫成個過程睇咗一年半,嗰陣要敷啲中藥落塊面,令到皮膚好差.加上中藥成分會留低啲色素喺皮膚,當我敷咗一排之後,塊面已經黃咗好多.後來我再諗有咩其他方法幫到自己,加埋以前睇好多beauty youTuber嘅經驗,開始發現原來有啲叫『活性成分』嘅物質,係針對番皮膚嘅需要去解決問題.所以我就開始用啲比較chemical嘅護膚品搽上面,發現真係好work!」自此Agnes就成為一個護膚品嘅「成分控」,愈來愈喜歡仔細研究不同產品的配方,透過科學知識還原靚靚肌膚.
由最初4個人到現在7個人的Factiv team.
「我哋想做啲真正有效,可以幫到人嘅護膚品.」
對於每個大學畢業生嚟講,踏出社會第一項挑戰當然係搵工.不過Agnes就非常幸運地,有份好工自動送上門,「最初係我朋友,亦係宜家Factiv其中一位創辦人send咗個job post俾我,佢話我有啲bio同chem嘅知識會幾適合.嗰陣我本身有份兼職係做beauty blogger,諗住呢行嘅出路都唔太好,既然我有專業知識,咁不如試吓啦.而且Factiv最初兩個主要創辦人都係我師兄,所以就決定一齊去做呢個startup(初創企業).」好在,平均年齡只有廿三,四歲的團隊一直相處融洽,對每項工作都有商有量,而且目標一致,令Agnes的壓力一掃而空,「佢哋好肯花資金喺我身上,遇到有咩問題解決唔到,反而係會陪我一齊去學,所以有佢哋嘅支持都好緊要.我哋成條team創立咗唔係好耐,但理念就好清晰,我哋有句宣傳口號係『There are no fairy tales in beauty, only science.』,我哋想做啲真正有效嘅,可以幫到人嘅護膚品.」
反覆測試,務求調配出最適合香港人的配方
既然自己咁貪靚,又有相關專業知識,唔知Agnes平日研發新品時,又會唔會有私心,專門研究自己有需要的產品先?她說:「咁又唔會,因為一開始個品牌已經定咗會由保濕,美白同緊緻三樣女性最常見嘅皮膚需要嚟研究新品.反而我研究一樣新產品嘅時候,會先睇吓呢排市面上有咩成分係好hit嘅,如果符合我哋嘅產品系列同公司形象,就會著手諗吓佢適合放落咩產品度.例如我最近就睇緊啲關於酵素嘅資料,佢比較天然,又做到去角質,煥膚嘅效果.如果最後決定可以用,就會由零開始試吓佢嘅質地同穩定性.完成晒呢啲步驟,就會俾團隊同朋友試用吓.」
講就容易,但每款護膚品原來最少要花七至八個月研究與測試先可以面世.而且Factiv的產品講明男女都啱用,要平衡不同人士對護膚品質感與功效的要求,其實都令Agnes花上不少心力.「喺我加入之前,其實Factiv都有推出過一啲由男仔配方師調配嘅產品,雖然我哋都主張唔會喺產品度加入任何氣味,只會保留天然成分嘅氣味,但有feedback返嚟話喺香港用呢批產品個質地可能麻麻. 咁我就試吓改良個配方,配合番香港偏潮濕嘅天氣,等佢可以更加適合本地人用.」時至今日,Agnes表示日常使用的護膚品已經大部分由自己有份調配的Factiv包辦,保證滿足自己肌膚需要,難怪從此告別令人尷尬的暗瘡肌,亦幫荷包慳番唔少錢.
點解啲名咁奇怪? 增加成分的透明度
身為配方師的Agnes固然對自己品牌的出品充滿信心,加上她的家人及朋友,暗地裡亦在默默支持,令她感到非常窩心.「佢哋一開始有講笑咁講『吓?你個brand信唔信得過㗎?』但後來我睇番啲訂單,發現有啲朋友會偷偷哋幫襯我哋,我就覺得好開心.」其實Factiv向來以成分命名產品,是想提高護膚品成分的透明度.團隊亦會在網頁與社交媒體透過簡單的圖片與文章,以科學角度深入淺出地解答大眾對於護膚的迷思,也希望大家可以多了解不同活性成分對肌膚的效用.唔止一眾貪靚嘅美少女學到嘢,就連Agnes的媽媽揀護膚品時都變得更加精明.「我媽咪最初有講過點解我哋啲產品名咁奇怪,但後來佢都明白多咗.就算佢平時唔算好貪靚,都會因為我而幫手試吓啲產品,又會識揀啲有維他命A,即係有抗皺效用嘅產品去用.佢宜家知道揀護膚品唔應該盲目咁信一個明星,而係去睇吓啲成分係咪有用,咁我都覺得好滿足㗎喇﹗」
堅持香港製造,深信香港都有好嘢﹗
一直以來,Factiv都以香港品牌自居,無論產品研發,生產甚至包裝等等,所有工序都在香港進行.在每支產品的包裝上,甚至寫明「Product of Hong Kong」,似乎團隊非常想強化「香港製造」的形象.「關於呢個問題,好多廠商都有同我地講『咦?你哋嘅production喺香港做呀?點解唔去瑞士做呀?人哋見到Made in Switzerland仲正啦』,但我哋覺得no,我哋一定要喺香港做,所以我哋死都要搵香港嘅廠.而且好proud of自己造嘅formulation,亦都好proud of 香港嘅廠商做到佢嘅quality都可以好似外國咁好.我哋好堅持呢一點,就算佢成本係高啲,我哋都會堅持『Product of Hong Kong』」.冇錯,當大家每次選用高濃度有效成分護膚品時,除咗即時諗起來自加拿大嘅某某品牌之外,亦不妨試吓本土高質品牌啦,正如Agnes所說:「講真宜家要搵一個香港local科研護膚品品牌真係冇乜咁滯,我哋往後都會繼續研究多啲香港人對皮膚嘅需要,從而造更多香港人啱用嘅產品,希望以後人哋一諗起嘅香港護膚品牌子,就會諗起我哋.」
關心香港人需要 ・建立互助經濟圈
Factiv團隊唔止關心香港人嘅皮膚,亦非常關注社會大事.自去年六月起,團隊已經在社交平台上無所忌諱地表明政治立場,陪香港人齊上齊落.不過,公開地喺品牌專頁講政見,唔驚得失其他立場的客人嗎?Agnes說:「暫時又未遇過呢個情況,反而有更多客人因為呢樣嘢(表達政見)而支持我哋,試過我哋啲產品之後,發現原來本地品牌都有好嘢,政見又一樣,就更加信任我哋.」
除此以外,Factiv在疫情期間亦充分發揮互助精神,以有限的時間與資源製作出一批酒精搓手液贈予大眾,尤其是清潔工人,長者及前線醫護人員,希望幫助香港人共渡難關,「嗰陣一知道市面上冇貨,我哋個CEO就立即搵到間廠好好咁留咗啲酒精俾我哋,仲二話不說第二日已經送到嚟公司,咁我哋就即刻開工整搓手液.除咗幾個團隊成員漏夜做,我哋啲朋友都好支持,佢哋願意嚟做義工,即使係星期六日都過嚟幫手一齊整.因為人手真係唔多,我哋個實驗室又好細,每次可以做嘢嘅人得六,七個.加上酒精揮發度好高,好容易漏出嚟,而裝搓手液嘅樽平時係用嚟裝化學物料,個蓋係需要大力啲扭得更加實,所以嗰排大家做到對手都損晒.但我覺得都係值得做,因為大家都好需要呢樣嘢(酒精搓手液),所以我哋做到幾多咪盡做囉.」
正所謂好人有好報,即使全球民生,經濟,似乎也因為疫情而停滯,Factiv反而在這次危機中搵到更多發展機會,Agnes說:「可能因為我哋係online shop,影響又不算太大.因為好多人home office而少咗出街,多咗上網,就更加容易接觸到我哋呢個品牌.有時啲唔認識我哋品牌嘅人發現Factiv社交平台啲文章幾得意,又會問我哋關於產品嘅嘢,或者同我哋討論吓社會運動,互動反而比以前多咗.」無論係社運定係疫情,雖然都未見到有終結嘅一日,大家當然亦唔希望社會狀況繼續惡化,不過Agnes似乎對未來環境依然非常樂觀,仲希望將呢份正能量帶俾大家,「就算香港宜家環境咁差,但我哋展望緊嘅係由年輕人創造出嚟嘅未來.我希望靠我哋嘅能力捱過呢段時間,成果就會出現,所以我都係有信心嘅.」
延伸閱讀︰屬於香港人嘅科研護膚品牌- Factiv (二) 一文睇清9大護膚法寶﹗
TEXT/ RE・PHOTO / MARIE ANSON・ASSISTANT / PHOEBE CHAN・SPECIAL THANKS / FACTIV TEAM · DESIGN / CHAN SHE


text:
自信從「齒」開始
箍牙過程好順利咁進行著,啱上牙套陣牙齒又酸又痛,只能食流食,牙齒唔可以進行輕微嘅咀噍,希望箍牙順利.
喺唔知唔覺中箍牙已經過咗半個月了,牙齒同之前相比有咗小小嘅變化,中間去醫院復診咗一次,換咗上排牙齒嘅鋼絲,換咗鋼絲之後過咗一個星期,食嘢比啱換完個陣方便了,可以正常咀噍,就系牙齒經常要掛菜葉子,有點尷尬,依家嘅牙齒同剛開始箍牙相比整齊咗啲,虎牙喺慢慢嘅郁到正確嘅位置,啱帶牙套時有點磨嘴,依家已經適應咗戴牙套嘅感覺,等到摘牙套嘅嗰一日可能會唔適應嘴里冇嘢嘅感覺,牙齒喺慢慢嘅變整齊,好期待最後矯正嘅結果,期待摘下牙套嘅嗰一天.
從剛開始戴上牙套到今日已經過了一個月了,將近一個月嘅時間,牙齒從一開始戴上牙套之前相比一個月嘅時間牙齒有咗唔小嘅變化,下排牙齒整齊咗好多,上排牙齒嘅虎牙亦喺向正確嘅方向喺慢慢郁,依家牙齒食嘢已經唔系太大嘅問題了,大部分食物可以正常進食,之前掹咗四顆牙留下嚟嘅空隙系度慢慢嘅縮小,掹牙留低嘅傷口亦愈合得好好,琴日刷玩牙自己動手換皮筋陣,發現右下角嘅支架唔小心跌咗,呢個系第二次將支架畀整跌了,以後食飯擦牙陣需要注意呢個問題.
好長好長嘅時間冇更新日記了,每日忙住其他嘅事都遺忘咗日記嘅更新,牙套適應好好,好似冇牙套嘅存在一樣,牙齒跟矯正之前相比有咗非常大嘅變化,虎牙亦喺牙套嘅作用下慢慢歸位了,牙齒整齊咗好多,自鎖牙套嘅優點之一就系比較唔會磨嘴,因為摩擦力嘅原因,牙齒排整齊嘅速度亦比傳統嘅金屬托槽要嚟嘅快,所以想要快點完成矯正過程嘅可以選擇自鎖金屬托槽,依家雖然仲帶住牙套,但系大部分嘅食物都可以正常食用,我依家仲系跟帶牙套之前嘅飲食習慣一樣,聽日准備去復診了.
上個禮拜五去醫院復診了,隔了好長一段時間冇去復診,到咗醫院復診陣醫生講牙齒因為長時間冇去復診所以出現咗副作用所以做牙齒矯正嘅各位一定要聽醫生嘅話按時復診,如果唔系牙齒出現副作用會導致矯正嘅過程唔太順利,啱去換完鋼絲之後牙齒有輕微嘅酸痛感,之不過跟剛戴上牙套嘅嗰段時間相比,酸痛感減少咗好多,啱換完鋼絲嘅嗰兩日,食飯有點困難,只能食比較軟嘅食物,過咗兩三日之後就可以照常進食了,以後一定要按時復診,保證箍牙嘅過程順利進行.


text:
(跑 · 動)吉爾吉斯挑戰賽2019 · 中卷
上回提到,響吉爾吉斯嘅首都比什凱克遊覽完就繼續工作,咁之後又發生咗啲咩事呢?我哋即刻去片睇吓!
Day 3-4
工作一輪之後,風塵滾滾地趕過去比賽嘅起點-卡拉科爾.由比什凱克(Bishkek)去卡拉科爾有兩個辦法,有錢嘅可以自己包部的士,舒舒服服咁話去就去話停就停,快嘅三個零鐘慢嘅玩足一日就可以去到卡拉科爾(Karakol),冇錢嘅就要去到市內嘅巴士總站,好似香港搭泥鯭的咁坐部廿八座小巴,如果你好彩最尾一個上車就即走,唔好彩第一個上車嘅分分鐘等足三個鐘先有得走.咁我呢啲貧窮跑手就梗係㨂後者慢慢等,唔知幸運定不幸,我係最尾一個上車,不過成架車唯一一個位置,左右都有一位大概200磅嘅朋友坐喺度,我成程就好似巨無霸入面塊生菜咁樣樣夾足三個鐘,我落車嘅時候成身汗(仲要唔知係我嘅汗定人哋嘅汗),心入面暗暗咁發誓:「返去果程老虎蟹都要自己包部的士!」最後回程包的士返去又的而且確有驚喜喎.(記得留意下集)
卡拉科爾係吉爾吉斯第三大城市,唔好誤會,話就話第三大, 其實人口都只係75,000人左右,一個深水埗都已經多人過佢.但係唔好睇小呢個城市,由於冬天係滑雪勝地,都有唔少嘅酒店或者旅舍,好多都仲要係家庭式經營,麻雀雖小五藏俱全,乾淨企理得來仲好有人情味,嘢食方面由於比較多遊客,所以有返少少正常啲嘅西餐,咁當然如果重口味嘅你堅持要食油淋淋肥腸(詳情請看上集)咁周圍都會有.我去到就即刻食咗一個超級正嘅串燒,加杯啤酒,坐享白雪雪外牆嘅酒店門口,望住出面沙塵滾滾有一望無際嘅馬路,好有作家三毛「撒哈拉的故事」嘅感覺!
第二朝起身當然少不了晨跑一段,卡拉科爾面積其實唔大,大概同天水圍差不多,圍住跑一圈二十公里咁上下,儘管係旅遊熱點,不過唔好忘記, 吉爾吉斯嘅旅遊業唔算發達,大部份嚟呢度嘅遊客都係冬天到達,之後就去附近嘅滑雪場滑雪,所以同其他國家嘅旅遊熱點唔同, 呢度唔算多嘢睇多嘢買, 不過民風就好純樸,每個見到你嘅當地人都會友善咁打招呼,就連啲狗狗都好友善, 點摸點玩都唔怕,啲小朋友甚至會踩單車嚟跟住你跑一段,佢哋會用本地話加一個熱誠嘅笑容不斷同你講嘢, 我估內容大概係加油努力你係邊個響邊度來做乜嘢喺度跑步等等等等......不過去親旅行都鍾意晨跑嘅我感覺就非常新鮮!平時晨早流流出去跑步你見到所有人都忙於返工,人與人嘅實際距離好近,不過心與心嘅距離就好似係無限遠咁,响呢度雖然言語不通,你反而感受到人與人之間嘅親切感覺.
市內唯一嘅景點就係一個全木造嘅東正教教堂同埋好細嘅清真寺,老老實實,鍾意煮嘢食嘅我就比較鍾意行市內唯一街市, 當然冇首都個市場咁大,但係你完全可以感受到當地人嘅生命力同埋佢哋嘅飲食習慣,啲香料多到我直情想成個街市搬返屋企,街市仲有一啲當地好出名嘅kebab,即係一大舊肉串住喺個火爐度係咁轉住嚟燒,廚師會不斷將最外層燒焦左嗰啲肉切落嚟,跟住放落個薄餅度加少少醬汁包住比你食.呢樣源自中東嘅嘢食,響東歐,中亞,南亞等等嘅地方都好普遍,唔知係跑完肚餓定佢真係好好食,第一啖咬落去啲肉汁加埋燒烤嘅味道, 仲有特製醬汁加埋酥軟嘅薄餅,用蔡瀾嘅口頭禪,「不羡仙」.
響街市食完,順手買定往後比賽嘅糧水就返酒店繼續工作....
Day 5-6
呢兩日主要係預備個比賽, 大部份時間係set路標,即係將絲帶掛喺比賽路線上面,方便跑手識別,路線方面我就會喺下集同大家再分享多少少.而呢兩日賽手陸陸續續抵達卡拉科爾, 好多都係香港唔同比賽見過嘅跑手同工作人員,咁多日冇講過廣東話嘅我(事實上冇乜講過野, 因為當地人其實連英文都唔識)就梗係把握機會傾返夠本啦!
下集見!
(作者簡介)
Norman
Run For Good 創辦人,退役運動員,前外展教練,現在是跑得慢唔夠快冇速度的跑手一名.


text:
而家唔好話係商場,就連好多交通工具,好似飛機,巴士,地鐵,喺部分乘客位都會設有 USB 插座,俾大家幫手機補補電.如果大家有充電線喺身,相信都會毫不猶豫咁隊入去叉電.不過,其實咁樣做真係好危險,因為黑客可以透過改裝充電位,入侵連接嘅手機或平板電腦,美國洛杉磯檢察官喺最近更發出呼籲,叫大家唔好亂插公共 USB 充電插位,事態好似好嚴重喎! 通過改裝嘅 USB 充電插位或充電線,入侵或鎖死使用者嘅手機或平板電腦嘅個案,其實都唔係新鮮事,而且仲有埋名叫「juice-jacking」添!雖然呢種攻擊手法已被唔少專家證實咗佢嘅可行性,但有網絡安全研究員就話,無證據顯示被廣泛使用. 事實上,之前我哋都報導過市面上有唔少內置惡意程式嘅 USB 充電線,只要你連接部手機,黑客就可以無線啟動線入面嘅程式,入侵你部手機或攔截你輸入嘅內容,所以即使唔係廣泛被使用,大家都係小心啲好. 美國洛杉磯檢察官 Jackie Lacey 就俾咗少少建議大家,首先係要自備火牛,有需要充電時就搵電源插嚟充電,唔好插 USB 插位;其次就係最好帶備尿袋喺身,要叉電都搵佢嚟叉.除咗以上兩個建議,大家仲可以去購買純充電線材,或另外買一個俗稱 USB Condom 嘅插頭,只要喺自己條充電線上嘅…
Browsing: 尿袋
© 2022 - wepro180 All Rights Reserved.


text:
相信每個小朋友都曾經幻想扮演手上嘅玩具,與其他玩具進行大戰,而《Toy Story》嘅出現,就令大家對玩具視角更為了解.已推出兩年嘅作品《HYPERCHARGE: Unboxed》,雖然香港無乜人講,但係 Steam 去到現時仍然係「極度好評」評價,玩嘅正正就係要玩家化身為玩具,對抗海量玩具敵人嘅作品,完美地滿足兒時夢想.
《HYPERCHARGE: Unboxed》由 Digital Cybercherries 開發,係一款動作射擊塔防遊戲,可選擇第一或第三身視點,支援最大四人連線合作.玩家將化身為玩具士兵,以玩具視角進行戰鬥,所以周遭嘅物件都會變得非常巨大,就好似入咗巨人國咁.同時製作團隊為咗令大家更有「玩具」Feel,不論玩家角色定係敵人都好「膠」,身上嘅細節同背景都做得非常認真,每將地圖都會有可供探索嘅彩蛋.
遊戲分類雖然算係塔防,但係就同《Fortnite》類似,將射擊同建造防禦設施融合,分別係地圖無咁大,同埋更考團隊合作.主要玩發係保護地圖上嘅核心裝置,抵禦一波又一波嘅敵人來襲.由於敵人係四方八面襲來,加上數量非常龐大(敵人種類都幾多元化,由遙控坦克到爆旋陀螺都有),所以幾位玩家要分工合作建造防禦設施,角色防守嘅方向等等,講求合作性同時極具挑戰性.
雖然玩家可以起超大量嘅防禦設施,但除咗最低難度,防禦設施主要都係輔助為主,主力殺敵嘅仍然係玩家所操作嘅角色,因此玩家手上嘅武器就變得重要.喺每回合結束時,玩家可用關卡中掉落嘅金錢去買新零件,有啲係加強穩定性,鎖定;有啲係強化升級槍械,又因為唔同武器適用於不同敵人,所以最好夾下每位玩家用咩.順帶一提,遊戲中嘅敵人係可以進行部位破壞,成功破壞後會掉落零件,喺完場前都會 Keep 住留喺場上面,成件事變得更像真.
《HYPERCHARGE: Unboxed》已經推出,對應平台為 Xbox One,PS4,Ninetendo Switch 及 PC Steam & Epic,支援繁體中文.


text:
[個人傳記] 年少荒唐回憶錄: 4. 自由的自遊人
作為一個中學生,當時既我其實都幾循規蹈矩,同普通男仔一樣,溝女讀書做運動,聽歌睇戲打飛機,高中兩年我都有拍拖,佢係個相頭幾好既港女,似一個當時TVB奀星,名就唔講啦,奀到好容易就相認到.不過就冇乜身材,矮矮細細平平咁,幼稚港女格,不過骨子裡都係淫淫地既,唔係果啲乖女feel乜都唔肯做唔肯玩先.
不過你睇人好,人睇你好啦,個格有時都真係幾難頂,好多野都要就佢心意,佢唔鍾意我就唔做得咁,又要陪佢去好多唔同既地方,有時都覺得幾攰.果種攰唔係話四圍去果隻舟車勞頓,而係你冇辦法用最真既一面去面對呢個人,好多時都怕激嬲佢,一來驚冇閪屌,二來怕煩.每次都要搞場大龍鳳去氹佢都咪話唔辛苦.
漸漸地,我有時得閒都會想自己一個,做一啲我自己鍾意做既事情,感覺好似係係一個湖入面有個喘息既空間咁.比如自己去行海傍,自己去大陸按摩 (正骨大場果啲),自己去行街shopping,自己去機舖打機咁.有拍拖就想有空間,空間太多又寂寞到想拍拖,老生常談但又難以避免啦.
記得有一年聖誕,佢同我啲同學都係mutual friends黎,咁就一大班人去BBQ啦,其中有個兄弟啱啱係外國返香港,咁就提議話不如幾兄弟一齊去癲返兩日啦,我話不如去大陸按下摩再食下野啦,果啲水療場環境正到你唔信呀.(我果時指既係水立方,非鬆腿呀下)
佢地都好似有興趣,又一班人咁應該都幾好玩,咁就話過兩日去啦,我就同條女報備先,點知佢當場就黑我面發我肥四話唔俾我去.講真,正常按摩我真係睇唔到有咩問題,平時有咩小事我就下你冇咩所謂,難得我兄弟返黎又大家入U前可以齊人去玩下,今舖我真係忍你唔到.反正你有你發脾氣,我有我去玩啦,宜家睇返,其實呢個決定對我後面好大影響,真係蝴蝶效應黎.
咁我地幾兄弟北上之旅就如期而至啦,當年係交通樓下面,水立方係有個舖頭仔賣coupon既,78定88蚊雙鐘,以果時既環境真係抵到癲,仲有車送埋你去福田個場度.買完飛之後本身我地就等緊車去骨場架啦,點知啱啱返香港果位兄弟就話佢係外國都會落下pub飲野咁,唔知深圳啲酒吧係點既呢,不如去睇下?
咁我就比較大膽,我話冇所謂丫,咪去見識下,其他幾位兄弟就比較跟大隊既,我地兩個都話去,佢地就OK.結果我地就Google下,見羅湖國貿附近已經有幾間酒吧咁,馬上就出發行去睇下啦,當時應該係夜晚十一點左右.前文提過細個果陣我屋企人已經會帶我去大陸,所以果時既我都已經識少少野,但佢地幾個既思想都係停留係去廁所會冇左個腎啲時代,見住佢地成日都四圍眼望望咁都幾搞笑,你驚到咁,冇事都變有事啦.
咁好在行去國貿都唔遠,同埋都燈火通明,城市感十足既,慢慢佢地都放鬆左少少,行左兩三間酒吧,問過價錢就入去其中一間,係金光華廣場旁邊,名係咩我就唔記得啦,畢竟佢地三不五時就好似香港啲酒樓咁改名借屍還魂.值得一提既係,果個年代香港都幾流行任飲場好似尖沙咀樓上果堆啦但深圳就一直都係散嗌.
我地入到去嗌左set啤酒,幾杯cocktail,就開始研究下個場係點既樣.佢出邊有幾間VIP房,中間就一個大廳,大廳中心係bar台,有一堆高台正方型咁包圍住bar台,行到最入面係一個Dance floor,都企到30-40人咁既大小,而Dance floor背靠既牆就係一個projector screen我地係其中一張高台望住Dance floor跳舞既人,睇住screen上面播既韓文歌,其實都幾有feel.當時播既好似係4minutes – hot issue果個時期既音樂
放眼望去舞池,都有唔少女女係度un下un下,男女比例大概都有5-5 或者6-4左右啦,質素成疑,始終環境昏暗同埋有啲距離,我地幾兄弟飲下酒廢話幾句之後,大家都冇乜講咩,一黎太嘈聽唔到,二黎大家都諗緊點樣出聲話去溝下女好.結果蕃書仔先忍唔住,話不如出去跳下舞啦,有1-2個兄弟就話唔識跳呀怕醜呀一陣先咁,我就梗係話行啦,等你呢句幾耐呀兄弟.結果我地就打個2-3陣式,兩個守台三人外圍進攻,慢慢係舞池度遊下遊下啦.
但問題黎啦,大陸舞池到底開放性有幾大呢,佢地係跳老舞咁樣對望下咬下耳仔咁傾計丫定係開放式,可以攬可以摸呢.初到此地,人生路不熟,你話唔驚就假既,但男人永遠都係下體戰勝腦袋,死就死啦,有咩至多咪走佬,果啲時候佢地見到香港人都未必會太過份,都會怕麻煩.
正當我把心一橫想進攻果陣,回過神黎,見到係池邊有個嫩口妹妹仔,化哂妝仲幾好波咁樣啱啱同我對上眼,佢身邊仲有一個正常樣既朋友,我慢慢行近佢,同佢再對望左幾野,確認過眼神就埋身啦,佢個friend又好識做,一開始三個人一齊跳下un下,但再過冇三十秒佢就自己行開左少少咁,咁就得返我同條女啦,機會來了飛雲!我火速思考,應該由邊度入手好呢,拖佢手,抱佢腰,定係摸頭髮咬耳仔好呢,最後我決定慢慢黎咬下耳仔先,點知我哄都未哄埋去,佢就雙手搭左上我膊頭,合埋眼咁係度跳,阿妹,你真識食呀!
我就梗係打蛇隨棍上,哄埋去同佢咬下耳仔,咁我對手都要搵地方放架,就擺住係佢腰上先.我高佢一個頭,係掂到佢條腰同時,上臂都會夾到下佢對波,果時點識分咩升球大墊定硬膠波,擦到波皮都扯到咇前列線液啦,慢慢我地越靠越近,變成攬住左,成對波餅餵埋我身上,呢個宵夜都和味啦.我即刻再望下我啲戰友,一係關心,二就梗係曬命啦,點知一回頭已經見到個蕃書仔係我身後幾米同一個姿勢攬住左我果條女個friend.好安答!
我把握機會同時間,撩條女傾下計先
「你好好抱呀,好舒服」
「你這是在說我胖胖的嗎?」
「沒有呀,就是剛剛好,抱起來手感很好」
係……我係講手感,諗返都覺得CLS公司
「一看你就是經常出來玩的,肯定抱過很多女孩子吧」
「不是呀,我們才第一次來」
「哼,男人的咀都甜的很,都不可信」
「會很甜嗎?你嚐過了嗎?」
一講完我就一野車左埋去,佢都好配合,慢慢會伸脷去同我kiss,enjoy左一陣之後我地又傾下計
「你不是本地人吧?」
「我們是香港的呀,你呢?」
「哦 香港人,我是湖南的.難怪一看你們打扮就很不一樣,香港的男生都這麼壞呀?」
「有很壞嗎?你看起來挺開心的呀」
佢又再抱實我,之後佢俾左佢QQ我,就話要同佢個friend返去搵返佢地啲朋友啦,佢係東門做sales,叫我有時間可以去探下佢.我都匯合返班兄弟,俾佢地葡萄下之後就按計畫去左水立方按摩,情況就好似一個大鄉里帶住佢個大鄉里咁,啲裝修真係靚,服務真係好,價錢又平.但對我黎講,我成晚都仲諗住果個湖南妹,好似揸下佢對大波,畢竟平時我對住既係一個平板港女.
返到香港我就開左個QQ,同佢傾計,而同時都會有好多人add我,當然係女多啦,就係果時好流行既QQ妹.之後我都有上去搵佢食過飯,飲野私片,不過冇維持好耐,因為佢要返鄉下,而我亦都要開始我之後既旅程.好大程度上,係呢一次美好既經驗令我開始左一段我由細到大都冇諗過既經歷同時光.


text:
今日,被譽為德國最有影響力嘅報紙南德意志報(Süddeutsche Zeitung,下稱SZ),政治版嘅第一頁(即係頭版第五頁),將會有一頁由香港人寫嘅公開信,搶先同德國所有讀者,講出香港人對逃犯條例嘅擔憂.
呢樣嘢,無人做過.做得成,的確係創造歷史.
如果你等陣朝早買咗份SZ嚟睇,你會見到右下角有一個字ViSdP,下面有一個人名同地址.用兩分鐘嘅時間去Google,你都知道,呢個名,其實係我真名.
我同大家講,呢個係德國(或者嚴格啲嚟講拜仁州)嘅法律要求.ViSdP係一個縮寫,德文係Verantwortlich im Sinne des Presserechts,可以理解做『出版物法規負責人』.差不多所有出版物都要有一個ViSdP負責人的.
知道個背景之後,喺度我想同大家講兩樣嘢,好希望大家可以幫我將呢個信息傳開去.
一,我係唔想出自己名的.
因為有一個名,人地可能會誤以為我係發起人.其實邊個係發起人,都好清楚,只不過今次發起人有成兩萬幾個.我個人意願,同其他參與組織多國賣頭版嘅朋友都好希望用『一班關心香港嘅香港人』嚟做身份.
但係SZ同律師傾過,廣告一定要有一個位於德國嘅ViSdP負責人,係有Haftung的,要負真正嘅法律責任.而可以有Haftung嘅,一係就係商業公司,一係就係註冊協會等等有法律形式嘅團體,一係就係一個Natürliche Person.咁短時間,無可能開到公司,眾籌計劃亦好難容許呢個步驟,所以一定要搵一個人出嚟做.
而群組入面極大部分嘅人都對自己嘅身份有好大保護性,須知你根本無可能知道邊個喺個Group入面,尤其係之前有Telegram Admin畀人拉呢個事例,好多香港人都小心好多.
結論:我既然都有負責聯絡SZ同安排翻譯同校對,出我自己個名,係最直接嘅解決方法.至於你話我有無咩考慮,你可以睇睇我之前講去法蘭克福嘅故事.
二,如果你無參與成個籌備過程,你係永遠無可能知道有幾多個人,花咗幾多時間,幾多心血去搞呢樣嘢.
今次呢個G20全球頭版計劃嘅組織,完全自發,雖然混亂,但係規模之大,速度之快,能力之高,我自己覺得,Credit係要俾曬每一個人.
從翻譯,到排版,到轉賬(SZ個廣告都差不多成百萬港子,移動一筆咁大嘅資金,真係唔係容易事),到資料搜集,到聯絡等等等等,每一個人都盡心盡力咁為呢個目標努力,令到個廣告可以光速出現喺SZ,真係話係奇跡都絕不為過.報紙唔落得Credit,我覺得我絕對有責任喺呢度落,雖然我唔可以披露佢地嘅身份,但係每一個人都係呢個歷史性一刻嘅主角!
我好希望大家可以將呢個信息傳開去,如果你知道有人都有參與過的話,我好想你可以知道佢地付出咗幾多!
我可以幫忙嘅,已經做曬,從翻譯信件,到翻譯字幕,甚至出埋自己把聲,出埋自己個名…動機都好簡單,我好想幫幫手,如果你係身處德國嘅香港人,你可能理解到好多留德華嘅無奈...


text:
「手機」
相信好多人都會討論近期一隻大熱嘅電話遊戲《青蛙旅行》,但係點解咁多人講嚟隻遊戲呢?究竟佢點解會咁紅?甚至乎報紙都有報導?其實玩法就真係好簡單,首先就係要收集啲三業草,然後就買唔同等級嘅糧食同裝備,之後就等青蛙去旅行.佢可以一去就幾日,你開隻遊戲出嚟都只係為咗收集三葉草.而唯一期待嘅就係隻青蛙寄返嚟嘅明信片!
「青蛙」
一隻手機遊戲要成功就當然要有玩家去推廣先至有用!無人講,無人分享就真係好難提高知名度.當然最重要嘅就係遊戲本身要易玩,有持續性,最緊要嘅就係需要提供俾玩家一種期待感.《青蛙旅行》其實滿足咗以上嘅三種要求,只不過好多人都會覺得無聊,有啲乜嘢好玩.唔知大家又會覺得養青蛙嚟隻遊戲點?不過相信嚟個熱潮好快過,因為每個遊戲都有一個自己嘅週期.
「模式」
一隻咁簡單嘅手機遊戲點解咁多人鍾意?其實好多人都無時間去玩遊戲,所以如果隻遊戲係一啲小遊戲,甚至乎好似養青蛙咁唔駛點理佢,好多人都會覺得相比起日日花幾個鐘頭甚至乎要課金嘅遊戲,啲人會選擇嚟啲唔需要花太多時間去管理嘅遊戲多啲!當然養電子寵物唔係啲乜嘢新嘅構念,只不過養青蛙大家最期待嘅就應該係佢嗰張明信片.而家真係厲害到有人出埋攻略,真係認真誇張!
Also published on Medium.


text:
最後一問College🥲🙏🏻
5月4日 09:01
之前問嘅時候冇講明自己嘅狀況 依家仲要開多版真係唔好意思(;´༎ຶД༎ຶ`) 作為新生好多好多嘢焦慮 希望大家唔好介意 唔好意思唔好意思!!90度鞠躬!!!! - ▶宿舍 我係用international student apply嘅 所以應該係宿舍方面唔需要擔心一定入到?🥸 ▶人與人之間嘅關係 呢一塊係我最最最睇重嘅 我自己中學都算比較extrovert 鍾意玩多啲活動同埋識一班好firm嘅朋友 所以都想入啲yo啲high啲多啲人一齊玩嘅college 我做嘅資料蒐集就係: WS CC Shaw 呢三間印象中係最多人玩得嘅 所以而家打算首選都係呢三間🥰 同埋聽講舊書院有多啲活動玩係開心啲 唔知新書院算唔算多活動呢?👀 ▶地理位置 我係商科嘅 所以聽聞啲堂多數係山腳 咁應該就係CC最近啦 自己都成日遲到遲起身🥲 不過如果為咗yo放棄瞓覺時間嘅話 我可以! 如果shaw嘅話八半堂係咪真係好慘呢 真係要爆早起身咁樣? 求解答! ▶書通,fyp 聽講係得cc, uc, wys, 敬文有fyp 而舊書院好似書通workload都比較多 因為好多assembly(?)not sure 咁計落ws呢方面就好似最好 因為書通少冇fyp但係又玩得😎 ▶宿舍環境 呢方面都係冇所謂嘅 舊書院我覺得都唔會爛得太誇張ba?? 至少我睇人哋啲介紹片都OK🤣 至於望邊個view呀 大唔大自然嗰啲都無所謂👍🏻 ws有雪櫃真係好吸引 不過我諗住如果其他宿舍嘅話 我都會自己買個雪櫃仔haha雪櫃太重要了 ▶Canteen 我都想知有冇邊間canteen係難食到好誇張 只要唔係難食得太恐怖我都冇問題 但係我個friend就話shaw can好難食唔知係咪真 ▶船 其實想要船嘅🥲 不過入學獎學金好似大多數都係比本地生 而我覺得自己嗰科都比較難 成績又唔算最好 所以可能睇GPA都難啲攞獎學金 所以…半放棄 唔理船了 - 多謝大家聽我9up咗咁多🥲 主要係想大家驗證下以上資料係咪真🤣 我已經從各路收集左好多資料 同埋都想聽吓真係喺書院入邊嘅你哋 感受又係咪同其他人一樣呢 最後最後祝大家學業順利 好人一世平安


text:
以前嘅偶像唔少都已經結咗婚仲生埋仔,但佢地都依然咁靚,今日DailyView網路溫度計根據生咗bb嘅靚媽藝人,透過網路大數據做咗個調查,一齊睇下網絡討論度最高嘅十位靚媽啦!
DV小教室:香港網路大數據觀測咗近萬個網站頻道(而且不斷增加ing),包括港澳地區的新聞頻道,FB,IG同埋各大討論區,Blog......透過強大嘅網文爬梳觀測,攞到巨大嘅資料樣本數,拎到上億嘅文章及留言訊息,以人工智慧的語意程式做分析.
陳茵媺同今次大部分例子唔同但又同大部分現代女性一樣,喺家庭同職場上擔任唔同嘅角色,媽媽,太太同女藝人.雖然佢已經係三個小朋友嘅媽媽,平時schedule又排到密密麻麻,但佢嘅皮膚狀態仲同當年選美一樣.佢出席活動嘅時候就話佢平時自己喺屋企都會用精華油按摩塊面,將皮膚留喺最佳狀態啊!要個靚媽媽原來真係要下唔少功夫㗎!
林嘉欣雖然出道廿幾年仲已經係兩個女嘅媽媽,但個樣都無乜點變,仲同廿幾年前差不多.喺大多分享同囡囡嘅生活照大多都係素顏影嘅,但都依然係滿面膠原蛋白.佢嘅秘訣係戒鹽戒薯片去水腫;飲多啲檸檬水都係可以去水腫;淋巴按摩排毒瘦面同最後一個就係用橄欖油加上適量砂糖,搽喺臉上面或身體去角質.原來可以keep住咁靚都唔簡單架!
之前介紹過嘅凍齡美魔女嘅蔡少芬,曾經係港姐嘅佢雖然已經四十幾歲仲已為人母.但喺內地拍戲飾演媽媽嘅時候竟然比網民話望落太年輕喇,做家姐適合啲.佢自己都曾經喺Facebook post過佢1993年拍天倫嘅劇照,除咗望落無咗以前嗰份稚氣之外,完全無分別啊!睇嚟佢嘅蜂蜜護膚法十分有用啊!
身為單身媽媽嘅柏芝平時除左要照顧小朋友之外,仲要打理自己品牌同忙住拍劇,出席活動,分身不暇但佢依然可以時刻保持最佳狀態示人.維持到良好嘅體態,面上都睇唔出有咩皺紋,依然咁白望落仲好有彈性好似充滿膠原蛋白咁𠻹啊.喺佢開左ig之後曾經post過三張初出道嘅相同依家相比,由女孩到母親,只係多左一份成熟嘅感覺,但依然係咁靚.
人稱「靚靚」嘅袁詠儀同chilam結婚多年仲已為人母,但個樣就無乜點變,同佢1990年選港姐嘅時候無乜分別,真不愧為港姐冠軍同最上鏡小姐啊.之前佢喺節目上面卸妝素顏示人,睇得出佢皮膚依然好好,老公chilam仲話佢素顏靚過化妝𠻹啊.而靚靚就話佢嘅秘訣係徹底卸妝同防曬都好重要,保濕工作都要做足,配合運動就perfect喇!
喺陳慧琳post出呢嘅靚相入面都真係睇唔出原來已經生左兩個啊!一樣咁靚身材都一樣咁好.最近10year challenge喺ig掀起左一陣熱潮,唔止名人們,連身邊嘅朋友都紛紛post自己10年前後嘅對比照,原來Kelly之前都分享過一張17年前後嘅相不過就有好多人表示分唔到邊張先係最近影啊,根本就無分別.聽講Kelly私下成日做善事,心美自然人都靚啲啦!
喺李嘉欣嘅instagram入面成日都見到佢post好多靚相,出左名係大美人嘅佢,面上一啲歲月痕跡都無.前排出席慈善活動,以一身黑白配色無袖禮服出席,仔細睇佢塊面皮膚好到好似零細紋咁,露出呢嘅手臂都係零贅肉啊.喺有左囝囝Jayden之後,李嘉欣已經甚少喺鏡頭前出現,估唔到仲可以keep得咁好啊.
人稱思琦妹嘅楊思琦,已經生左個女,唔再係「妹」喇!但佢依然保持住「妹」嘅外型,佢仲係美容院代言人𠻹啊咁就知佢keep得幾好啦.真係不愧為香港小姐冠軍啊!而佢都曾經公開過自己keep得咁好全靠不停食水果同埋充足嘅睡眠好重要.聽落好似好簡單,一齊試下啦!
之前凍齡美女都介紹過嘅童顏美女王菲,生左個女,今天準備五十歲嘅佢都依然咁靚女身材亦依然咁好!而佢就話係信仰令佢嘅生活更加健康,割達.一旦心境平靜,人都自然會變得靚.佢仲話自己私底下唔係好化妝,護膚品或者純天然或中草藥成分,等佢可以安心地保養皮膚.原來咁注重養生保養,唔怪得仲keep住咁靚啦!
楊千嬅喺2012年誕下囝囝丁進諾(Torres),當年已經38歲的佢,屬於高齡產婦.懷孕初期仲因為操榮過度一度入院,不過最後bb都順利出世,佢都身體健康仲keep住佢靚樣同身材𠻹啊!之後都帶住好狀態陸續推左好幾部電影作品其中《五個小孩的校長》同《那一天我們會飛》仲獲得唔錯嘅評價𠻹啊!
分析說明:
本研究資料分析時間範圍為2018年1月31日至2019年1月30日,共一年.
系統觀測港澳地區上萬個網站頻道,包括新聞頻道,Facebook,Instagram,Twitter及各大討論區,部落格等,針對討論『香港靚媽女明星』相關文本進行分析,並根據網友就該議題之討論,作為本分析依據.
DailyView曰:
同人不同命,呢d靚媽都keep得好好啊!


text:
#ParentLicenses1806
睇完文章《為難女人的,就是女人》有感而發
延伸閱讀:#ParentLicenses1801 https://parentlicenses.hk/?p=2425
我想講我完全明你感受,因為我同樣都係一個來自基層家庭嘅中女.我老豆曾經婚姻失敗,到70歲嗰年返大陸農村娶咗當時30歲嘅我阿媽.簡單啲講,就係大家都好厭惡嘅老夫少妻中港家庭,仲要係住公屋拎綜援添
好記得細個乜嘢玩具都冇,更遑論興趣班
當所有同年小朋友個個學琴學舞,而我只卑微地提出想學畫畫時,我父母就只係同我講:「學呢啲冇用,又搵唔到錢」
當人哋放假全家去玩,甚至去旅行,我哋就只可以留喺屋企盡量減少外出,因為爸媽連帶我岀去食茶餐廳都覺得貴
所以我好細個時已經明白「窮」嘅悲哀,亦都只能硬食呢種悲哀,因為小朋友從來就沒有選擇權
到咗中學,為咗爭取正常生活,我16歲就開始放學做兼職,當中嘅辛酸同壓力係正常同齡人唔會想像得到.我仲好記得當年放學去做麥記,撞到一班同學過嚟買嘢食,而我咁啱就喺隔離拖緊地.同學呆咗望住我,然後議論紛紛嘅表情,嗰一種難受,係即使到咗今時今日,我都仲記得好清楚
捱到大學畢業然後岀來工作,後來結埋婚,托賴兩個人加埋月入都有5萬,當然唔算多,但都叫夠錢買到層樓,先至終於成功擺脫原生家庭
然而,上年置業後,一直好中意小朋友嘅老公不斷說服我生,仲話:「大家都已經30歲,再唔生就變高齡產婦」
我費煞思量,計過條數,扣除開支後,發覺根本就唔夠錢去養大一個小朋友;又或者養大咗佢,我哋就未必夠錢退休安老,難道要好似我老豆咁老咗就靠綜援渡日嗎?定唔通旨意小朋友大咗養返我呀?
其實香港真係一個好悲哀嘅地方——想生,都唔代表你有資格去生;好啦,當你夠錢去生,你又未必有時間同佢相處.當雙方父母都搵錢嘅情況下,而家啲細路都係經由工人或者老人家去湊大.作為雙親,連親自養育佢,灌輸價值觀俾佢嘅時間都冇,只會枉為父母
藉此向各位提倡天生天養嘅窮人,希望你哋唔好再咁天真,唔好不自量力地害咗下一代,因為我可以話俾你聽,喺呢個咁重物質嘅社會,做窮人嘅小朋友真係好撚吃力,好撚辛苦,而心中嗰一種自卑,更加係根深蒂固,跟足你一世!唔該你哋唔好再自欺欺人啦,醒下啦左膠們!
讀者投稿@另一個中女


text:
噚日歐洲凌晨時間,又傳出警察上門拉人,指 9 人「協助逃犯」,分明想轉移視線,用大清算大搜捕恐嚇家屬.
唔知由幾時開始,我睇住身邊嘅人,一個接著一個被捕,一個接著一個上庭,一個接著一個坐監,一個接著一個流亡,一個接著一個响我生命入面消失.每次有認識嘅人出事,我都會喊住回溯到底對上一次見面係幾時,邊度,又做咗啲咩 — 今次係高院門口食煙,講緊啲好無聊嘅嘢,然後話食飯食飯,但冇約到.唔知係幾時開始,我對「光復香港」嘅想像,由想像「之後要點生活做啲咩」變成「只係想齊齊整整」,我只係想唔再需要感受呢種深深嘅無力同愧疚.
細個有人教我,消除無力感得一個方法,就係「去做」,做好手頭上嘅每一件事,起碼你冇浪費到任何一個機會,無浪費自己仲有得揀嘅自由.
你今日做咗啲咩選擇?有冇好好 honour 自己僅餘嘅自由?有冇去感謝黃店,有冇簽聯署,有冇去聽審,有冇去做你手頭上每一件可以做到嘅事?你仲有得揀,有啲人已經冇得揀.我每一日都咁樣問自己.
本來入紙發起聯署時,未有 12 人嘅事,聯署單純只係希望向中共施壓,製造啲麻煩畀佢.但而家我知道,聽證會可能係第一個機會促使國際社會採取具體行動向中共施壓,就算未能營救,都盡可能間接地保護 12 港人,9 位手足同家屬,飛行服務隊嘅 whistleblower.國際上對於佢哋嘅關心越多,佢哋就越安全.我哋只需要用 VPN 填張 form,已經喺一個相對安全嘅環境支援緊呢一刻面對緊人身安全風險嘅手足同家屬.
就算香港警察繼續拉人滅聲,或者騷擾同恐嚇家屬,隱瞞佢哋儲心積累部署將 12 人送中,我都會去將真相講返出嚟.不論係聽證會,遊說定係其他嘅場合,我都一定要將個真相講出嚟.呢個係我唯一可以做到嘅嘢,亦都係我一定要做到嘅嘢.
繼續努力.
作者 Facebook


text:
南丫島有唔少外國人居住,所以一踏上南丫島就感覺到異國風情,好似去咗旅行咁,絕對係一個適合大家嚟休閒渡假嘅離島.南丫島係香港面積第四大嘅島嶼,設有多個碼頭往返市區,而今次我哋就由索罟灣出發,以榕樹灣為終點,為大家搜羅十二大南丫島食買玩嘅打卡熱點.
提提你
1. 南丫島家樂徑係香港其中一條合家歡,難度唔高嘅路線,全程都係石屎路,但大家都記住要量力而為.
2. 我哋選擇由索罟灣出發,係因為索罟灣嘅渡輪班次比較少,喺中環出發嘅時候,預算時間相對方便.如果以索罟灣為終點,可能就需要喺碼頭等一段比較長嘅時間(中環往返榕樹灣/索罟灣嘅渡輪班次).
3. 喺索罟灣同榕樹灣都設有士多同洗手間,大家可以購買補給品,預備足夠嘅飲用水繼續上山.
4. 記住保持環境清潔,自己垃圾自己帶走,絕對唔可以破壞大自然環境.
12大南丫島食買玩打卡景點
1. 南丫島食買玩:索罟灣
嚟到索罟灣之後,呢度市中心嘅面積唔大,只有一條大街,成條大街主要都係餐廳同海鮮酒家.所以大家嚟到索罟灣,不妨先喺呢度食個海鮮午餐,醫飽個肚仔,再出發郊遊行山啦!另外,索罟灣亦設有南丫島漁民文化村,大家可以參觀魚排,一賞釣魚嘅樂趣.而喺南丫島文化村入邊仲展示咗三桅漁船,古董搖櫓舢舨同龍舟等漁民傳統文化.
2. 南丫島食買玩:菱角山
如果大家有足夠時間,體力有夠嘅話,係出發前往榕樹灣之前,可以順便行埋菱角山.菱角山有唔少打卡位,主要都係奇形怪狀嘅巨石,其中Poodle石同紡錘石更加係絕不可以錯過嘅景點!如果就啱芒草季節,仲可以同芒草打卡添!
3. 南丫島食買玩:南丫島家樂徑
南丫島最出名嘅行山郊遊徑,一定係連接榕樹灣同索罟灣嘅家樂徑啦!呢條家樂徑係1996年建成,上落波幅唔算好大,加上已鋪好石屎路,難度唔算高,適合一家大細,或者行山經驗唔多嘅朋友.
4. 南丫島食買玩:神風洞
由索罟灣嘅南丫島家樂徑起步之後,第一個景點就係神風洞.神風洞相傳係香港日治時期由日軍嘅神風敢死隊挖掘,喺當時有日軍嘅「特攻兵器」震洋艇部署駐防.呢個洞都有唔少鬼故事,所以我地只係喺門口路過就算喇!
5. 南丫島食買玩:南丫島觀景台
南丫島家樂徑係1996年建成,家樂徑設有多個涼亭觀景台,大家除咗可以稍作休息,亦可以從唔同角度俯瞰南丫島景色.
6. 南丫島食買玩:洪聖爺灣
喺榕樹灣同索罟灣中間,就有呢個洪聖爺灣,夏天嘅時候,有好多人鍾意嚟到呢度曬吓太陽同游水㗎!洪聖爺灣旁邊亦設有餐廳士多,大家可以喺海邊嘆吓下午茶,食碗離島出前一丁,飲吓汽水,吹吓海風都唔錯㗎!


text:
森美超級撩女高手
電台節目主持人出身嘅森美,向來口才出眾,說話玲瓏,得閒仲搞吓gag,講吓笑,隨時連樹上隻雀仔都畀佢o氹落嚟.何況對住女仔,憑佢嘅三寸不爛之舌,好容易就o氹死女.
早前,東姑就喺西環巧遇森美,佢喺度為無綫新劇《過街英雄》拍攝外景,同場仲有盧宛茵(Madam Lo),于洋兩個老戲骨.至於場戲就係講一間凍肉舖大減價,於是森美,Madam,于洋一齊入內搶購平貨.唔知係咪因為呢個場口,根本就冇其他女演員?森美就連耆英級數嘅Madam都有殺錯,冇放過.埋位時,經已成日笑騎騎,嬉皮笑臉猛撩Madam;到拍攝空檔,森美兩頭騰完一輪,兼講埋電話打發時間,都仲未埋位,於是佢又主動行埋Madam身邊,猛撩佢傾偈.
東姑所見,Madam同森美傾咗一陣,真係忽然心情大靚,唔知係咪森美嘅油腔滑調,o氹到Madam心花怒放呢?期間,仲有個着住校服嘅小妹妹,埋去搵森美叔叔簽名,森美都照同妹妹吹番兩嘴.不過,好彩森美份人只係得把口;而早婚有仔有女嘅佢,對老婆長情又專一,一旦遇到索女時,佢又未必夠膽口花花喇!
鬼馬嘅森美,對住Madam都冇厘正經,埋位時更加擠眉弄眼,撩佢傾偈,撩佢玩.
呢場戲係講有間凍肉舖大特價,森美就陪埋Madam去搶購平價貨.一roll機,森美即刻正經番晒.
鍾意搞gag講笑嘅森美,唔使一陣間,就成功
靠吹水搵食嘅森美,對住于洋呢啲老前輩,都一樣吹得兩嘴,完全冇受到年齡嘅限制.
有個着住校服嘅小妹妹,走埋去問森美攞簽名;而森美亦好親切,簽名之餘,仲同妹妹傾咗一陣偈.


text:
13 DECEMBER 2010 (MON)
又到左一個重要嘅時刻,就係小小豬要去健康院打針.今次同上次一樣都係要打兩針,應該都係每邊大脾仔各打一針.今日我同大肥豬一齊放假帶小小豬去打針,俾多啲支持小小豬嘛!(其實係俾多啲支持我就真,因為我真係好肉痛之餘仲好驚小小豬會唔舒服呀!)
我地第一件事就係去磅重同度頭圍,小小豬已經有十五磅十三安士,頭圍就有四十幾厘米.印象中兩個月去健康院磅時好似係十三磅,即係兩個月只係重左二磅多啲啲,真係有少少擔心點解重咁少.
唔知係唔係小小豬知道要打針,所以係等見姑娘時都冇乜表情呀~
今日真係好多人,所以我地都等左成個鐘先見姑娘,一見到姑娘當然即時問小小豬個磅數問題,姑娘話依小小豬嘅生長情況非常好,依個磅數都同佢生長線幅度配合,叫我唔洗擔心,聽到姑娘咁講都叫做放心啲.
之後姑娘就幫小小豬做左一連串的測試,首先睇吓識唔識跟住物件移動郁吓個頭仔,再嚟俾個玩具睇吓識唔識提起手仔拎嚟玩,最後就檢查埋小小豬頸仔同腰的力量.好在所有測試小小豬都合格,姑娘仲讚佢叻仔添.當睇見小小豬係姑娘帶動下試得拎起個玩具玩,我都好開心,陪小小豬叫埋一份...哈哈.真係要去買啲同類玩具俾小小豬玩先得.
見完姑娘就到等打針,我一見到姑娘就已經好驚同腳震(冇錯係我),姑娘叫我抱住同埋捉住小小豬個大脾仔,我都唔敢望住姑娘打針,只係識將小小豬抱到實一實.當姑娘打第二針時,姑娘又嚇我話依針會利害啲痛啲,所以我一聽到小小豬嘅喊聲,我又都忍唔住喊埋一份.不過小小豬比佢媽媽我更堅強,因為一踏出打針房門口就已經冇喊,好快就又做番一個叻叻BB啦!
可憐的小小豬兩個脾仔又多兩個針口啦~
上幾次打針小小豬都冇發燒,不過今次終於都發燒,即刻俾佢食退燒藥同貼退熱貼啦~
小小豬都係第一次發燒,所以我都好緊張,眼見小小豬個發燒辛苦樣,好似俾人割左啲肉咁,真係好肉痛!
(今日嘅小小豬已經退晒燒,仲變返一個開心仔仔樣啦,真係放心晒啦! 14/12/2010)


text: join咗cosme 呢個app 咁耐,第一次寫comment, 因為真係好好用!! 首先我想講,我認我係一個幾懶嘅人, 唔注重洗面呢個環節,覺得支支都差不多,所以都係求求其買支幾廿蚊洗面膏.但其實坦白講每次洗完面唔夠5-10分鐘就出哂油猛猛緊…… 呢排無意中參加咗會員試用計畫 好好彩咁被抽中,真係好多謝cosme俾機會我去試呢支b.glen clay wash, 終於遇上適合我嘅洗面了!! 第一次用嗰時,我將對手整濕少少,再唧一粒紅豆咁大嘅size, 係塊面輕輕打圈.發覺雖然叫clay wash, 但好易推開,又唔會好大陣味, 幾好!按摩完後就過水, 雖然佢無乜起泡,但唔會猛猛緊,而且隔咗半個中以上都無出油!!天呀!!我從來未試過洗完面隔咁耐唔搽任何嘢都唔出油㗎!! 再驚喜係毛孔!!戴咗咁耐口罩我啲皮膚差哂毛孔粗大油脂粒強勁,尤其個鼻……只係用咗第一次,竟然見到個鼻啲油脂粒浮哂上嚟!! 手多嘅我當然忍唔住唧啦!(當然我知咁係唔啱……)而且啲膚色仲白咗!!! 見效果咁好就破例keep住用睇下點, 用咗唔夠一星期已經feel到膚質改善咗好多!摸上去好似有層薄膜保護住,毛孔亦都細咗看全文>>


text:
觀塘半山(Kwun Tong Mid-levels),九巴稱之為康寧/協和/月華(Hong Ning/Hip Wo/Yuet Wah),位於九龍觀塘區,東起秀茂坪,西至康寧道,功樂道,南接觀塘市中心,北壤四順,為觀塘傳統中低密度住宅區,亦有少數公共屋邨及居屋屋苑.
歷史
過去觀塘半山設有兩個巴士總站,分別位於樂意山及月華街.
九巴19線於1975年11月1日開辦,樂意山總站亦隨之而啟用.康利苑入伙後,陸續有小巴路線進駐樂意山.巴士路線受競爭影響,逐步走向衰落,更於1985年1月20日停辦.自此再沒有任何巴士路線以樂意山為總站,只有小巴路線使用.
至於月華街總站則處位於月華街與協和街南端交界,毗鄰觀塘市中心,於1979年4月20日為舒緩觀塘(裕民坊)總站擠擁情況而啟用.觀塘市中心重建計劃2007年啟動,月華街巴士總站於2009年8月9日關閉,所處土地現已建成私人住宅[1].
街道結構
協和街與康寧道為區內主要交通幹道,為此區東西邊界.兩道路均屬南北走向,並於此區北部近基督教聯合醫院交匯.協和街有大量巴士路線及小巴路線途經,大部份為來往秀茂坪及四順.康寧道車流遠較協和街為少,因此環境亦相對恬靜.康寧道只有少量巴士路線途經,亦有數條小巴路線取道,主要為來往牛頭角樂華邨.
月華街及功樂道為兩U狀道路,分別連接協和街及與康寧道.觀塘半山中心地帶位於瑞和街一帶,該處為觀塘區規模最大的菜市場,附近道路縱橫交錯,計有觀塘(崇仁街)總站及觀塘(雲漢街)總站.秀雅道盡頭為基督教聯合醫院,與秀茂坪接壤,醫院內亦設有小巴總站.
巴士中途站
- 以下車站以九巴命名作準.
相關條目
註釋,參考資料
- ↑ 有指九巴211線 (第一代)的月華街總站實際是位處天香街,但據憲報公告,月華街巴士總站於是次調動前近一個月已局部劃為禁區,而1982年公共交通服務詳情表亦指此路線只於往觀塘方向單向繞經天香街,詳見相關條目.


text:
網球場
網球場係用嚟打網球嘅場地,長方形,可以喺室內或戶外,中間有高一米嘅網分隔雙方陣地.單打同雙打比賽都用相同樣嘅場地,但係單打用嘅區域會窄一啲.
場地規格[編輯]
- 網球場長度無論單打定雙打都係長23.77米.濶度單打係8.23米,雙打係10.97米,雙打比單打濶2.74米.
- 無論單打定雙打,網嘅高度:中央係91.4厘米,兩邊係1.07米.
- 線嘅濶度,中央標誌同中央發球線係5厘米,其他線為可以係2.5至5厘米.
球場種類[編輯]
草地場[編輯]
草地球場係歷史最悠久,最具傳統意味嘅一種場地.草地場嘅特點係個波落地嗰陣同地面嘅摩擦細,波嘅反彈速度快,對球員嘅反應能力,靈敏度,奔跑嘅速度同技巧等要求非常高.因此,草地往往都係「攻勢網球」嘅天下,發球上網,隨球上網等各種上網強攻戰術幾乎被視為喺草地網球場上制勝嘅法寶,底線型選手就喺草地網球場上難有成就.但係,由於草地球場對草嘅特質,規格要求極高,加上氣候嘅限制同埋保養同維護費用昂貴,好難推廣到世界各地.
紅土場[編輯]
紅土場屬於軟性球場,常見嘅各種沙地,泥地等都可以叫做軟性場地.呢種場地特點係個波落地嗰陣同地面有較大嘅摩擦,球速較慢,球員喺跑動路程特別係喺急停急回嘅時候會有好大距離,所以球員必須具備比喺其他場地上有更出色嘅體能,奔跑同移動能力同埋更頑強嘅意志品質.喺呢種場地比賽對球員嘅底線相持功夫係一個極大嘅考驗,球員一般要付出幾倍嘅汗水同耐心喺底線同對手周旋,獲勝嘅往往唔係打法兇悍嘅發球上網型選手,而係喺底線艱苦奮鬥嘅一方.
硬地場[編輯]
現代大部分嘅比賽都係喺硬地網球場進行,亦係最普通,最常見嘅一種場地.硬地網球場一般由水泥同瀝青鋪墊而成,上面有一層紅,綠色塑膠面層,硬地場表面平整,硬度高,波嘅彈跳非常有規律,但係波嘅反彈速度好快.好多優秀嘅網球選手認為,硬地網球更具「爆發力」,而且網球比賽中硬地球場佔主導地位.但係硬地冇其他質地嘅場地彈性好,地表嘅反作用強而僵硬,所以容易對球員造成傷害,而且呢種損害已經令到好多優秀嘅網球選手付出咗好大代價.
地毯場[編輯]
地毯場嘅表面係一層可以移除嘅尼龍編織面或塑膠類物質,好似地毯一樣鋪設喺地下就可以成為一網球場,唔用嗰陣亦可以收起,通常用喺室內場館.地毯場波嘅彈跳速度最快,波嘅彈跳高度亦第二低,球員擊球準備嘅時間好少,好少時間去追嗰波.因此喺地毯球場,較易打出令到對手無法反擊嘅球.因此一般嚟講,侵略型底線型球員同發球上網型球員嘅打法喺呢種場地比較佔有優勢.


text:
日本7仔周不時都會推唔同甜品,不過好似今次咁一次過推出6款抹茶甜品就真係比較少見!如果有抹茶控嚟緊會去日本,可能要晚晚都食一款先食得哂!
1. 宇治抹茶わらび ¥120
厚厚嘅抹茶粉下面係煙韌軟糯嘅mochi同滑一滑嘅宇治抹茶忌廉,中心仲包住流心黑蜜醬.
2. 宇治抹茶あずきロール ¥210
抹茶蛋糕捲住滿滿嘅抹茶忌廉,夾屠仲抹咗層薄薄嘅以北海道產紅豆製作嘅紅豆蓉,香而唔會覺得太甜.
3. とろ生食感ショコラ(宇治抹茶) ¥210
白朱古力加咗濃濃嘅抹茶味道,口感超細滑,抹茶香濃嘅程度猶如食緊極為杰身嘅抹茶醬!
4. 豆乳抹茶ぷりん ¥175
布甸以豆乳取代牛奶,味道更清淡同清新,加埋略帶苦澀嘅抹茶味,係一個食多幾啖都唔會覺得滯嘅甜品.
5. まっちゃもこ ¥130
賣相有啲似泡芙,但外皮比泡芙更軟身濕潤,內餡嘅抹茶忌廉佔咗整體比例嘅一半有多,一咬落去,抹茶忌廉已經趕住流出嚟!
6. 宇治抹茶と黒糖寒天の和ぱふぇ ¥320
想食芭菲又怕食唔哂的話呢個啱哂,細細杯但又有齊抹茶mousse,白玉,黑糖寒天等唔同配料,過足口癮!
宇治抹茶系列
發售地點:日本7-11
發售日期:2017年3月7日~


text:
楊明醉駕犯法?楊明半山揸Benz炒車!滿身酒氣拒「吹波波」送院
撰文:東方新地 圖片:新傳媒圖片,影片截圖
楊明醉駕有前科 負聞纏身 霉足十年
05年楊明曾經因醉駕留案底的楊明,上次未有炒車,今次卻於半山豪宅區釀成越線車禍,出事後更拒絕「吹波仔(酒精測試)」,送院後被警方以涉嫌「酒後駕駛」拘捕.
39歲楊明唔經唔覺入行22年,初出道憑高大的外形一度受力捧,可惜少不更事頻頻闖禍,05年楊明試過醉駕泊車中心邊被判罰判,06年刑毀再留案底,今次楊明醉駕兼炒車仲要拒「吹波仔(酒精測試)」實屬斷正,未知月前曾表示極度重視藝人操守的TVB將作如何處分,至於楊明目前仍有一線劇《迷網》播放中,巧合是下周即將大結局的劇集亦有一樁車禍.
近年「翻身」高調撐警兼經常飾演警察的楊明,曾在節目《如果這樣生活》中回憶出事前嘅日子,他表示每朝瞓醒都有八十至一百個Miss Call,那時係最多人想同佢做朋友嘅時間,大家會想約佢食飯約佢玩,但到出事後慢慢變冇朋友,之後再由好多機會變成冇人敢用佢,結果一霉就霉咗十年!而楊明話自己貪玩,亂嚟,犯錯,令他失去形象插水,冇朋友甚至係失去工作機會!
楊明現實屢次犯案 近年專演警察,工餘撐警
作為一線劇集藝人,楊明私生活可謂「多姿多采」,楊明醉駕亦有前科,2005年於佐敦道中間行車線公然泊車,並睡在車中,當時接受酒精測試證實超標後被拘捕,被判罰款7,000元及停牌1年;2006年在夜店襲擊保安員被判守行為;近年被無綫力捧,卻曾涉網上「公審」空中務員再惹非議.
回憶低潮期,楊明話冇監製敢用佢,只能做死屍,燒焦嘅屍體,強姦犯,敗家仔甚至等冇對白的角色,一做就六,七年.楊明話當時唔少監製都話死屍臨記做都得,問點解佢都肯做,但楊明認為做呢啲角色係自作孽,佢應得嘅!
「垃圾」變「男一」
楊明表示低潮期受過不少冷言冷語,試過在屋企樓下見到有對情侶經過,女生認出佢係藝人,楊明正想報以微笑之際,但男生好大聲咁話:「茄哩啡嚟啫!」又有一次更曾被街坊鬧係垃圾:「喺餐廳度食飯,隔離枱有位女士聽到佢想搵我影相,我已經諗住用微笑去迎接,點知佢旁邊男伴話『影咩吖!垃圾嚟,垃圾你都影』!」楊明直言肉體上冇傷害,但心靈上感到很受傷.不過楊明認為都係因為自己犯錯,先至會承受外人呢啲說話,楊明浪子回頭,認為努力和時間可以令大家對佢改觀,結果他成功了,如今是大台「男一」!他直言想默默做番好自己,畀人見到一舊「垃圾」的改變.
節目後半部分,楊明去到花蓮消防局擔任一日消防員,他志願是成為消防員,但因為近視而做唔到,結果他報考藝人訓練班,節目安排他到消防局試做消防員圓心願,他揹着20kg的裝備跑上8層樓,還要跑兩轉,相當辛苦.
楊明 重讀訓練班
楊明喺去年接受本刊訪問,佢當年經由模特兒入行,問佢最初點解選擇入呢行?佢話:「嗰時好興,行行吓街,真係有星探搭膊頭問:『得唔得閒上嚟影吓相?』上佢公司影幾張相做profile,跟住就幫我接job.」細個理想係做咩?「好多嘢做,嗰排電視播警察,我就鍾意做警察,播消防員,我就想做消防員,我最想係做消防員,我去考過,但我散光太深唔得,中三嗰年暑假,睇日劇見人做壽司師傅,我又好鍾意,去咗間日本餐廳應徵做壽司師傅,請咗我做樓面,到中五,諗住做長工,學整壽司,點知又叫我學做和食鐵板燒,熱到我,做咗幾個月就入咗訓練班.」
問楊明做模特兒時期搵唔搵到食?點解又會加入訓練班?佢答:「唔係搵好多食㗎咋,一個job大約一千蚊,由中四開始做,到中五開始接觸到行catwalk,嗰時我覺得幾好玩吖,同埋好似冇乜壓力咁,幾好做.點解報訓練班,因為有個Uncle話我成日都無嘢做,喺屋企打機,佢知我想做消防員同警察,佢話你不如報訓練班,咪咩都做到囉,嗰期電視啱啱播緊《烈火雄心》,我覺得係喎,咪去考訓練班.」講到楊明係唯一一個讀兩次訓練班嘅藝人,佢直言:「我諗歷屆都係得我讀過兩期,第一次係第十三期同楊怡一齊讀,到廿一期,公司叫我入去再培訓,唔係因為好有潛質,所以畀多期我讀,嗰年我唔知因為醉酒駕駛定刑事毀壞出事,公司罰我入去讀,廿一期我更加多嘢吸收到,因為嗰時我做咗八年.」
楊家將後人
而問到楊明個藝名點嚟?佢澄清:「我細個一向都係叫楊明,但就叫做林楊明.我阿爺係姓楊,係楊家將嘅後人,我老竇因為過繼畀太婆而改姓林,由細到大屋企人都叫我楊明,我老竇喺我訓練班就嚟畢業,幫我改身份證個名做林明樂,我覺得唔慣,到公司問我有無想改嘅藝名,我就改做楊明.又可以跟番祖宗個姓,所以可以話藝名,亦係自己由細到大嘅名.」
2015年楊明擔演《收規華》兩大男主角之一,並跟楊怡有感情線,一步步重上一線
用楊明呢個名行得順唔順?佢直言:「我由細叫楊明嗰陣,我覺得都差唔多,細個除咗讀書唔係好集中,其他嘢我覺得都好順,譬如我有好多朋友,到用咗楊明做藝名,有少少官非,唔如意嘅事,我諗都唔關個名事,一個人嘅人生都應該有唔同經歷,同埋其實係自己處理嘅問題.我到依家都用緊楊明做藝名,我覺得呢十年都幾順吖,開始順番自己個理想,我覺得係自己嘅思維改變咗,先至順番,可能十八歲初初出嚟,都係公司力捧,好多嘢理所當然,變咗好容易放棄一啲機會.依家大個仔咗,知道呢啲 機會唔係隨時都會有,所以會珍惜啲.」講到過去嘅官非,問楊明嗰時係咪少不更事?畀佢返轉頭嘅話會點行?佢回應:「如果畀我返番轉頭,我梗係選擇定性啲,但我又唔後悔經歷咗咁多嘢,因為如果我嗰時唔係經歷咁多事,可能好唔識珍惜機會,或者可能變咗好扮嘢,唔識尊重人嘅人.我睇到呢行好多人,係爭一啲機會去表現自己,但我一個人,去浪費咗咁多機會,我好似浪費緊其他人好渴望嘅機會.好多同事喺我無乜嘢做嘅時候同我講:『你畀心機啦,畀著我哋犯你犯嘅任何一件錯事,公司可能都唔會繼續留我喺度!』呢句說話好入到我心,因為我犯咁多次事,公司真係有權唔同我續約,所以我唔應該再浪費機會.」
汪明荃畀機會
就係聽咗呢啲說話令佢領悟?楊明表示:「唔係一朝一夕領悟,唔係你哋見到我有成績嘅時候先領悟,做錯事可能好快畀人知道,但做好可能好多年都無人知,做番好要嘥好多時間,去令啲失望過嘅人或者放棄咗你嘅人知道你改變咗.我都嘥咗好多時間做番好,無論做咩角色我都接,我做咗好多年二世祖角色,強姦犯,壞人嘅角色,我都係想話畀之前幫過我,對我有信心嘅人聽,我會做番好,會畀心機做每個角色.好開心做咗幾年之後,畀阿姐 (汪明荃) 見到,阿姐問我:『你係咪想繼續做㗎?』我答:『梗係啦,唔係做咩仲喺度做呢啲角色.』阿姐就話:『如果你畀心機做,仲係想做落去,我會開始畀機會你!』無幾耐,我就入咗處境劇《天天天晴》,做咗百幾集,再做《誰家灶頭無煙火》,我諗佢想幫我入屋之餘,係幫我投入番做戲嘅心情,因為做處境劇日日都要返,朝九晚七,慢慢培養番我做嘢嘅心,雖然我做咗三,四年強姦犯,二世祖,但戲份唔多,個工作態度無咁強.」
楊明:多謝睇唔起我嘅人!
身邊同事同傳媒嘅嘴臉有無開始改變?楊明憶述:「其實喺低沉嘅時候,見到好多嘢嘅,低沉嘅時候,睇到好多人生百態,好多謝好多喺我低沉嘅時候,鼓勵過我嘅人,但亦好多謝有啲睇唔起我嘅人,有好多唔好聽嘅說話,或者唔好睇嘅面口我都睇過.其實有啲市民都會,有啲後生啲嘅觀眾,會有一啲難聽啲嘅說話,咪當聽唔到囉!我好多謝公司大部分嘅幕後,工作人員,同最鼓勵我嘅化妝,梳頭,服裝,佢哋由細睇到我大,每次見親我都不停鼓勵我,有啲甚至鬧我,問我做咩唔畀心機,好多謝佢哋陪伴我度過嗰啲低沉嘅時間.」
試過十八個月無糧出
經濟上,有無捱過麵包?楊明直言:「梗係有啦,啱啱入訓練班嘅時候,生活指數都係低少少,我諗一個文員有七,八千蚊人工,我哋訓練班入去就係三千五蚊,咁唔夠㗎嘛,點都係問媽咪攞㗎嘞,媽咪都撐咗好幾年㗎,到我訓練班出咗嚟幾年,我開始犯事,最艱辛就係我第二次入訓練班嗰半年,嗰半年因為入訓練班停工,要還之前簽落嘅騷公畀公司,嗰時公司仲要停我人工,停咗十八個月,之前儲落嘅錢都用得七七八八,好彩仲有啲模特兒工作,好少錢但都叫撐得住,嗰時係要問十三期訓練班嘅同學借錢,好艱辛先捱完嗰十八個月.嗰十八個月係最慘,要返工,即係要使錢,但又無糧出.」終於守得雲開攞「飛躍進步獎」,楊明笑言:「你見我上台笑自己咁老,叫自己『老飛』,其實心底我係好開心㗎,因為由公司有頒獎禮開始,我就好想攞呢個獎,因為我之前喺新加坡同馬來西亞都攞咗,係爭香港自己公司嘅獎未攞,好恨儲齊,呢個獎我恨咗好耐.」經常被派演奸角,有無唔開心?「無㗎,因為我知道自己做錯吖嘛,我嗰時乜嘢都無,我仲有咩資格去介意做咩角色呢!同埋做演員,唔應該介意做咩角色,同埋每個角色,只要做得好,都會畀人睇到.」
楊明自爆最初入行是為演消防員圓紀律部隊夢,「點知我做咗呢行二十年,都未做過消防員角色.」


text:
我係一個比較實際的人. 係人都知而家立法會同政府唔多WORK, 但係全世界都係咁.
美國WORK 唔係因為"民主"或者佢哋個政府特別關心環境事務(佢哋政客鬥氣可以鬥到政府摺埋成個月, 香港仲未). 美國的制度係建基於人性本惡. MARYLAND(同其他)之前係因為遊客大量捉生物, 搞到好大鑊先搞套政策出嚟. 佢哋都兜咗好大個圈. 我係香港人, 我希望可以俾意見政府, 唔好令香港重蹈外國的覆轍. 你俾意見, 其實政府係會做嘢, 不過佢哋要平衡各方利益而立法會方面又冇乜建設性提議, 所以佢做得超慢.
我個人比較悲觀, 我唔信大多數人會自發性地有公德心, 除非有SO.
士多喺呢情況係最想保育嗰個, 因為佢哋有SO. 如果一個計劃係政府同士多都有SO佢哋實做, 士多仲會幫手監督添. 議員(政客)唔關心係因為暫時呢件事對佢冇SO (政治油水或實質金錢利益). 如果連保育人士都淨係識鬧政府, 政客只會一齊鬧然後順便抽水. 但問題仍在.
好似明哥咁, 我好欣賞佢音樂才華, 但好唔讚同佢近半年來的政治意見. 雖然係咁, 我都好欣賞佢: 佢抱怨咗好多年政府唔幫手搞藝術同音樂創作, 但係佢唔係淨係一味批評, 佢自己成立組織又培訓年輕人, 成立"文藝復興"唔希望廣東歌沒落...... 佢身上我學到咗其實除咗批評外, 以我的身份同力量可以做D咩? 香港唔係北韓, 雖冇"民主"但人民的發聲權同主導力好大(甚至比好多民主國家好). 希望大家唔好灰心氣餒.
"依家鉛毒咁heat, 加個牌係村口講下D蜆有幾多重金屬同污染物積聚, 應該易過講保育叫班人唔好執"-->有冇人識LAB/大學可以幫手驗?


text:
為什麼我們要做Skillmove App
即係話:我地一方面話時間唔夠用,而另一方面又未真係用盡d時間.我地成日覺得:呢D睇黎簁左嘅時間,如果可以釋放返佢嘅應有價值,可能會係你成績嘅一個突破點.
呢D零碎時間,通常都係你冇辦法專注佢做一件事.例如搭地鐵,逼巴士,行緊街,你冇可能攞起個電話/平板睇video.因為Video本質上有個好大嘅問題,就係佢都係「競爭」緊你嘅時間同專注力.你諗吓就知,你唔專注地望實個screen,你點睇到片?你有冇可能一路睇片,一路行街?個最大問題係,我地已經忙到連睇片時間都冇,要翻到屋企先有wifi,果陣已經係好夜,咩study mood都冇.
其次係數據用量,係香港5G網路未普及前,大家出街都係用緊3G/4G上網,數據係昂貴嘅,而網速係慢嘅.一條片,就算我地拍到幾精簡,整到幾靚仔都好,佢都唔可以一嘢就load到,成個體驗唔太好.所以我地覺得:video course並唔係mobile learning嘅理想制式.
回想返我當年考A-level,我本身唔係一個天資聰穎嘅人.人地聽一次就明,我個腦好似食左鈍胎素咁,要聽好多次先明.結果,我當年做左個英明決定,就係用$1000零用錢去百老匯買左一支Made in Korea嘅錄音筆,然後懇求當年教我嘅補習老師畀我錄音,畀我搭車不斷返聽,唔明聽到明,聽到潛移默化,想嘔為止.結果比我考到入HKU,因為其他人只係補一次!
當年,我嘅入U秘密武器就係:語音課程+用盡Scatter time返聽!宜家基本上個個學生都有智能手機,我希望呢隻App可以幫大家釋放更多時間價值,用盡每一分鐘黎提升自己嘅戰鬥力.
咁講起語音微課程,其實係外國和大陸已經流行左好幾年.香港呢方面發展得比較遲,但我相信如果呢種微課程方法係work嘅,會有越來越多嘅老師加入平台,分享自己嘅語音課程.如果真係做到,就可以幫學生節省更多時間!我地本身係真心buy呢種模式,所以我地會身先士卒,踏出第一步!


text:
day 3嘅早上,我哋去壽山動物園,本來動物園都唔係我心目中個list嘅「必去」,呢個動物園唔算特別出名,上次去嘅北海道旭山動物園同新加坡動物園都咁正,好難唔比較~不過我編排行程時偶然發現27/8適逢七夕,原來做緊promotion,著住情侶裝或者親子裝入園嘅話,免費入場﹗﹗(雖然本來入場費只係成人每位40台幣⋯:p)咁抵,明明冇話特別想去,而家都忽然間特別想去了,我執行李時先拿拿臨加套親子裝落去,去得動物園,梗係著下上次去北海道旭山動物園嗰件大猩猩tee啦~
我哋食好早餐就出發啦~因為瞓得晏,去到酒店餐廳時要坐到去好遠,因為食得慢,所以差唔多十點時職員好殷勤地服務,甚至幫我哋斟埋咖啡同茶,曉呀,快啲啦,人哋開始預備緊午市啦﹗
之前一早search咗,我哋住嘅酒店好近嘅鹽埕埔捷運站就有得搭巴士去動物園,我哋係捷運站見到指示牌,架巴士要係離酒店遠少少另一個出口嗰邊搭,我手多多又search下google路線,原來嗰架巴士停捷運站之前,有一個站正正係我哋酒店門口幾步丫﹗太好了~唔駛行咁遠~嚟到原來係架小巴,但係可以企位嘅小巴,我哋上車時已經好full,明明周圍都係老人家,但其中一個婆婆讓座俾抱住曉嘅day,盛情難卻,我坐低咗抱住曉~真係好多長者,後來仲有一個用住walking frame行得好論盡嘅老人家上車~我哋估,老人家應該唔似去動物園丫,大概佢哋會好快落車吧?謎底解開了,原來佢哋去山腳嘅佛寺,好似好勁咁,因為仲有好靚嘅建築物有甚麼研修中心~跟住架車即刻好吉~
到咗壽山動物園啦~ 閱讀全文


text:
「北上」
好多香港嘅公司都係過去個幾年北上搵人仔,原因係香港市場點樣做都只會係得個七百萬人口.而好多國際品牌都會利用香港作為一個同中國市場之間嘅跳板同接口.當然過去個十幾年,全球嘅目光都放咗係中國市場,因為佢哋嘅經濟急速發展,而且購買力驚人,所以好多公司嘅業務都已經轉移到中國,甚至乎當中國經濟出現問題嘅時候,好多時就會直接影響佢哋嘅盈利!
「災難」
近排嘅關公災難特別多,當然最受全球關注嘅就係早幾日某個法國護膚品嘅品牌嘅道歉聲明同取消活動嘅風波.好多外國公司都會因為要賺錢所以會去一啲嘅新興市場!中國就當然一定係一個好龐大嘅市場,正所謂一人一人仔都已經有十三億啦,咁嘅市場邊個唔心動?但係就係因為個個怕失去咗嚟個市場,所以好多嘢都會選擇妥協!人類真係窮得只剩錢!
「忘記」
就係因為好多公司只為求賺錢而去妥協某啲制度,而佢哋亦慢慢忘記咗其實中國都只係全世界嘅一部份.除咗中國之外,其實仲有好多市場仲未發展.不過就係因為而家嘅策略太過依賴中國,導致好多時都因為某啲政治敏感嘅事情都要避之則吉!老實講每個經濟體都無可能永遠向上行,仲有一日會到咗樽頸位,甚至乎出現倒退.講到底依家好多公司嘅問題就係太過依賴中國市場,而忘記世界係有幾大!
Also published on Medium.


text:
Hello又係我,柚希,自稱棉條推廣大使.如果你覺得用棉條好恐怖,驚整穿處女膜,會有野un住唔舒服,驚撐闊陰道等等,歡迎你望下我上一篇文了解多啲.如果你睇完我上篇文覺得棉條幾正喎,想入坑嘅話歡迎繼續睇落去.如果你唔會用或者其實你係男人冇機會用嘅都可以望下,當識多樣野或者諗下買俾另一半用啦.
因為我流量唔多,難用啲指入式,所以我通常用有導管嘅配合護墊一齊用.有導管係貴啲同唔係好環保,但大家都知衛生,環保同平價係好難兼容嘅.之前囤積喺屋企嘅棉條用得七七八八,香港又賣好貴,於是我喺Amazon US買左一大綿條.以下review嘅都係regular size嘅有導管綿條.
①Tampax紙導管
薄啲嘅廁紙筒嗰種紙 出面有層膠Coating
棉條有半Cm出左個導管 要多啲血先入到 有Grip位
HKD 1.5一條@amazon US
②Kotex security
包裝冇^^^位要多半秒睇點開
膠導管比平時嘅粗身啲啲 要多啲血先入到 有Grip位
綿線係個圈 抆嗰陣要企一企起身 因為條繩有啲長
HKD 1.26一條@amazon US
③Kotex click
包裝係最細粒嘅 有粉紅紫色藍色 幾靚
入嗰陣要拉後個Handle 聽到咔一聲再推
感覺入左架喇??真係零感覺咁濟 有Grip位
*新手都好易上手*
HKD 1.66一條@amazon US
④Playtex simply gentle glide
有啲意外!設計同日本ソフィ幾似 有Grip位
冇乜血塊都好易入 拉嘅部份係綿線圈
*新手都好易上手*
HKD 1.19一條
⑤Solimo 膠導管(amazon自家brand)
有Grip位 冇乜特别嘅綿條
佢個包裝個質感我幾鐘意 不過有啲難開 唔係好似其他咁一撕就開
*新手都好易上手*
HKD 1.34一條
⑥日本unicharm sofy(搵人幫手買 唔記得價)
包裝好可愛 冇血都入到 好細粒 有Grip位
好貼心 個盒有Qr code 嘟入佢個網
圖文並盛仲有片教你點用 但有啲貴
*新手都好易上手*
HKD 3一條(←zalora價 嗰陣搵朋友代購 應該差唔多價)
⑦Tesco紙導管/boots liberelle紙導管
前者係英國超市自己出 後者係英國藥房自己出
對我黎講一樣所以一齊講
同Tampax紙管有啲似 但佢成支管內外都白色
grip位得兩三條坑仔 好難就咁推
要抆出少少再推 隻手有血好難避免 尤其係多流量嗰陣
棉條有啲啲出左個導管(露出部份少過Tampax)置入感較大
HKD 0.51一條@tesco UK / HKD 0.61一條@boots UK
排名
總結
衛生用品黎講其實包裝靚唔靚是但啦,用得舒服就得,但其實喺包裝,手柄設計等見到好多心思,例如grip嘅部份凹入/暗花/凸出?細節位往往影響到user experience,亦影響到m到使用者嘅情緒.之前俾左啲同事用,同事表示有興趣但黎m已經好易燥易炆仲要用新野?可能會有少少抗拒,但呢位同事今日同我講佢啱啱入手左幾盒,推人落坑嘅感覺真好.咳咳,講返正題.以上產品各有各好,完全冇伏,全部都好易上手.不過比起話邊隻易用啲,我覺得知道下體構造更有用,知邊到無感帶,知道陰道喺邊,要向邊個方向推入.個人最愛tesco/boots嘅,難入啲好易整污糟又但平好多!可惜喺香港除左代購冇其他途徑買啦.唔計價錢我會揀sofy,私心覺得packing好靚同好貼心.喺綜合各方面,個人實際會回購嘅係Playtex,平而且喺Amazon US買夠49美金就包郵送去你屋企.
利申:冇收錢賣廣告


text:
冬日皮膚護理三部曲
作者:Kathy廷廷媽媽
冬天為BB護膚方法好多,Kathy廷廷媽媽分享冬日皮膚護理三部曲,大家參考一下,希望BB皮膚都白雪雪!
第一步:用夠保濕嘅沖涼液, 避免水溫太高
雖然冬天同bb沖涼會好驚凍親bb,但係用太高溫嘅水沖涼沖太耐嘅話, 又會好容易令bb嘅皮膚越沖越乾,尤其是已經有濕疹嘅bb就更加要小心.水溫避免過35度, 快快手喺 5至8分鐘內沖完涼就最理想啦!
沖涼液方面我就會用Oilatum 或者 cetaphil, 佢哋都屬於比較保濕嘅沖涼液,自從廷廷心口位爆過濕疹之後我都係用呢兩隻沖涼液幫佢沖涼.
第二步:瘋狂保濕
保濕真係唔可以懶, 一懶就會出事! 廷廷都試過喺臉,頭頂,手摺位同心口位爆濕疹.臉上面同手摺位係靠一日搽4,5次 physiogel AI cream 好返. 其實保濕cream唔需要買得貴亦唔需要用得好刁鑽, 平價嘅豬油膏或者凡士林效果一樣好好, 亦都要睇夾唔夾bb皮膚. 反而好多媽媽推介嘅加州寶寶我就覺得效果一般, 大家不妨試下邊隻cream最夾自己bb皮膚.
最緊要就係沖完涼即刻全身搽保濕,朝早同埋臨瞓都搽一次, 千祈唔好等到塊面紅卜卜先至搽呀, 咁樣皮膚就已經係爆拆緊啦, 手腳嘅摺位好易爆裂,亦都要加重保濕.
第三步:著純棉底衫
冬天有時會著羊毛底衫保暖, 但係羊毛底衫物質地就可能會刺激到bb皮膚. 所以 著返一件純棉嘅底衫, 然之後先再著羊毛底衫就可以保護到bb嘅皮膚唔會受到刺激又保暖.
作者:Kathy廷廷媽媽


text:
喺第四篇專訪裏面,石賈墨將會同大家講下德國社團文化對佢生活有咩影響,同埋義務工作喺德國社會嘅角色.
從兔仔飼養員到消防員,差唔多一半德國人都係注冊協會嘅成員,而你就係義務消防員.點做到㗎?
讀完書之後,我就搬咗去Offenburg度搵工,生活.嗰陣時我已經好清楚,我會長時間留喺呢度生活,咁我就問自己:如果我想融入呢個城市嘅生活嘅話,我應該做啲咩好呢?就喺我諗緊呢個問題嘅時候,答案就不請自來:有一日我返工做緊嘢嘅時候,突然傳嚟一陣咇咇聲,兩個同事就無端端衝咗出門口,我係完全唔知發生緊咩事,差啲想跟住衝埋出去…到佢地返嚟嘅時候先同我講,原來佢地係義工消防員.
正呀喂!原來喺德國,消防員都有『義工版本』!我細細個睇得《烈火雄心》多,好想做消防員,依家我有機會,一定要爭取啦!你諗下,一個香港人,救德國火,諗起就已經令人興奮!
做消防員,有時候都幾辛苦.我記得做煙帽隊培訓嘅時候,同另一個『見習消防員』一齊(佢仲要係一個身形細細嘅女仔),著住防火衣,揹住隻氣樽,喺一個漆黑一片嘅模擬災場入面『救』個假人出嚟,真係唔試過都唔相信自己點樣可以捱到出嚟…不過越辛苦,體驗到嘅嘢就越多.就係因為有得參加義工消防隊,我對Offenburg嘅認識,真係多咗好多,除此之外,我都學到好多有關救援工作嘅知識,又令到自己德文進步咗唔少(例如話用嚟開喉嘅工具,叫做Überflurhydrantenschlüssel,成二十六個字母,真係無用過都唔會學得到).而本來我自己係路癡一名,完全無方向感,但係自從我入咗消防隊之後,我有時揸揸下車,同我老婆講話去邊條街要點樣揸,竟然我仲清楚過佢,佢都嚇咗一跳!有啲位,我梗係熟啦:我喺嗰度去過車呀嘛!
做消防員,可以學到嘅嘢實在太多.例如話,你要學曉點樣整爛一架車,不過係要有建設性地破壞,先可以救到被困嘅傷者.依家度度都有煙霧探測器,老實講,都無咩機會見到大火,不過交通意外就差不多日日發生.能夠學以致用,幫到啲身處危難嘅人,真係好有成功感!
根據統計喺德國大約有六十萬個注冊協會,尤其是運動協會.而我地歌德學院都係一個協會.咁其實德國同香港嘅協會文化有咩分別?
我自己覺得,德國人對於工餘活動同參加協會嘅工作,投入嘅程度,比香港人大啲.可能香港人生活壓力實在太大啦,放咗工之後,基本上都唔會有時間心機做其他嘢,『攞苦嚟辛』.
我自己曾經都係Offenburg釣魚協會嘅會員,依家都係羽毛球球會嘅一份子.如果講釣魚,好多人都會覺得係一個好輕鬆嘅興趣,但係喺德國,釣魚係要考牌的,之前要上堂,考試,先可以入會.入咗會都唔係一天都光曬㗎,仲要幫協會打理魚塘,剪花剪草,亦都要參加會員大會,準時出席.啲德國人連釣魚都咁認真,真係唔好諗住入咗會就凈係得個釣字.不過呢個其實係好事,因為大家落力參與,協會先會有凝聚力,可以健康咁發展,會員都會有好大得著.
你想喺德國釣魚?首先要有牌.而如果你想攞,就要上堂同考試,咁你就可以成為釣魚協會會員,喺呢度釣魚.釣魚雖然話係興趣,但係考試同加入協會呢兩個條件,其實都係令到自然環境可以得到保護,令到呢邊嘅河流同水塘,會有人去管理.釣魚之餘,又可以支持到呢啲咁重要嘅議題,你話係咪一舉兩得?
啲人通常都係義務性質參加依啲協會,而且都係唔係好關本身工作範疇事.興趣同事業之間嘅關係係點呢?
我自己就好好彩,我老闆知道我入消防隊,都十分之鼓勵我,做培訓嘅時候,仲攞咗兩個禮拜有薪假期(好彩政府會補貼返),消失兩個禮拜都照俾我去,足見佢係幾體諒我.德國人大部分對於工作同個人事務,兩者分得好清楚,只要時間安排到,兩者唔會有衝突,就完全無問題.尤其係啲義務性質嘅公益活動,對於社會嚟講,係好重要嘅,對於參與嘅人嚟講,都係一個好好嘅體驗,可以幫到人,自己都會開心啲啦!喺德國,工作同義工服務,兩者唔需要話魚與熊掌不可兼得,我自己真係好珍惜呢個生活模式.
好可惜嘅係,自從仔仔出世之後,我就無咩時間可以用,一嚟我放咗育嬰假,返咗香港三個月,返到嚟我連水喉都唔識揸咁濟,二嚟我入嘅係夜更隊,仔仔訓緊,警報響的話,佢會嚇親,我再去車的話,基本上成家都唔駛訓.所以同指揮官傾咗之後,都係決定暫時退出.記得當時真係好傷心,不過身為消防員,就算義工都好,真係有好大嘅責任,如果唔能夠一心一意做好佢,退出會係更加好嘅選擇.
做義工消防員,我識咗好生於斯長於斯嘅德國人.其實唔係話識咁簡單,重要一齊去車,互相溝通,互相合作,呢種交流,真係好正.你如果嚟德國生活,想融入呢邊嘅生活,唔一定要入消防隊嘅.德國咁多協會,搵到一個你覺得最重要,最切合你嘅,我就建議你唔好考慮咁多,入咗先講啦!
要建立一個協會好似好易.而你作為住喺德國嘅香港人亦都唔需要德國國籍就可以注冊同建立協會.嗰個協會叫做「香港人在德國」?
話說我其實係Facebook『香港人在德國』群組嘅創立人,其實幾年之前已經見到喺德國嘅香港人社區,已經越嚟越壯大,大家成日通過呢個群組交換居德資訊,約出嚟見面,互相幫助.當時我已經諗緊:點解唔搞一個正正式式嘅組織,令到所有嘅交流同活動,都可以用呢一個平台嚟策劃呢?對於啱啱嚟德國嘅香港人,德國嘅生活真係唔容易.我依家準備創辦嘅『香港人在德國協會』,就係希望呢度嘅香港人可以連成一線,互相幫大家跨過喺德國生活遇到嘅難關.
你講得啱,成立一個協會,其實步驟上,唔係太難.但係如果你想做得好,咁你就一定要花好多心思去準備.文件上嘅嘢,律師可以幫你搞掂,不過會章要有咩內容,邊個做理事,點樣招收會員,點樣搞會員大會…呢啲嘢都唔係咁容易決定到,我地自己係要俾啲心血去傾,去砌,先至可以令到協會成立咗之後,都可以順暢咁運作落去.
依家協會嘅會章已經訂好,好快就會擇日成立,希望到時可以再同你傾下協會嘅發展情況啦!
成立協會,步驟上唔難,不過要做得好,可能要咪下書先…為咗應付成立協會嘅工作,我都買咗幾本返嚟睇,最後發覺,原來我啲德文,都係仲係好差…無他嘅,入面有咁多法律用字,好多我真係見都未見過.所以講話學德文,真係學無止境呀!
喺德國嘅協會多數都同社區參與同社會福祉有關.今時今日有好多協會都同環保議題同難民議題有關.你點樣評價協會係政治層面上嘅影響力?
我自己認為協會係最直接嘅『執行者』.當然啦,從政治上嘅層面嚟睇,政策係好重要,但係政策一開始,都只係俾一個大方向出嚟.協會就唔同啦,佢地同群眾有直接嘅交流,可以好貼地咁理解一個社會問題,亦都清楚知道點樣做,可以帶來改變.我自己深信,如果香港人喺德國可以有一個屬於自己嘅協會,我地一定可以幫得返喺香港嘅朋友.尤其係自由,民主,氣候變化,人權呢啲問題,唔係紙上談兵就可以,真係要落手落腳去實踐出嚟.咁呢個時候,成立一個協會,可以話係一個最好嘅形式,去令到有心人可以一齊為一個目標努力奮鬥.所以我自己覺得,協會呢一個組織群眾嘅方法,對於解決社會問題同改變政治格局,係起到一個好關鍵嘅作用嘅.


text:
宜蘭蠟藝彩繪館其實上次已經想去, 一心以為要等佢地再大多少少去先好玩, 所以原本今次係冇加蠟藝彩繪館入行程中, 直到去到台灣遇上37度高溫, 司機大哥建議我地唔好去幾米公園, 咁先轉左黎蠟藝彩繪館
入場費台幣200一位, 3歲以下免費, 即係話3歲以下唔會覺得好玩啦! 但事後証明我咁想係錯架, 唔止佢地兩個細既玩得開心, 我地大人都覺得好好玩, 同好抵去呀!!
一張門票係包5項DIY體驗, 第一項係拓印型版畫, 其實就係拎一張畫紙填色, 特別之處係有塊膠墊住黎畫, 所以佢地亂畫都出到好多印仔出黎, 好得意
填完色, 我地等去下一項之前既等待時間, 就瘋狂試畫白板筆, 對佢地黎講, 呢個仲好玩過畫畫紙呀, XDD
然後去整水筆, 由套筆頭, 筆心入顏色, 用木鎚敲關緊筆尾都係自己一手一腳整, 全程小朋友都可以自己做, 係用木鎚要小心D姐
仲有覺得好玩既係人體彩繪, 跟住枱面上既示範紙去畫, 連我都可以做畫家….誇左少少, 但最少認得出係咩黎先啦
仲有造型蠟筆, 揀顏色, 揀圖案到最後入袋帶返屋企都係阿女做晒!
玩完晒已經覺得好抵, 點知原來門票仲可以折抵消費100元! 哇哇哇, 實在太抵啦, 用兩張大人門票既200元去買已經買到一大桶蠟筆同一支人體彩繪蠟筆, 又食又拎咪呢D囉!!!
開放時間:8:30~17:00
地址:宜蘭縣蘇澳鎮德興六路7號(龍德工業區內)


text:
有冇人做緊/in過蘇寧 MT ?
想問下蘇寧MT 咩offer? 有冇收過offer 嘅ching 可以講下2019 offer 幾多?完咗program 之後係咪淨係可以做店長?interview 問咩?
Hiii,講聲sorry先仲未答到住,因為問緊ex MT啲details,gather埋再一次過答你😉😉
====================
更新答案:
好,問完一位前MT都有少少嘢可以分享嘅.Suning嘅MT Program其實有兩款嘅,一款係Store MT,另一款係Office MT.前者就真係好似咁係講,係真係groom一個MT喺4年內成為店長,而education requirement相對亦冇咁高,只要HD或以上就報得.而你所指架呢,應該係Office嘅MT Program,除咗要UG或以上之外,GPA更有少少要先得,而且requirement上面有一點幾得意,就係講明在校期間擔任學生會代表會有優勢,好明顯就係想搵一啲manage刑讀書之餘,又yo得下嘅人嚟做MT或者代表公司,所以你都會想像到,啲MT師兄師姐,起碼唔會係書呆子先.不過要注意一點,Suning始終以retail為主,Program嘅頭3個月都有機會落到frontline體驗,呢樣嘢可能會有人歡喜有人愁.至於offer(人工)呢,2014年時大概1XK頭至中,時至今年,其實應該會接近20.
再講下interview,好似官網咁講,其實都係3 round.第1 round係HR in,都係問下你啲基本嘢,可能係點解報呀,分享下上庄經驗等等等等嘅standard嘢.而第2 round會係一個group discussion,題目當然會年年唔同啦,但呢一兩年,Suning除咗retail outlet,其實都重視咗online channel嘅發展 (btw講開又講我自己都上佢網睇緊AirPod平過Apple Official),即係hksuning.com,喺準備時都可以上去睇下有冇啲咩insight,同其實competitor比較,有咩優劣等.佢背後嘅logistic,當然你未必睇到,但都可以以一個customer嘅prospective去comment.而最後一round final in就係會見GM,你想像到都係1-on-1睇下係咪合彼此眼緣果種.
完呢個program出嚟嘅MT,多數會喺3大範疇發展,包括Retail Mgt,Merchandising同Marketing,exactly佢MT site上面果3個人版咁,以下都搵咗幾條唔同嘅career path俾你參考:


text:
(香港郊遊路線2022)元朗河背水塘3大打卡位 港版嵐山竹林隧道 1小時新手郊遊路線
位於元朗八鄉附近嘅大欖郊野公園,裡面有一條河背水塘家樂徑.河背水塘喺香港面積最小嘅灌概水塘,所以整條路徑唔長,全程平坦少斜路,全程大約1至1個半小時左右.新手都可以輕鬆行,亦可以帶埋小朋友親親郊外! *記緊愛護環境,收拾自己帶嚟嘅垃圾!仲要最緊要注意安全 從河背村上斜路行大約30分鐘,會首先見到河背燒烤場同埋營地,之後就14 Apr
(香港周圍遊)薄鳧林牧場|藍白色調英倫建築 古典圓拱窗台絕美打卡位
「薄鳧林」又即係薄扶林,唔講唔知,牛奶公司就係喺薄扶林山地建立牧場,亦成為香港首個出產牛奶嘅牧場,至1983年結束薄扶林牧場後,便一直荒廢棄置. 圖片授權:selenaleung 而現時屬一級歷史建築嘅「薄鳧林牧場」前身其實係舊牛奶公司高級職員宿舍,早於1887年落成.加入第四期活化歷史建築伙伴計劃後,重新翻修活化成為博物館,主樓內展示21 Jun
(香港郊遊路線2022)港島熱門靚景打卡位|輕鬆到達最啱睇日落|週末好去處
週末放假想欣賞大自然風景,但係又唔想行山咁辛苦?今次介紹嘅呢幾個景點就啱晒你,只要行一小段路就可以到達,而且仲有靚景可以畀大家打卡影相放鬆吓,校啱時間仲可以睇埋日落,一於睇吓係邊度啦!疫情嚴重,記得戴好口罩,同埋唔好違反限聚令啊! 港島區西環 1. 大口環/沙灣徑 大口環,亦可稱為沙灣,係港島西邊嘅一個小海灣,搭小巴就可7 Apr


text:
自己動手鐵板燒 期間限定天竺鼠車車主題 道頓堀御好燒專門店
今日A姐M佬要幫手照顧兩個小朋友,午餐就梗係唔可以求求其其,除咗要有營養,仲要夠好玩先得嘅!所以我哋就嚟到主打自己動手自己燒嘅鐵板燒:道頓堀御好燒專門店.道頓堀御好燒專門店除咗晚間放題又抵又多嘢食之外,近期仲推出咗期間限定,四款超得意嘅天竺鼠車車御好燒料理,可以自己設計成超得意嘅天竺鼠車車,夠晒得意又可以打卡呀!
Choco什錦御好燒
我哋第一個挑戰嘅天竺鼠車車御好燒料理就係Choco什錦御好燒,由於我哋大家都係第一次嘗試,所以店員都好細心講解烹調同設計嘅方法.呢個Choco什錦御好燒係嚟自動畫入面,爽朗又賢淑嘅天竺鼠車車:朱古力!Choco什錦御好燒入面有香腸同蝦仁,食嘅時候好有口感,加上味道濃郁,令人食指大動!
Potato薯仔沙律御好燒
2位小朋友同我哋講,呢個係天竺鼠車車嘅主角馬鈴薯呀!為咗唔想極受歡迎嘅主角變樣,所以我哋整嘅時候真係非常小心,盡量要將佢完美還原!好彩我都不負所望,大家可以打卡喇!呢個Potato薯仔沙律御好燒入面有好多薯仔,但重點係個沙律調味醬汁,唔會好溜,口感軟綿,非常開胃.
Shiromo煙肉生菜蕃茄班戟
好多小朋友都唔鍾意食蔬菜,但當蔬菜變成Shiromo煙肉生菜蕃茄班戟就大受歡迎喇!呢個Shiromo煙肉生菜蕃茄班戟靈感嚟自天竺鼠車車嘅西羅摩,佢最鍾意就係食生菜呀!呢個班戟入面爽脆嘅生菜同煙肉當然係口感嘅來源,而酸甜嘅蕃茄就令到大家都非常開胃,就連平時少食菜嘅小朋友都好快就清咗碟啦!
Choco朱古力班戟
至於甜品就揀咗Choco朱古力班戟,同樣嚟自動畫入面,爽朗又賢淑嘅天竺鼠車車:朱古力!班戟本身嘅朱古力味已經非常濃郁,表面加埋朱古力醬,令朱古力更香濃,好好味呀!
天竺鼠車車精品
依家惠顧天竺鼠車車御好燒料理仲可以免費獲贈天竺鼠車車毛巾作為紀念品添.另外,道頓堀御好燒專門店仲有售賣天竺鼠車車嘅精品,例如:筆袋,文件夾同貼紙,身為天竺鼠車車嘅小粉絲,又點可以錯過呢?!
道頓堀御好燒專門店 Okonomiyaki Dohtonbori Restaurant
地址:紅磡黃埔天地黃埔號(第6期)AEON Style地下G01號舖
電話:+852 2782 3383
營業時間:星期一至四 12:00 – 16:00,17:30 – 22:00;星期五至日,公眾假期及公眾假期前夕 12:00 – 22:00
(記住Like同Share畀朋友)
想緊貼A姐M佬嘅吃喝玩樂資訊,快啲Follow埋下面嘅Channel啦!
Facebook:A姐M佬 玩樂日記
Instagram:AandMDiary
Openrice:A姐M佬
大眾點評:A姐M佬
Trip Advisor:AandMDiary
Youtube:A姐M佬玩樂日記
報料或合作:keepintouch@aandmdiary.com


text:
中秀茂坪巴士總站
中秀茂坪巴士總站(英文:Sau Mau Ping (Central) Bus Terminus)位於香港九龍觀塘區秀茂坪秀明道上,供公共巴士和小巴使用.
簡介编辑
現時的中秀茂坪巴士總站與秀茂坪邨一起在21世紀重建而成,縱使新和舊總站都是座落於秀明道西行線旁的山坡上,可是設計上卻有很大差別.
重建前後编辑
秀茂坪邨重建前,總站貼鄰秀茂坪社區中心和現時秀華樓對面,總站出口大概在現時總站的入口,另由於秀茂坪的兩個巴士總站不敷應用,一些路線需要停泊在秀明道旁作為總站,位置大約在現時堅樂小學外.及至進行重建初期,因應部份巴士路線需求下降而在重組後被取消,中秀茂坪和上秀茂坪巴士總站才分別接收了以秀明道為總站的巴士路線.2000年,巴士總站進入重建階段,總站內的巴士路線被遷到對面馬路,即現時秀茂坪商場外的空地上,那裡當時仍是秀明道的一部份,待新總站落成後,所有路線遷回站內.
現時總站位處秀茂坪商場對面,前身為足球場和交通安全城對開山坡.此露天總站架空在山坡上,內有四條車坑,分別作總站及分站用途,而總站外的秀明道有一個以秀茂坪商場命名的巴士站,供巴士和小巴使用.隨著秀茂坪第三個巴士總站--寶達邨公共運輸交匯處於2002年啟用,中秀茂坪巴士總站一度只剩下九龍巴士1A線作為終點站.
總站路線資料编辑
九龍巴士1A線编辑
途經秀茂坪邨,曉麗苑,和樂邨,觀塘市中心,創紀之城,牛頭角下邨,德福花園,啟業邨,采頤花園,聖德肋撒醫院,旺角警署,銀行中心,港鐵油麻地站,佐敦站,尖沙咀站,香港文化中心及尖沙咀天星碼頭.
九龍巴士88線编辑
途經秀茂坪邨,寶達邨,安達邨,安泰邨,彩雲邨,牛池灣,大老山隧道,沙角邨/田園閣,沙田市中心及大圍.
九龍巴士213D線编辑
途經路線資料(巴士)编辑
九龍巴士11C線编辑
九龍巴士11X線编辑
途經安達邨,寶達邨,秀茂坪邨,基督教聯合醫院,和樂邨,觀塘市中心,新蒲崗/九龍灣,九龍城,土瓜灣及紅磡.
九龍巴士13D線编辑
途經秀茂坪邨,基督教聯合醫院,和樂邨,觀塘市中心,牛頭角上邨,淘大花園,啟業邨,采頤花園,九龍城警署,九龍醫院,旺角女人街及奧海城.
九龍巴士13P線编辑
途經秀茂坪邨,基督教聯合醫院,和樂邨,觀塘市中心,創紀之城,德福花園,旺角女人街,旺角警署,深水埗北河街及怡靖苑.
九龍巴士13X線编辑
途經秀茂坪邨,曉麗苑,基督教聯合醫院,樂華邨,淘大花園,啟業邨(平日繁忙時間除外),麗晶花園(平日繁忙時間除外),啟德隧道,東九龍走廊,彌敦道.
九龍巴士14D線编辑
九龍巴士95線编辑
途經康盛花園,馬游塘,寶達邨,秀茂坪邨,順利邨,新清水灣道,彩虹邨,新蒲崗,九龍城,旺角,彌敦道及佐敦道.
九龍巴士290A線编辑
途經調景嶺,尚德邨,將軍澳市中心,坑口,寶林,翠林邨,康盛花園,馬游塘,寶達邨,秀茂坪邨,順利邨,牛池灣,彩虹邨,黃大仙中心,葵芳,葵興,大窩口及荃灣市中心.
過海隧道巴士601線编辑
過海隧道巴士601P線编辑
過海隧道巴士613線编辑
城巴A29P線编辑
城巴E22P線编辑
城巴N26線编辑
九龍巴士N216線编辑
途經路線資料(專線小巴)编辑
九龍區專線小巴60線编辑
九龍區專線小巴89C線编辑
過往路線编辑
使用狀況编辑
位處秀茂坪邨中央,鄰近商場和民居,路線四通八達,是區內使用量高的巴士總站.


text:
踩住塊板都算係極限運動?唔好睇少佢呀!去去香港以下嘅滑板場同滑板公園同其他板仔觀摩切磋吓啦~
除咗行山同去返最近重開嘅健身室同泳灘,大家又有冇試過香港其他運動同康樂設施呢?而其中一個近年最熱門嘅運動場所就係滑板公園嘞.儘管香港地方唔大,實際上我哋有十幾個滑板場座落喺呢座城市,更加有幾個係達到國際級別㗎!無論你係滑板新手定係 B-boy 擁躉,以下嘅香港滑板公園同滑板場都會令您樂而忘返.
香港至潮滑板公園,滑板場
1. 香港單車館公園——將軍澳滑板場
香港單車館公園入面嘅極限運動場係香港最高質嘅滑板公園之一.呢度有各式各樣嘅坡道,斜台,槓台同梯級.你仲可以搵到飲水機,帶淋浴設施嘅更衣室,急救室等嘅設備.另外,呢個滑板場座落喺公園裏面,所以周圍環境優美,甚至有翠綠嘅草坪,俾大家可以在運動前後小憩片刻.
香港單車館公園:將軍澳寶康路105-107號
2. 安樂門街遊樂場
雖然安樂門街遊樂場距離市中心遠啲,但係佢勝在開放時間比較長,一直到夜晚十一點先熄燈,啱晒各位夜貓!呢個耗資足足$5,100萬嘅滑板公園有三個碗型設施,仲有斜台,欄杆,槓台同梯級.呢度亦都有泛光燈,飲水機,蔭棚同急救室,設備非常之齊全㗎.
安樂門街遊樂場:粉嶺安樂村安樂門街
3. 蒲崗村道公園
被譽為世界級滑板公園嘅蒲崗村道公園,係悉尼著名嘅邦代海灘滑板場嘅復刻品.呢個公園除咗係各項國際專業滑板賽事嘅場地,亦都為使用者提供三個坡度不一,難度各異嘅碗型同半管道型場地.記得要帶齊自己嘅防護裝備啊!
蒲崗村道公園:鑽石山蒲崗村道140號
4. 荔枝角公園
荔枝角公園一般人流唔多,而且佢嘅滑板平台被劃分為三個區域,方便初學者,中等級同經驗豐富嘅滑板愛好者分開嚟玩.另外,呢個滑板場有四分之一管坡道,迷你坡道,基本嘅公園設施等等.
荔枝角公園:荔枝角荔灣道1號
5. 青衣東北公園
青衣東北公園係市內比較新嘅公園之一.公園裏面有足球場,海濱長廊,排球場,單車徑等等好多唔同嘅運動同康樂場地,保證你半日都玩唔晒!佢8字形嘅滑板公園更加是超級寬闊,有各種各樣嘅坡道.難怪唔少板友都鍾意嚟呢度啦~
青衣東北公園:青衣担桿山路10號
6. 摩理臣山道遊樂場
想喺港島區搵個滑板場?摩理臣山道遊樂場有香港歷史最悠久嘅滑板場之一.雖然佢嘅滑板坡道更加似條單車徑,但係呢度亦都設有類似減速帶嘅小坡道,仲有欄杆同埋平台,適合各位滑板初哥.
摩理臣山道遊樂場:灣仔崇德街/摩理臣山道交界


text:
讀書,海外及本地升學心得分享
LS 通識讀書心得 | 應該點溫?
我溫LS嘅偏方😂(只供參考,大家斟酌選用) 話說我就真係冇咩投資喺呢科到嘅,因為英國大學對LS嘅要求唔高(呢科嘅問題太大🤫),所以我都係寧願谷我Maths.但自己IES都落咗唔少苦工,又唔想DSE糟蹋曬我一直以黎嘅努力.所以,就搵咗套比較速成/懶嘅方法讀呢科🧐 不過唔係人人啱用啦,因為其實係我讀嘅electives幫咗我LS嘅. 1. 活用Geog同Hist嘅例子/terms 大家都知道寫Geog同Hist嘅essay嘅時候需要你寫一定數量嘅例子/terms 先可以高分倒.咁既然我一直都有溫熟呢d例子,不如就用埋呢d例子落LS到,溫少d野😂 咁講可能有d抽象,或者我舉幾個例子. E.g. LS M4 (Globalization)可以用番Geog C3 (Changing Industrial Location)入面multi-point production對於home同host countries嘅impacts嘅points去講 E.g. LS M2 (Modern China)可以用History入面China嗰課嘅例子,e.g. Reform and Opening-up Policy有establish d SEZs等等 E.g. LS M6 (Energy Tech & the Env)可以用大量Geog嘅terms, e.g. desertification, global warming, greenhouse effect, sustainable development等等 2. 適當地亂吹 以前未接觸LS嘅時候,聽d人講真係可以畀你亂吹.但我讀咗之後就覺得唔係真係咁.例子呢你就唔好老作啦,但裡面嘅details如果你唔係寫得太準確嘅通常都ok嘅 (當然你用嗰個例子唔好係超級普遍先得.例如,你冇可能連d重要年份都寫錯.如果你真係唔記得確實年份,你就寫in the 1900s咁).另外,我就覺得你亦可以based on d terms去吹,當做elaboration去扣題咁. 3. 搞清楚d答題要求先 點解有時你d同學半裸考LS都會高分過你?我以前都好執著要溫曬d內容,覺得溫熟就容易高分.但其實後來我發現完全唔係架!咁最基本你就要記吓d terms同例子.然後呢,你應該花多d時間搞清楚d答題要求 (i.e.成個結構應該係點, e.g.幾時要有stance呀rebuttal呀嗰d).有d答題要求同hist好似,但都有唔同嘅,咁你自己就要知道啦.你要知道,如果你答題個approach錯咗嘅話,就算你裡面d例子有幾好都好,個分都會cap咗喺一個位到.
去英國留學嘅四大原因 | 去英國讀大學比起喺香港讀大學有咩好?
1. 英國只需要讀3年🤩 其實呢個都係一個幾大嘅誘因.我讀完3年探索完呢科之後,我仲可以再讀多個master去繼續裝備自己入職場.我覺得呢個會係一個同時cater倒我嘅興趣同前途嘅最好方法! 2. 可以見識倒多好多野🐽 之前有個喺香港讀geog嘅follower dm我話佢地大部分field trips都只係留番喺香港.但係我而家去英國嘅話,年年field trip都可以衝出英國去唔同地方,例如我黎緊嘅11月就會去西班牙同加泰羅尼亞😆 除咗講field trip之外,其實好多同學都會係黎自唔同國家,可以同人地交流吓,從唔同人身上學識更多野. 另外,聽講除咗可以reg自己學校d modules之外,都可以reg其他學校(e.g. LSE)嘅modules😍 3. 瘋狂浸淫喺geog嘅世界到😂 我唔太清楚香港d大學個system點work (對比起英國嗰個佢好複雜).但我喺UCL呢佢就有d compulsory modules嘅,然後就可以畀你自由揀其他modules.即係你可以揀曬physical geog/human geog嘅modules或者a mix of both咁.我未至於瘋狂到讀曬geog嘅野,我自己就reg咗一個management嘅course (最多take一個唔係自己department嘅course,如果唔想take就再揀多個geog嘅module). 4. 學識獨立🤯我地呢d中學生由細到大都有屋企人照顧,淨係專心讀書就ok.但過到去讀書就要逼自己獨立,處理自己日常生活中嘅所有大小事務🙈 例如煮吓飯(學習做個賢妻良母🤣),洗衫洗廁所 (不敢想像😂),出去租屋...
英國升學心得- 想過英國留學但無從入手?|點準備先可以入讀心儀大學?
好開心今次 @kosmic.io 搵我同大家再分享吓啲英國升學心得❤ 希望可以幫到大家同埋增加你地入讀心儀嘅英國大學嘅機會👩🎓 另外,@kosmic.io 有好多網上直播嘅教學影片㗎,有啲仲要係免費嘅,有興趣記住去睇睇🔥! 1⃣ 及早規劃同準備 ‘Nothing worth having comes easy’. 想過去英國嘅名牌大學到讀書並唔係一朝一夕嘅事,而係需要你及早計劃好㗎!咁我自己就係F4尾嘅時候就已經同父母傾好咗我想去英國讀書嘅.好多時候我覺得父母如果經濟許可嘅話,好多都會支持你去英國留學嘅決定嘅 (你都可以考慮申請獎學金㗎,e.g. HKSES),但你可能要花更多嘅時間嚟說服佢地你想讀嘅科~ 以我為例,我都用咗一段時間先令佢地放心我去讀地理,因為佢地都比較擔心出路嘅問題.同父母商量好之後,就可以準備吓其他嘢啦.首先,最開頭你應該要research吓你想去邊間大學到讀,睇吓佢地啲課程合唔合乎你嘅興趣同埋睇埋啲收生requirement係點.你總共可以報5間大學,咁你有1-2間可以係進取啲嘅.其他要準備嘅嘢包括考慮吓自己F5去唔去考IGCSE (我身邊好多去英國留學嘅人都有考,因為考得好嘅話某程度上都可以增加你入讀心儀大學嘅機會),F5升F6個暑假考唔考IELTS (IELTS可以拎倒offer之後先考,但我會建議儘早考咗佢,咁之後就唔使擔心咁多.同埋萬一你考咗出黎meet唔到個requirement都有多啲時間俾你prep過再重考).你亦都可以開始構思吓自己嘅personal statement點寫 (英國同香港嘅制度有少少分別:英國除咗睇你嘅成績之外,佢地都會好著重你份personal statement嘅質素,份personal statement表唔表現倒你對嗰科嘅熱誠等等). 2⃣ 訂立明確目標 當你規劃好所有嘢,填埋份UCAS application之後,就係時候訂立番啲目標!如果你各方面都ok嘅話,唔同大學就會俾conditional offer你,意思即係你DSE成績達到某個level就可以順利入讀嗰間大學.咁呢個時候你就要好好檢視吓自己邊科比較弱,需要努力啲先meet到個offer啦.當時我自己數學就比較弱,所以我study leave期間都主攻呢科,不斷操卷,放少咗力落其他我已經ok嘅科/英國大學唔睇重嘅科 (通常係中文同LS)到. 3⃣ 多手準備 去英國讀大學可以話係俾自己多一個選擇~ 你可以當佢係backup,當佢係你個first priority.但點都好,你都應該有多手準備,唔好咁快就放棄JUPAS或者去其他國家升學嘅機會.嗰時除咗報JUPAS之外,我都有報巴黎政治學院Sciences Po,最終好好彩佢都收咗我,所以個人就會安心啲~ 不過如果你係一心想入英國大學嘅而你成績又未達到要求嘅 (仲有一段距離),可以試吓報foundation,咁樣都係另一種方式升讀番你心儀嘅英國大學.其實計埋讀foundation嗰一年都係同喺香港讀四年大學一樣!順帶一提,如果你到時DSE個成績差少少先meet到個requirement,應該可以去求情㗎! 今次嘅升學分享就到呢到,希望幫到各位同學❤ 想睇更多心得分享歡迎去我網站 (www.geogaholic.com/blog)/ Instagram啲hashtags到 (已經幫大家分類好曬啲posts!) 🌟 Good luck🔥!一定要相信你一直以嚟嘅付出係會有回報㗎!
DSE History 世史科 Revision Tips- DBQ
1. 睇曬個source畀你嘅所有野 好多人可能會忽略咗d captions🙈 不過好多時候其實d captions正正就畀咗好多clues我地去答d題目.例如,佢可能會畀個年份你,令你relate倒去相關嘅歷史事件/circumstance.咁樣,你答題目嘅時候就會更加有方向啦.除咗captions,如果個source係d political cartoons嘅話,亦都可以留意吓d人物/動物 (d動物代表唔同國家, e.g. bear --> the USSR) 嘅大細咁. 2. 留意d提問字眼 我個人就覺得history除咗最基本要背倒d史實之外,亦都好需要清楚了解不同提問字眼所用到嘅approach.舉個例,"to what extent" 你就要講曬兩邊嘅pts + 寫1段去justify你個extent (例如用d parameters, e.g. duration of influence);如果條題目問 "relative significance" 嘅話,你就要寫d factors嘅importance同比較埋佢地嘅importance.除咗要知道個大概approach,其實你都需要知道當你dbq同essay遇到相同嘅提問字眼應該點應對,因為其實都幾容易撈亂架🙈 3. 1分=用2分鐘時間作答 做好DBQ嘅時間管理好重要!好多人可能做第一條嘅時候見到自己識就開始好興奮😂條條題目寫到勁detailed....點知做做吓先發現自己唔夠時間(尤其是最後尾一條dbq).所以呢,真係要望實自己隻錶,唔好畀自己超時!做唔曬份卷會好蝕底架🥺 我自己嘅做法就係會喺條題目隔離mark低咩時間要停筆落去做下一條咁🙈 4. 分段好重要 d markers一日改咁多份卷真係會超級攰.雖然做history份卷嘅時間的確比較緊迫,字體好難好靚,但至少你都要喺適當嘅時候分段,等個marker睇得舒服d.如果想做得更好,就應該寫埋topic sentence啦(conclusion喺dbq黎講算係optional,有時間先寫).
DSE History 世史科溫書流程
1⃣ 打notes我會打3份: ▶ 打一份主要關於內容嘅notes- 整理教科書內容 (非重點嘅野就篩走佢) + 上網搵額外資料 (可以搵多d相關嘅例子/ 再research吓你現有嘅例子,加d重要details落去幫你喺essay到elaborate) + 上堂寫落嘅notes (如有) ▶ 打一份關於essay嘅notes (見第二幅圖)- 打低一d有關嗰條essay嘅points/marking scheme,方便自己日後重溫同知道同類型題目應該點答.我亦會再打多一個table講關於每個提問字眼應該點答 (e.g. 需唔需要畀立場) ▶ 打一份關於DBQ提問字眼嘅notes- 寫低曬每課提問字眼嘅答題framework,考試前重溫番一流👍🏻 2⃣ 打完notes之後,操卷亦都好重要. 操卷嘅話我就係用2種方法黎操:(1) 唔計時操.主要喺你未完全溫熟書前咁做.呢個方法亦都可以訓練你諗野嘅flow.(2) 計時操.溫熟書/考試前可以咁做.因為呢科真係好易唔夠時間做完份卷,所以一定要計時試吓做 (1分=用2分鐘做),逼自己寫字同諗野快d! 3⃣ 至於背野/溫書,我有用幾個方法令成件事冇咁悶😌 ▶ 如果真係好冇心機溫書/有時間,可以上Youtube睇相關嘅歷史片段.最好睇番一d同你應考語言相同嘅片啦~ 有d片真係整得好有心,睇完真係可以學倒野架! ▶ d年份有時真係好難記.之前我都有介紹過,其實可以用Quizlet幫手!詳情可以click番入呢到睇! ▶ 背野方面,我會開聲讀😂 之前都講過點解我會咁做.讀到攰,亦可以試吓背默,大概寫低曬你溫咗嘅野出黎.寫唔出應該係代表你溫唔熟~覺得呢d太悶,都可以同同學互相問書!
學校冇咩海外升學support...可以去邊到睇多啲英國大學嘅資訊?
睇官網係大家最常用嘅做法,但其實仲有其他source畀你了解多d每間學校好/唔好嘅地方又或者係佢個vibe咁.而家就同大家介紹一下! 1. The Student Room 呢個有d似香港嗰d學術討論區咁,入面就係唔同人對一個topic嘅comments.佢會有d topics係XX uni VS xx uni,如果你struggle緊揀邊間做你個firm choice同insurance choice,睇呢類嘅posts就啱曬啦.佢都會有其他posts係關於一間大學嘅某個學系,通常每年都有會開一個新嘅thread,然後你就可以喺submit咗application之後入去睇吓d人幾時拎offer/ interview,等自己冇咁不安🤣 2. YouTube 外國有好多youtubers都會記錄吓自己讀大學嘅生活.如果有興趣知道UCL Geog嘅野,可以睇 Anpu 個頻道,因為佢之前同我地geog dept合作拍咗幾條片講關於喺UCL讀geog嘅野!另外,我有睇開Jack Edwards,佢係喺Durham讀書嘅~ 大家可以去Youtube發掘吓🙆🏻♀ 3. UCAS.com UCAS呢個網站除咗畀你去搞你個application之外,佢都會提供各類嘅資訊,例如personal statement應該點寫~佢亦都會有其他articles講吓喺英國讀書嘅野. 4. British Council/ 教育展 British Council有提供好多去英國留學嘅資訊,例如係一d畀international students嘅建議,介紹吓唔同學科咁.如果真係想深入d認識某d院校,我記得佢每年好似有舉辦d教育展,嗰陣就會有唔同英國嘅大學參展. 5. 去d升學agents嘅talk 我就唔建議搞UCAS都搵agents嘅(因為根本上自己都做倒).但佢地搞嘅talks就不妨去聽一聽嘅,因為佢地同唔同院校可能有d connections,可能請倒一d相關嘅人士同你講關於英國升學d野.
UCAS Personal Statement VS JUPAS OEA 兩個有咩分別?應該點寫?
發覺仲有人因為學校老師講得唔清楚而撈亂咗呢兩份野嘅要求😱,今次再同大家recap吓! 基本分別👇🏻 ⭐JUPAS: 1篇500字嘅OEA Additional Information + 1份1000字以內嘅SLP ➡ 相對其他黎講,呢份可以hea寫,因為JUPAS最著重你夠唔夠分入,其次就係面試表現(只適用於某d科目) ⭐UCAS: 1篇4000 characters (characters同words唔同,前者包括埋d空格,標點等等) ➡ 一定要認真寫,透過寫你對事物嘅睇法 (e.g. 一本書裡面嘅觀點,一d時事) 同個人經驗表現出自己對嗰科嘅熱情/自己具備相應嘅skills.ECA應該佔大約10%-20%,不宜太多(尤其是唔相關嘅ECA). 內容焦點嘅不同👇🏻 ⭐因為JUPAS你可以排好多個choice,而嗰d choice又可以係完全唔同科/範疇,所以我覺得你寫嘅野可以冇咁specific.即係你可以講吓你從你d ECAs得到d咩skills,學咗d咩,但唔使好直接咁同你想讀嘅學科扯上好大關係.當然,如果你已經target咗想讀某d科目,咁你喺OEA入面講番相關嘅經驗就會最理想.如果冇咩直接相關嘅經驗嘅話,我建議大家可以上google睇多d你想讀嘅嗰科想d candidates具備d咩skills/qualities,然後你就盡量張你d經驗link番去嗰d skills到~ ⭐UCAS只有5個choice,5個choice都需要揀一d相近嘅學科,所以你份personal statement需要好聚焦咁講番你想讀嗰科.最好講番相關嘅經驗,然後個經驗點樣啟發你想讀嗰科.如果冇咩相關經驗,可以講吓自己而家讀緊嘅electives點啟發倒自己鐘意呢科.亦可以講吓自己對一個相關議題嘅睇法/ 睇完一本相關嘅書嘅讀後感 (唔好hea講,你可以提出質疑等等以顯示自己嘅critical thinking skills,又可以提出某個觀點可以套用落某d情況咁) .至於睇咩書,可以自己google吓相關嘅reading lists, 如果唔想睇reading list嘅書,都可以講番自己睇咗嘅相關書籍.唔相關嘅ECA真係唔使講太多,一小段已經夠曬啦,因為d admission tutor係想睇你對嗰個學科嘅passion/interest多過你有咩其他唔太相關嘅興趣/achievements.
香港本地升學 (JUPAS),海外升學 (UCAS, Sciences Po) 常見問題 FAQ
1. JUPAS VS UCAS VS 法國Sciences Po報名個system UCAS雖然係英國版嘅JUPAS,但好多程序同JUPAS都有好大出入.而法國嗰個同JUPAS嘅出入就更加大啦😂 以下會列舉幾個不同之處: 1⃣Personal statement: JUPAS: 1篇500字嘅OEA Additional Information + 1份1000字以內嘅SLP ➡ 相對其他黎講,呢份可以hea寫,因為JUPAS最著重你夠唔夠分入,其次就係面試表現(只適用於某d科目) UCAS: 1篇4000 characters (characters同words唔同,前者包括埋d空格,標點等等) ➡ 一定要認真寫,透過寫你對事物嘅睇法 (e.g. 一本書裡面嘅觀點,一d時事) 同個人經驗表現出自己對嗰科嘅熱情/自己具備相應嘅skills.ECA應該佔大約10%-20%,不宜太多(尤其是唔相關嘅ECA). Sciences Po: 1篇1000字嘅personal statement (for dual degree個programme) + 1篇1000字嘅personal statement (for Sciences Po嘅bachelor degree programme) ➡ 我個人唔能夠肯定佢有幾重視PS,但唔可以hea寫呀.另外,面試時佢都可能問番你寫過嘅野~ 2⃣Reference letter: JUPAS: 只有校長推薦計劃,唔係人人有份. UCAS: 必須要有1封reference letter,可以係老師/校長寫 Sciences Po: 必須要有2個老師幫你寫reference (據我所知唔係一封信,但要填寫好多關於你嘅野,如成績) 3⃣面試: JUPAS: 視乎你讀邊科 UCAS: 視乎你讀邊科+邊間院校.Oxbridge一定有面試.LSE所有科目都不設面試.UCL使唔使面試應該睇番科目而定,geog就唔需要. Sciences Po: 一定要面試.唔使飛去法國,喺HKU有得in.面試入面有3個面試官,2個係黎自Sciences Po,1個係黎自HKU. 4⃣所需資料/ 文件: JUPAS: 你ECA嘅證書或相關證明 (系統隨機抽你要提供邊幾個) UCAS: 需要由學校遞交predicted grades.如有報考IELTS,都要提供番個reference number (FYI IELTS可以喺拎倒offer之後先考) Sciences Po: CV, transcript, IELTS證書 (optional), predicted grades (optional, 但強烈建議有.如果唔係,d admissions tutor好難知道你大概嘅實力.) 2. 應該幾時開始準備 UCAS/ HKU-Sciences Po dual degree/ Sciences Po d野? 就UCAS個application黎講,我覺得F5升F6個暑假就要開始準備啦.Must-do嘅有寫personal statement,揀科目+5間院校,填寫UCAS個system入面所需嘅資料同諗定搵邊個老師寫reference letter. Sciences Po方面我都建議係喺F5升F6個暑假到搞,因為佢所需嘅文件/personal statement都比較多.但佢提交申請嘅deadline大概係喺2-3月,所以如果遲d開始prep都ok嘅. 3. 而家先報UCAS會唔會太遲? 唔會呀.如果唔係報oxbridge,其實1月先截止,所以仲有大把時間畀你寫PS,搵老師寫reference等等. 4. 我想讀geog/ geog-related嘅科目,但父母反對,我可以點應對? 或者可以講吓我嘅個人經驗啦.個個父母都望子成龍嘅,咁當初佢地都有d反對我過英國讀geog(都係意料中事).雖然反對嘅聲音冇人想聽倒架啦,但而家回望番我又覺得其實正正係嗰d聲音令我更加去思考我係咪真係想讀嗰科.當時佢地就冇話真係極力反對,不過都有叫吓我諗清楚或者叫我考慮吓其他科.我諗佢地大概驚我太衝動同擔心出路問題.出路方面我自己就覺得其實讀geog(呢d非專業嘅科目)出到黎可以做嘅工作有好多(只要唔係專業行業就得).如果想爭取一份好d嘅工,咪考好d搵多d高質intern做,寫靚個cv,裝備好自己.再唔係就讀多個master🤭 雖然我最後冇選擇讀dual degree,但係呢個都係另一個大家可以考慮嘅選擇黎,既可以cater倒自己嘅興趣,又可以免除父母嘅擔憂.例如可以讀geog+econ, geog+management咁~
點揀英國大學?Tips on Picking Your 5 University Choices on UCAS
講d方向之前,大家一定要清楚知道因為你只會寫一份personal statement,所以你果5個choices of subject都應該係差唔多嘅.即係你唔可以報2間學校讀soc sci然後另外3間讀醫咁~ 咁講番啲possible嘅方向啦! 1. 興趣 其實興趣喺呢d時候都應該行先.你諗吓,你去英國d大學到讀3年書,如果你係讀緊一科你唔鐘意甚至係討厭嘅科目,你唔會覺得好浪費時間同金錢咩?所以,你應該諗清楚自己鐘意d咩,唔好太受身邊嘅人/社會影響你嘅決定.當你知道自己嘅興趣喺邊,就可以上網search番提供相關課程嘅院校啦. 2. Course content 雖然你可能知道自己嘅興趣喺邊,但都需要縮窄範圍嘅.好似我咁,我鐘意地理,但我更鐘意嘅係人文地理,所以我揀院校嘅時候都會留意番佢地d course係focus喺邊個area咁~ 3. 排名 去外國讀書係一個長遠投資,你都唔想求其去間野雞大學讀完書,然後番香港真係「乞食」架.所以,你都應該睇吓你間院校嘅排名.排名應該睇兩種:(1) 果間大學喺你學讀果科嘅全球排名, (2) 果間大學喺全球嘅overall排名.雖然兩樣都應該睇,但個人覺得(1)重要d.舉個例,Sciences Po係法國好出名讀politics嘅大學,佢喺(1)嘅排名好高,但(2)就好一般,但就代表佢唔好?通常喺(2)排名高嘅都係一d有提供science subjects嘅學校,因為果d會出產比較多諾貝爾得獎主,論文數量等等(呢d係排名嘅時候會考慮嘅因素).所以(2)當係一個參考就ok. 另外,如果你睇(1)嘅時候,發現喺幾個source (e.g. QS, TIMES higher education, Guardian...)佢個排名都低過香港嘅大學,我覺得就應該斟酌一下啦.如果你話英國升學係backup嘅話,就可以照擺入去你嘅choice到嘅. 4. Reputation 講完排名,我覺得大家都需要留意一下院校嘅喺香港嘅reputation. 我諗大部分人喺英國讀完書都會番黎香港工作,所以我地都需要考慮吓我地嘅院校喺香港僱主間嘅認受性.其實呢樣野比較難知,建議大家可以問吓番緊工嘅屋企人,叫佢地問番做果行嘅人~ 5. Others 如果你考慮完咁多樣因素之後,都仲struggle緊邊間可能會好d,放入自己嘅choice到,我建議大家去student room到睇吓d人嘅comments哈哈,佢地有好多posts係關於xx學校 VS xx學校咁,不妨參考參考~
IELTS分享 | 同DSE English英文有咩分別?應該點準備?
臨近暑假,無論你諗好定未諗好去外國讀書,都可以考定IELTS以備不時之需.所以今次就分享番相關嘅資訊畀大家啦! 首先,IELTS係有分好多種😂因為我係為咗去英國讀大學而考IELTS,所以我揀果隻就係IELTS for UKVI (Academic) (ps 可以拎咗大學嘅offer之後先考,但因為我當時驚s6會好忙,所以s5升s6個暑假就去咗考啦) 我諗比較多人想知嘅係IELTS同DSE英文嘅分別喺邊🤔老實講分別都算幾大😂畀我嘅感覺係IELTS冇DSE咁睇重d答題技巧咁~但有一共通點係reading定listening都可以靠操去拎靚grade😉網上其實有好多資源,大家不妨自己發掘吓然後操吓卷先再去考,話曬考一次都成2200蚊🧐 至於writing,我覺得係IELTS之中最難嘅.難係難在時間比較緊迫.當你又要時間睇清楚條題目/d數據,又要時間思考/draft就變咗幾急吓.呢part我覺得大家可以花多d時間鑽研一下.如果自己搞唔掂,可以上youtube/google搵吓相關嘅tips/教學片段呀! 最後黎到speaking啦~你會同一個native english speaker對話😂d topics都幾多變化,古靈精怪🤔我就冇咩點prep到💩我覺得只要你講d野合理,講野流暢而又冇咩grammatical mistakes,又會vary吓自己嘅用字,個分都唔會太差. 咁考完之後呢就大概13日之後會知道成績,係上番個指定網站到check der~ 另外,想補充番嘅係而家IELTS有電腦模式嘅考試,但就係經IDP報名 (非廣告lol) ~佢好就好在好快可以知道自己個成績咁.大家有興趣可以自己去睇吓呢!
法國升學心得- 巴黎政治學院 Sciences Po Application | 點報名?| 程序係點?
法國留學應該比起英國/美國/澳洲升學冷門,但如果有意讀political humanities嘅話,其實法國係一個不二之選!而之前都有d followers pm問過我相關嘅野,所以今日決定講吓我自己嘅經歷🤓 講番自己點解會consider法國升學,事緣係因為我見到HKU同法國一間幾出名嘅大學Sciences Po有個dual degree program,覺得幾吸引同埋自己對呢方面都好有興趣,所以就報讀咗~ 首先講吓個programme structure,dual degree係兩年喺法國讀,兩年喺香港讀.報讀之前唔需要識得法文,可以到時再學~ Sceinces Po果度可以揀campus,唔同嘅campus focus嘅地方唔一樣.例如我報讀嘅Le Havre Campus就係focus落europe+asia嘅issues.另外,HKU果度有好多學科可以畀你選擇,如business management, geog哈哈 如果單純係Sciences Po個bachelor degree(其實如果報dual degree,個application system都規定你一定要報埋佢自己個bachelor degree),就係讀3年,2年喺佢自己間大學到讀,最後1年一定要去佢d partner universities到讀.佢partner universities嘅選擇有好多,好多國家同名校都cover到,例如英國嘅話就有Oxford果d啦 至於點樣報讀,其實程序我覺得比起UCAS更為繁複🙈首先,你要去Sciences Po個網站到開個account,然後入面就有超多資料你要填 除咗你d個人資料外,仲要畀埋transcript+predicted grades+CV,仲有2 personal statements (1000 words each).PS有兩份嘅原因係因為一份係for dual degree programme,另一份係for Sciences Po嘅bachelor degree programme.建議兩份都寫一d自己嘅"真心話",因為interview嘅話有可能會問到架~ 講到interview,你會喺submit咗application大約1個月後收到通知.如果有幸去到interview,佢會畀篇新聞畀你,然後有30mins去prep,之後你就會同3位interviewers present你自己對果樣野嘅睇法/意見 (~10mins).d interviewers就會based on你講咗嘅野/議題再問你一d challenging嘅問題.完咗呢一part之後,就會問你一d比較personal嘅問題,可能係關於你嘅背景,志向等等 呢到要提一提番,呢個application嘅reference letter果到同UCAS嘅做法有d唔同,因為你要搵2位老師幫你答Sciences Po準備咗嘅一d question boxes咁. 希望呢個post可以畀大家了解多一d法國升學嘅野啦🙋🏻♀其實如果有意畢業後從事政治/入UN organizations果d,去Sciences Po到讀真係有好大優勢架!佢一路以黎都產出咗好多總統同國際組織嘅主席😳
關於英國聯招UCAS你一定要知道嘅野 All You Need to Know about UCAS
幾時開始搞?我記得我搞UCAS應該就係F5升F6個暑假嘅時候 順帶提一提,如果想報IGCSE,最好暑假plan定.至於IELTS都建議大家暑假報埋黎考,減輕之後嘅負擔 (雖然可以喺出offer後再考),同埋如果touch wood考衰咗,都可以再考呀嘛 講番UCAS,如果學校係UCAS centre, 要問學校拎個buzzword將自己個acc link去學校到 開咗UCAS acc之後,應該有一堆資料要填,仲有最重要嘅就係要填你4000 characters (characters唔同字數,因為佢計埋spacing果d) 個personal statement 由於你篇Personal statement係畀曬5間你所選嘅大學睇,所以你揀嘅科應該相類似 Personal statement(PS)方面佢同JUPAS果d好唔同,需要你講d比較academic嘅野,例如可以係一本書畀到你嘅啟發,你對某件事嘅睇法等等,總之要show到你自己對學科嘅熱誠.而ECA果d應該佔大約10-20%,其實都可能要視乎你報嘅大學嘅實際要求係點 建議大家填好曬所有資料之後,可以將自己寫得7788嘅PS放落去睇吓字數,因為有時你用嘅doc未必準 臨近UCAS deadline嘅時候(如果報oxbridge應該10月15倒會已經係deadline),建議你畀咗個手續費嘅先,然後press submit,之後叫負責個老師release番個acc畀你改野,因為真正嘅submit應該係由學校去幫你搞嘅 講完自己有d咩要做,其實你都要搵一位老師幫你寫reference letter.最好果位老師係關你想喺大學讀果科事同埋係幾熟你咁.如果你好有好奇心睇老師寫咗咩同埋學校submit咗咩predicted grades畀你,其實可以喺submit咗之後打電話去英國UCAS果邊叫佢send番畀你睇 (有法例保障咗你嘅權利去access你d個人資料,包括ref letter在內)


text:
我自己一直有食開一個牌子嘅避孕藥都有幾個月,上個月因為配唔切藥關係就臨急喺出面買咗另一隻牌子嚟食,今個月再食返原本嗰隻.但而家停藥咗幾日都仲未嚟月經,會唔會係藥物影響或者有懷孕風險?(十三日前有進行性行為,今日無用晨尿check但顯示無懷孕)如果到day8仍然未有月經,應唔應該開新一排嚟食?
Hello
如果你一直都有食避孕藥,冇嘔吐或者嚴重腹瀉,咁懷孕風險係好低微嘅,可以放鬆下先~
解釋返少少避孕藥嘅原理俾你知先,避孕藥係通過人造荷爾蒙去抑制排卵,增加子宮頸分泌物粘稠度,同埋改變子宮內膜環境,從而達致避孕功效.正確使用嘅情況下避孕成功率有99%.而食緊避孕藥嗰陣出現嘅「月經」其實係「撤退性出血」,因為藥物控制,身體荷爾蒙水平下降(即係食緊藥/食緊含有荷爾蒙成份嘅活性藥丸嘅時候,身體有穩定嘅荷爾蒙水平,而停藥期/食緊非活性藥丸嘅時候,體內荷爾蒙水平就會變化),所以子宮內膜脫落,出現好似「月經」咁嘅現象.
不過每款避孕藥含有嘅人造荷爾蒙成份同劑量都唔同,有時轉藥可能令到身體需要重新適應過啲藥物入邊嘅荷爾蒙,所以可能出現你所講嘅冇「月經」出現嘅情況.而如果食緊低劑量/極低劑量荷爾蒙成份嘅避孕藥一段時間,都有機會出現經血量減少甚至冇月經出現嘅情況.
另外驗孕方面,通常性行為7日後驗孕會有初步結果,而11日後驗孕就會有相對準確嘅結果.如果你性行為13日之後,有正確咁使用驗孕棒,咁個陰性結果會係準確可靠嘅.
即使月經未嚟,你都可以繼續食返原本食開嘅嗰隻避孕藥,如果你真係好擔心嘅,都可以諮詢下醫護人員嘅意見,可以預約家計會診所/母嬰健康院/部分私家診所見下醫生.
最後建議你可以買定一定量嘅避孕藥,或者開到最後一排藥嘅時候就要買定新嘅,避免買唔切藥;而且有幾盒後備喺屋企,就算食緊嗰排唔見咗,都可以唔使驚即日買唔到藥食.


text:
「網絡」
香港其實有好好嘅網絡,因為大部份嘅地方都有光纖入到屋.價錢嚟講真係唔算貴,而係速度方面亦都唔輸蝕.但係香港揀寬頻供應商就同揀電訊商一樣咁麻煩.因為每間公司都提供唔同嘅服務,而有啲大廈屋苑就真係要睇下你想用個間.真係有啲大廈只可以得一間供應商俾你揀,就算知道佢哋服務差你都無辦法,焗住要用佢哋!有時租樓同買樓都真係要先問清楚!
「寬頻」
其實因為搬屋所以要將現有嘅寬頻服務搬遷到新屋嗰邊.雖然用咗網上行一段時間,但係今次真係比佢吹脹.我已經一早打電話去客戶服務中心同佢哋講我要做搬遷手續.而當時個客服已經同我講要收搬遷費,我亦唔介意.但係點知到預約當日,個師傅上嚟安裝嘅時候先至話唔得.咁我當然打去鬧爆佢哋啦!搞咗幾日新屋仲未有寬頻,真係人都癲!
「流失」
講真我唔相信我個屋苑得我一個用網上行,而點解佢哋裝唔到嘅原因係因為要砌開走廊上面嘅假天花,所以要收我額外嘅費用.咁點嘅佢哋唔早啲講?唔通佢哋真係得我一個用戶?如果佢哋一早講我都無咁嬲,真係離晒大譜!講真我唔係無俾月費,仲要用咗佢哋好多年!更何況我已經要俾搬遷費,就係咁,佢哋將會無咗一個長期客戶.其實如果有啲咁嘅情況,應該一早知道,唔駛等師傅上門先知囉!


text:
「哪兒」
相信同我年紀差唔多嘅人都應該記得有首兒歌叫做「哪兒」.而世界真係好奇妙,因為首歌原來係一位朋友/前輩嘅作品!亦都係因為兩年前「小塵埃」翻唱首歌先至知道首歌原來係佢嘅作品.近日因為電視劇「降魔的 2.0」嘅緣故,「哪兒」再一次勾起大家嘅回憶!不過背後除咗係一首兒歌之外,一個集體嘅回憶之外,其實首歌背後係有一個故事,一個關於「哪兒」嘅故事!
「夢想」
相信好多人細個嘅時候都有一個夢想,但係究竟有幾多人長大後依然堅持自己嘅夢想?定係發現要面對現實而選擇現實?睇完一位朋友/前輩嘅文章之後,其實感覺有啲空虛,因為過去咁多年做緊嘅嘢同自己嘅夢想越嚟越遙遠,甚至乎基本無可能再重拾當年嘅夢想.從事設計係自己嘅夢想,而究竟係因為現實定係機遇而成就今日嘅我?那段做設計嘅日子永遠係自己人生嘅最好回憶.
「藝術」
音樂同設計都有一個共通點就係一個世界通用嘅語言,透過一個媒體去傳達訊息.每個人聽完同睇完之後都會有唔同嘅感覺.而且亦都無話一定係一個好或者差嘅作品,只係因為每個人都有唔同嘅感受,有鍾意同唔鍾意,就係咁簡單.所以音樂同設計都係藝術,只係我自己認為音樂比設計更加容易勾起大家嘅回憶.今日究竟我哋係「哪兒」嘅「哪兒」呢?


text:
(區區有步跑-海濱系列)青衣海濱長廊
*係2月28日前跟住以下落嚟介紹嘅路線跑,將有機會免費獲得 #The12Peaks #12峰越野跑步比賽 嘅參賽名額一個,詳情請留意Run For Good Facebook 專頁!
話咁快我哋區區有步跑-海濱系列已經嚟到第三集啦!話說小編新年嘅時候食到依家脹到成個波咁,所以小編由今日開始決定減肥!嚟到葵青區,試一試青衣海濱長廊.
同之前介紹過嘅地方一樣,青衣海濱長廊嘅交通同埋補給都係好方便.由青衣鐵路站穿過青衣城行去海濱長廊只係大約5分鐘嘅路程,另外,青衣運動場就係正海濱長廊嘅隔離,而最近各區嘅運動場已經重開,各位跑友如果需要使用儲物櫃同更衣室就可以去到青衣運動場.
小編今日就由青衣碼頭作為起點,向青衣東北公園方向出發.各位跑友跑呢條路嘅時候記得留意小心周圍嘅行人,特別係老人家同埋小朋友,因為一路沿住海旁都有唔少遊樂設施,所以有好多老人家小朋友喺度散步同埋遊玩,呢一點大家要特別留意啦!
由青衣碼頭出發,沿住海旁一路跑,旁邊嘅就係藍巴勒海峽,經過青雅苑,長發邨之後好快就會去到青衣東北公園.喺呢度仲會見到汀九橋一帶嘅風景!之後,小編就喺青衣東北公園嘅盡頭折返,沿路跑返去青衣碼頭.跑到呢一度路程其實啱啱好4km,不過小編就覺得唔夠喉啦,決定向長輝路海濱花園方向繼續跑,經過香港海關青衣辦事處,去到和記電訊大廈先折返返去青衣碼頭,成條跑全長啱啱好6km.
(唔夠喉嘅朋友可以經長輝路海濱花園跑到和記電訊大廈,一來一回啱啱好多2km!)
最近天氣咁好,大家新年又一定食咗唔少好嘢,係時候出去跑步消一消脂啦!大家快d叫埋你嘅朋友仔一齊去試吓呢條路啦!
最後附上小編嘅strava cap 圖同埋小編愛犬靚相一幅,希望大家繼續多多支持Run For Good 啦!


text:
喺啱啱過去冇幾耐嘅情人節,我哋都收到咗好多好消息,好似前「TVB視後」楊怡,羅仲謙就喺情人節高調宣佈造人成功,即將為人父母嘅好消息.
好事帶餘溫,尋日TVB新劇《陀槍師姐2020》開工,傳媒發現羅仲謙出現喺新劇嘅片場,未喺屋企陪老婆楊怡,因為要快啲揾奶粉錢!
羅仲謙仲向媒體回應,自己好遺憾唔可以陪住太太楊怡,不過唔駛擔心一切安排妥當,有專人照顧,楊怡嘅媽咪喺屋企陪住老婆.
羅仲謙透露過BB產期係5月尾,所以好擔心新劇啱開工,戲份又重嘅佢離唔開拍攝現場,趕唔到BB嘅出世,無法陪住老婆入產房,陪喺佢身邊見證生命嘅降臨,驚成為遺憾.
雖然無法喺老婆嘅身邊,不過羅仲謙仲係好放心,因為有岳母喺老婆身旁悉照顧,喺身體上,佢冇乜擔心,佢最擔心嘅係太太嘅精神狀況,不過好在老婆楊怡好堅強,都會喺屋企嘅跑步機上運動,身體精神都唔錯.
羅仲謙,楊怡兩公婆都係愛狗人士,所以喺屋企都養住愛犬,羅仲謙喺傳媒面前大贊老婆楊怡好細心,擔心大家都將心思擺喺BB身上,忽略兩隻愛犬,喺呢方面羅仲謙承認自己都冇諗過,不過羅仲謙相信自己一定會一視同仁.
最後,宜家見到羅仲謙,楊怡兩公婆咁幸福,真係替佢哋開心,祝福你哋永遠幸福快樂,同埋都係希望羅仲謙喺之後嘅事業上可以有所成就,期待佢嘅表演!
Like MisshkNews Facebook!不出门也能知天下事~


text:
(旅程日期: 2008-05-11 至 2008-05-14)
行程: 西門町 ~ 101 ~ 饒河街夜市 ~ 遼東夜市 ~ 華西街
今朝嘅早餐有日式, 西式兩款揀, 為咗隱陣起見維妮都係揀西式, 而張生不嬲都對日式早餐情有獨鍾, 所以佢就揀咗日式啦! 呢朝嘅早餐雖然唔係自助, 但賣相就非常之靚呀, 係一個又靚又好味嘅早餐呀!去台北嘅車站就喺正酒店隔離, 我哋非常之好彩, 一出酒店就有巴士, 仲有好多位tim, 我哋8個人包咗成架巴士...嘅車尾, 又可以擺行李, 真係fit晒呀! 估唔到喺金山去台北嘅巴士又幾靚架喎, 成架旅遊巴噤, 一啲都唔似巴士喎, NT120都幾低坐! 坐咗差唔多成個幾鐘終於去到台北車站啦, 唔好以為我哋到咗, 我哋仲要坐捷運去西門站再行15分鐘倒, 先去到我哋今晚嘅酒店 ~ 富園國際商務飯店 因為我哋呢兩日都會坐捷運, 所以我哋決定每人買張悠遊咭, 悠遊咭就好似我哋嘅八達通噤, 搭車會平啲, 用淨又可以退番$$, 非常方便架! 去到酒店離遠睇個外表又係又殘又舊噤, 又大打折扣啦!但入到房又真係完全唔差喎, 仲幾正tim喎, 仲有DVD機tim! 究竟台灣啲酒店係咪間間外表都係殘殘舊舊, 內裹就四四正正嘅呢?放低行李之後, 我哋就行去西門町食lunch, 行到去左睇右睇都唔知食咩好, 終於比我哋見到一間食泰國菜嘅餐廳! 唔好諗啦, 就呢間啦, 餐廳仲比間房我哋tim呀, 呢間嘢平平無奇但啲嘢食又幾好味喎! 餐廳個名唔記得, 但記得就喺正老天祿隔離!
台北嘅地標101, 去到101感覺上都唔係好高啫! 影完一輪相, 見又無噤早去行夜市, 決定喺附近周圍行下, 順便睇下有無eeepc賣, 但發覺原來呢區係無asus囉! 行到無嘢好行, 決定早啲去行夜市! mami之前講過話要去饒河街夜市, 我哋就決定首先去呢個夜市先啦! 饒河夜市好明顯無基隆夜市噤熱鬧, 但一樣都有好多嘢食, 同之前一樣我哋各自分頭行動,最攪笑就係當我哋坐低食嘢時, 一見到自己人就會叫佢過嚟試食, 就係噤一個經過又走埋嚟食一舊, 下一個經過又走埋嚟食一舊, 啲食店佬闆見到我哋噤都笑我哋呀!芒果奶冰同碗魷魚勁好味架! 好快我哋就行完成個饒河夜市啦, 見時間仲早, 我哋一於再攻下一個夜市, 邊個好呢! 經過張生同衝鋒人商量過之後, 衝鋒人話去一個叫遼東嘅夜市! 遼東夜市? 維妮聽都未聽過呀!去到遼東夜市, 呢到都算係我哋去噤多個夜市最少人嘅夜市啦, 我哋唔駛半個鐘就行完, 仲係無食過嘢, 就行完! 見噤嘅環境我哋決定再攻第三個夜市, 就係華西街啦, 華西街就好似香港嘅廟街噤, 因為唔係好多人, 我哋都諗住一齊行, 但發覺原來行夜市8 個人一齊行係唔work架, 因為行行下我哋已經好自然噤分開晒lu! 行完我哋就搭的士返酒店lu! 就喺我哋坐的士差唔返到酒店時, 竟然比我哋見到嘉樂福, 仲係24小時營業, 仲要係離我哋酒店一啲都唔遠, 哈哈~今晚我哋有節目啦! 返到酒店, 原本我哋四個做人仔女嘅諗住飛起啲dady mami自己去嘉樂福, 點知比佢哋知道咗, 佢哋都話要去, 哈哈~我哋仲以為佢哋已經攰到唔識郁tim, 原來佢哋啲精力一啲都唔差架喎! 係唯一衝鋒人真係攰到唔識郁話唔去, 但衝鋒夫人死都要拉埋佢去, 所以我哋一行8人又浩浩蕩蕩噤去嘉樂福啦! 行完嘉樂福我哋又掃咗一大堆嘢食返酒店又開餐啦! 順便商量下聽日嘅行程! 究竟去淡水好呀定九份好呢?


text:
Day 73 成都第五日
一大朝訓醒,第一件事就係嗌外賣.嗌完梳洗好就等食.今朝食pizza,味道唔錯,雖然細,但價錢平,一個人食啱啱好
食完又開套咗電影睇,要幾頹廢有幾頹廢. 到下午我終於落咗去個會場,順便食晏
本身諗住去華西/人民醫院呢啲當地比較好嘅醫院,但去到應該都係住院吊針,所以不如去睇下中醫
坐多陣,我就去咗間針灸中醫,大眾點評上揾嘅,去到見幾多人睇,有老有少,應该唔伏.醫師幫我睇完,話我髕骨移咗位,先幫我抽啲滑液同瘀血,再幫我針同正骨.對於抽瘀血我真係有陰影,用針筒插入膝頭,再抽啲出黎嗰下
治療嘅過程中, 同我傾計,問我係邊到人. 咁啱有個嚟睇症嘅病人都係喺香港嗰邊做嘢. 阿珊喺外國讀完書之後,就黎咗香港嘅律師樓返工.佢聽日飛返香港,我加左佢微信,返香港揾佢出黎玩下食下飯
睇咗幾舊水,包包到成隻粽咁, 之後就call咗滴滴返酒店攤屍.跟手再叫咗碗雞湯飯,真心正
中國咁多個省,四川嘅女仔嘅整體質素真係最高.最大嘅原因應該係地理因素,個個啲皮膚都好好.加上自己又鐘意食辣同聽四川方言,成都真係個好地方.唯一唔好嘅係呢度長期灰濛濛,陽光普照嘅日子唔多
夜晚有人請食宵夜,大食嘅我當然不遺餘力
夜晚同朋友係房傾計,佢問我黎緊有咩目標,會唔會為將來打算下,努力下,唔好再咁吊兒郎當.我真係答佢唔到
過更好嘅生活,每個人都想,有人會為此更努力,但亦有人會有隨遇而安,選擇安於現狀.其實又冇話誰對誰錯,過到自己個關就可以
條路自己揀,仆街唔好喊
做咗咁多年隨遇而安嘅人,都係時候轉下生活方式,唔試過又點知自己可以去到幾遠


text:
精明消費,選擇無閉翳!
見到我嘉琪,緊係又有生活小貼士俾大家.
咪睇我皮膚咁水潤,其實我時時刻刻靠佢嘅滋潤,佢係吔?咪係潤膚乳囉!
究竟點揀潤膚乳,等消委會嘅《選擇》月刊話你知啦!
今期選擇搜羅咗市面上超過60款搽身用嘅潤膚乳樣本.
礦物油成分係潤膚乳常見嘅成分,聽講話佢會塞住D毛孔,仲會搞到皮膚生一粒粒粉刺,甚至可能致癌.想知真定假?等選擇月刊話你知啦!
礦物油成分係石油副產品,用喺化妝品度,已經有過百年歷史,主要用作減少水份流失.最有效的是礦脂,但較黏膩.而工業用未經淨化嘅礦物油,可能含有呢種致癌物質(多環芳香烴(polycyclic aromatic hydrocarbons,簡稱PAHs)
不過用喺化妝品嘅礦物油成分,一般屬於化妝品級別,甚至藥用級別,經過多重提煉程序,可以大大減少,甚至完全去除致癌物質;另外有海外研究報告指,化妝品級別的礦脂同礦物油,唔會令人生粉刺.安樂曬!
至於今次消委會檢視的61款樣本中,有30款標示含有唔同種類嘅礦物油成分
不過大家仲要留意一種叫羊毛脂嘅密封保濕劑.
有D人用後會生皮疹同皮膚紅腫等,有傷口嘅朋友就更加要小心!
消委會發現樣本中有2款產品標示含有羊毛脂,未必適合對羊毛脂或羊毛脂醇敏感嘅人選用.
皮膚護理產品一般都會添加唔同嘅保濕劑,不過唔係個個都啱用,
好似丙二醇.
荷蘭有研究報告發現,含有高濃度丙二醇嘅護膚品,可能令BB生皮膚炎,建議唔好用於2歲以下BB身上.
喺樣本中,有16款標明含有丙二醇,包括1款聲稱適合敏感皮膚或濕疹患者使用嘅產品.
提提你啦,含尿素嘅護膚品不宜用於3歲以下BB,否則可令皮膚刺痛或產生灼熱感覺.
樣本中呢兩隻都標示含有10%尿素,而呢款樣本(#60不用讀)亦係以尿素作為重要成分.做媽媽要特別留意嘞,如果自己嘅護膚品有丙二醇或尿素,就唔好用喺BB身上
唔想搽完潤膚乳後身痕,或又紅又腫等敏感癥狀,仲要留意有無香料,同可致敏香料成分!
呢10款都標示無添加香料及無可致敏香料成分,對香料敏感嘅朋友,可以考慮選用;不過,有33款標示含有1種至最多12種可致敏香料成分,大家留意.
其中呢2款標示所含的可致敏香料成分達到10種或以上.
除咗香料外,7款樣本標示含可釋出甲醛防腐劑,部分人用後皮膚有刺激反應,有濕疹嘅朋友更加要小心選用.
係時候消委會教大家一D揀潤膚乳嘅小貼士啦!
想知點揀潤膚乳?唔使頭痕,學我嘉琪咁,齊齊睇484期《選擇》月刊啦!